﻿ CALITATEA VIEŢII MODELE ALE PERCEPŢIEI CALITĂŢII VIEŢII Sergiu Bălţătescu Introducere Calitatea vieţii umane este indisolubil legată de procesele subiective. De 1 – elaborării unui aici şi necesitatea – subliniată de noi într-o lucrare anterioară model explicativ al variaţiei percepţiilor stărilor de satisfacţie şi de fericire. Ca parte a unui model mai larg de influenţă a normei de grup în domeniul percepţiei şi exprimării stărilor de satisfacţie individuală, am întreprins o serie de cercetări concrete urmărind să evidenţieze percepţia pe care o are individul asupra satisfacţiei faţă de viaţă a membrilor altor grupuri sociale – familie, grup de vecini, de rudenie, oameni din localitate şi oameni din ţară. Rezultatele obţinute au condus la o constatare interesantă: această percepţie individuală este tot mai negativă pe măsură ce sfera de referinţă este mai îndepărtată de subiect. Ipoteza a fost verificată în cursul unei anchete pe bază de chestionar, pe un eşantion reprezentativ de nivel judeţean, confirmându-se existenţa unei regularităţi în percepţia stării de satisfacţie a membrilor altor grupuri sociale, pe care am denumit-o „curba de comparaţie descendentă a stării de satisfacţie”. Ne propunem în articolul nostru o analiză a ipotezelor explicative ale acestui fenomen. Modele ale fenomenului subiectiv al calităţii vieţii Cercetătorii din domeniul calităţii vieţii recunosc importanţa teoretică fundamentală a modelării procesului de evaluare a stării de satisfacţie a individului (Zamfir şi colab., 1984; Mărginean, 1991; Veenhoven, 1994). Prin urmare, un accent deosebit în operaţionalizarea conceptului de calitate a vieţii se pune pe indicatorii de tip subiectiv. În elaborarea unor modele ale dinamicii componenţei subiective am pornit de la câteva repere: conceptul dual de „sine” din sociologia şi psihologia socială de inspiraţie interacţionistă (Doise, Willem şi colab., 1996); conceptul mai general de „subiectivitate” din sociologia 1 Influenţa factorilor subiectivi asupra percepţiei calităţii vieţii, „Calitatea vieţii”, IX, 1998, nr. 3-4. CALITATEA VIEŢII, anul 11, nr. 1-4/2000, p. 3-9 2 SERGIU BĂLŢĂTESCU 4 constructivistă; şi, în fine, conceptul de „dispoziţie publică” din psihologia politică (Rahn, Wendy M. şi colab., 1996). Toate aceste premise au fost discutate pe larg în lucrarea noastră anterioară menţionată mai sus. Aceste abordări, deşi destul de diferite ca domeniu, converg în anumite privinţe: - aceste orientări metodologice nu mai concep existenţa unui sine unitar şi coerent, ci a unui sine scindat în două instanţe: una individuală şi cealaltă colectivă; - sinele scindat este – prin componenta sa socială – influenţat de procesele de grup, deşi gradul de determinare variază după unii autori, de la determinare totală (marxismul structuralist, poststructuralismul) la interdependenţă (interac- ţionism, orientările constructiviste din psihologia socială); - pe de altă parte, studiile culturaliste şi cele de psihologie socială au arătat că procesele legate de „subiectivitate” sunt inseparabile de influenţa comunicării interpersonale sau a celei de masă. Consecinţele asupra cercetării variaţiei calităţii vieţii sunt multiple: - în primul rând, se creează posibilitatea de a explica de ce se constată modificări sensibile ale stărilor de satisfacţie faţă de viaţă şi de fericire datorate evenimentelor prin care trec diversele colectivităţi; - în al doilea rând, se poate concepe o gestionare a acestor procese afective colective, atât la nivel macrosocial (Philip Braud (1996), de pildă, vorbeşte despre variaţiile în optimismul colectiv pe care le creează alegerile într-un sistem democratic), cât şi la nivelul microsocial (ca de pildă, starea de dezabuzare indusă, care este normă în anumite subculturi); - aceste două constatări creează premisa studierii unui „normativităţi” în domeniul stărilor de satisfacţie faţă de viaţă şi de fericire. Stările de bucurie, de mulţumire, în varianta „tare” a acestei concepţii – ar ţine de un construct social: societatea îi oferă individului modul în care să-şi perceapă şi să-şi manifeste stările de fericire sau de nefericire. Este ipoteza determinismului cultural al fericirii: dincolo de a fi un apanaj pur individual, stările de satisfacţie şi de fericire sunt produsul unei elaborări colective, în cadrul grupurilor sociale. Calitatea vieţii şi compararea socială Un număr de cercetări în domeniul calităţii vieţii, incluse în lucrarea de sinteză Correlates of happiness (Veenhoven, 1994) au luat în considerare influenţa comparaţiei sociale; descoperirile converg spre ideea unei corelaţii semnificative, 3 MODELE ALE PERCEPŢIEI CALITĂŢII VIEŢII 5 deşi slabe, între percepţia propriei satisfacţii şi percepţia stărilor de satisfacţie ale altora. Iniţiind o cercetare concretă, am fost interesaţi să aprofundăm această direcţie, privind însă comparaţia socială ca model explicativ al variaţiilor în percepţia calităţii vieţii. Ne-am întrebat cum anume influenţează compararea socială percepţia propriilor stări de satisfacţie. Am introdus, astfel, şase indicatori cu rolul de a evidenţia aceste percepţii. Primul este indicatorul standard de satisfacţie faţă de viaţă, al cărui scor este dat de răspunsul la întrebarea „Cât de mulţumit sunteţi în general de viaţa dvs.?”. Ceilalţi cinci au scoruri ca urmare a răspunsurilor la întrebările: „În general, cât de mulţumiţi de viaţă credeţi că sunt (membrii familiei/ vecinii/ rudele/ oamenii din localitatea dvs./ oamenii din ţară)?” Răspunsurile au fost date pe o scală de la 1 (în foarte mică măsură) la 4 (în foarte mare măsură). Aceşti indicatori au fost introduşi într-o anchetă realizată în luna august 1999 de Catedra de Sociologie - Asistenţă Socială a Universităţii din Oradea, pe un eşantion compus din 885 de persoane din judeţul Bihor. A rezultat următoarea distribuţie a indicatorilor: Tabelul nr. 1 Percepţia satisfacţiei faţă de viaţă a subiectului şi a membrilor altor grupuri sociale Percepţia Percepţia Percepţia Percepţia Percepţia Percepţia propriei satisfacţiei satisfacţiei satisfacţiei satisfacţiei satisfacţiei stări de membrilor rudelor vecinilor oamenilor oamenilor satisfacţie familiei din localitate din ţară Val. Pro-Val. Pro-Val. Pro-Val. Pro-Val. Pro-Val. Pro- cent Abs cent Abs cent Abs cent Abs cent Abs Abs cent Foarte 154 17,8 138 16,2 124 17,7 126 21,0 180 29,7 292 48,2 nemulţu- miţi Nemulţu-404 46,6 397 46,5 336 47,9 292 48,6 334 55,1 266 44,0 miţi Mulţu-277 32,1 280 32,8 221 31,5 165 27,4 83 13,7 40 6,6 miţi Foarte 28 3,2 39 4,6 20 2,9 18 3,0 9 1,5 7 1,2 mulţumiţi * TOTAL 863 100 854 100 701 100 601 100 606 100 605 100 * Notă: nu au fost incluse răspunsurile Nu ştiu/ Nu răspund. 4 SERGIU BĂLŢĂTESCU 6 După cum reiese din tabelul prezentat mai sus, indivizii manifestă în general o medie scăzută a scorurilor indicilor de satisfacţie faţă de viaţă, percepţia asupra satisfacţiei faţă de viaţă resimţite de oamenii din localitate, ca şi de oamenii din România, în general, fiind însă semnificativ mai scăzută. Această regularitate poate fi sintetizată într-o analiză a mediilor scorurilor obţinute la fiecare dintre cei şase indicatori, prezentată în graficul de pe pagina următoare. După cum se observă din grafic, percepţia satisfacţiei individuale şi a satisfacţiei indivizilor din sferele apropiate (familie, rude, vecini) se situează la un nivel relativ omogen. Însă pe măsură ce ne depărtăm de individ, atingând sfere din ce în ce mai largi, percepţia satisfacţiei celuilalt scade. Este ca şi cum, pentru individ, alteritatea concretă, vizibilă, este şi cea mai fericită, în vreme ce alteritatea abstractă, mediatizată, se situează într-o zonă perceptivă „gri”. Am denumit această regularitate „curba comparării descendente a satisfacţiei vieţii”. 5 MODELE ALE PERCEPŢIEI CALITĂŢII VIEŢII 7 Cât de mulţumiţi sunt de felul în care trăiesc ? 2,4 2,2 2 1,8 1,6 1,4 1,2 N D M E R T O A I I I A N A C D L T M T E A I A L A I I O N I N I O I I N V C E I E D U L R E M F I L M E A B M E I I I R I Modele explicative ale comparării descendente a satisfacţiei vieţii E S T B L C U U I În continuare, vom încerca să prezentăm câteva modele explicative ale acestui fenomen. Primul model pe care l-am luat în considerare ia în calcul influenţa mass- media, pornind de la premisa următoare: cunoaşterea individului referitoare la stările de satisfacţie ale membrilor unor grupuri sociale mai largi este în primul rând mediată de mijloacele de comunicare în masă. Acestor medii, potrivit teoriei agenda setting a lui McCombs şi D.Shaw, li se atribuie o funcţie de ierarhizare, de alegere, de ordonare şi prezentare a informaţiei şi, prin aceasta, de construire a unei imagini a actualităţii. „Rolul media este de a stabili pentru opinia publică şi pentru dezbaterea publică, subiectele şi temele prioritare, şi totodată o ordine ierarhică a acestora” (Drăgan I., 1996, p. 260). Viaţa cotidiană a individului este relativ săracă în evenimente traumatizante sau catastrofale, cel puţin în decursul unei perioada scurte de timp. Acelaşi lucru se petrece şi în legătură cu instanţele apropiate (familie, vecini, colegi/prieteni). În schimb, experienţa cognitivă referitoare la membrii localităţii, şi 6 SERGIU BĂLŢĂTESCU 8 mai ales ai ţării în care trăieşte este, mai degrabă, mediată, rolul cel mai important avându-l mijloacele de comunicare în masă. Dar caracteristica definitorie a mediilor de informare contemporane este de a prezenta evenimente problematice, negative. Aglomerarea acestor tablouri într-un spaţiu restrâns creează imaginea unei lumi catastrofice. Prin urmare, individului i se sugerează că „celălalt mediat” este obligatoriu mai nemulţumit. Este însă la fel de adevărat că, mai ales în ultimii ani, mass-media zugrăveşte un tablou tot mai sumbru al societăţii româneşti. Asistăm, pe alocuri, la o iremediabilă dezabuzare naţională, demersurile presei fiind manifestări a ceea ce putem numi o „cultură a lamentaţiei”. Un al doilea grup de ipoteze la care putem face referinţă ţine mai mult de factorii psihosociali. Această linie de argumentaţie ne-a fost sugerată de o analiză inclusă în lucrarea devenită clasică pentru cercetările de calitatea vieţii din ţara noastră: Indicatori şi surse de variaţie a calităţii vieţii (1984). Într-o analiză a distribuţiei – relativ asemănătoare – a indicatorilor sectoriali de satisfacţie faţă de viaţă, Cătălin Zamfir emitea ipoteza complexitate-calitate: „Cu cât un domeniu al vieţii va avea un grad de complexitate mai înalt, cu atât el va tinde să fie evaluat, din punct de vedere al calităţii sale pentru om, la un nivel mai scăzut” (Zamfir C. şi colab., 1984, p. 103). Pentru a justifica această ipoteză, autorul face trimitere la teoria stimei de sine: „Stima de sine, un adevărat regulator al raporturilor dintre societate şi persoană (Allport), reprezintă un factor important al acestui proces. Va exista, deci, tendinţa de evaluare mai pozitivă a sferelor mai apropiate de propria viaţă... Intervine, deci, un mecanism psihologic de autoapărare care-l face pe individ să evalueze mai ridicat domeniile vieţii cu care se identifică mai mult – propria persoană, familia sa – decât domeniile mai îndepărtate”. (idem, p. 105). În psihologia socială, dezvoltările ulterioare ale teoriei stimei de sine s-au concretizat în teoria comparării descendente (Thomas A. Willis, 1981). Studiul iniţial al lui Willis se referă la „tendinţa persoanelor a căror securitate şi confort psihic le sunt ameninţate de a se compara cu alte persoane aflate într-o situaţie şi mai dificilă” (apud Chelcea, 1999, p. 182). Procesul social de comparare a beneficiat de o atenţie deosebită atât în sociopsihologie cât şi în cercetările asupra calităţii vieţii. În acest din urmă domeniu, unul dintre modelele cu influenţă ale procesului de evaluare caracteristic raportării la propria satisfacţie faţă de viaţă este teoria discrepanţelor multiple (Michalos, 1985). În această versiune, are loc o comparare între percepţiile asupra 7 MODELE ALE PERCEPŢIEI CALITĂŢII VIEŢII 9 vieţii individului şi noţiunile despre „cum ar trebui să fie” (Veenhoven, 1997, p. 21). În psihologia socială, teoria comparării descendente face parte din corpul mai general al teoriilor comparării (Festinger, 1954), care-şi propun un răspuns la întrebarea de ce indivizii îşi compară propriile opinii şi capacităţi cu cele ale celorlalţi. (The Blackwell Enciclopaedia of Social Psychology, 1995; vezi şi Chelcea, 1999). Premisa centrală a teoriei comparării descendente este că, atunci când stima de sine le este ameninţată, indivizii caută comparări sociale descendente pentru a-şi spori sentimentul de satisfacţie (self-enhancement). Aceasta implică atât procese pasive (când individul găseşte spontan termeni de comparaţie cu situaţia exterioară), cât şi active (când individul acţionează pentru a scădea statusul celui cu care se compară). Rafinări ulterioare sugerează existenţa unei selectivităţi în compararea socială: indivizii folosesc compararea socială atât descendent cât şi ascendent, pentru a-şi manipula afectul, direcţia comparării având o mai mică importanţă decât interpretarea acordată acesteia (Buuk, P. şi colab., The affective conseqences of downward comparison: either directions has its ups and downs, în Journal of Personality and Social Psychology, nr. 59 (1995), apud: The Blackwell Enciclopaedia of Social Psychology, 1995). Teoria comparării descendente pare a furniza bazele pentru elaborarea unui model explicativ mai adecvat al regularităţii empirice constatate în studiul nostru. În acest caz, „comparaţia cu lumea”, deci cu grupurile sociale mai mari, oferă individului prilejul de a-şi spori stima de sine şi a-şi potenţa percepţia asupra propriei satisfacţii faţă de viaţă. Concluzie: construcţia socială a sentimentului de fericire Dincolo de preponderenţa unuia sau altuia dintre modelele explicative propuse (teoria comparării descendente şi teoria influenţei mass-media), s-ar cuveni să evidenţiem implicaţiile lor teoretice. În amândouă abordările, aprecierea individuală nu este determinată de procese psihologice, ci ţine mai degrabă de o poziţionare (activă, în primul caz, pasivă, în al doilea) într-un sistem care reflectă manifestările unei normativităţi sociale în domeniul percepţiei şi exprimării sentimentelor de satisfacţie şi de fericire. Starea de satisfacţie a individului – dincolo de trăsăturile intime-organice, generate de evenimentele vieţii – nu poate evolua în afara unei poziţionări sociale. În istoria sociologiei există, încă din perioada marilor clasici, numeroase 8 SERGIU BĂLŢĂTESCU 10 exemple de tratare a teoriei normative a sentimentelor. Durkheim, vorbeşte despre limitele între care poate evolua fericirea unei societăţi. Weber, la rândul său, discută despre acţiunea raţională ca implicând o reprimare a sentimentelor, în cadrul birocraţiilor moderne (vezi Bădescu, 1994). Modelele mai recente, incluse în aşa numitul curent al „sociologiei emoţiilor”, îşi propun tocmai să ofere o analiză a acestei „«verigi lipsă» între «preocupările personale» şi «problemele publice» ţinând de structura socială” (Bendelow, G., William, J. (eds.), 1998, xvii). Una dintre ipotezele lansate a fost cea a constructivismului cultural al sentimentului de fericire. Plecând de la accepţiunea culturii ca sistem de semnificaţii, teoriile constructiviste consideră diferitele aspecte ale fenomenelor sociale (sinele, memoria, sentimentele) ca produse culturale (pentru o prezentare a teoriilor constructiviste ale memoriei şi identităţii, vezi, de pildă, Chelcea, S., 1995 şi 1996). Explicaţiile complexe, ţinând de psihosociologie şi de sociologia sentimentelor, ale „curbei descendente a satisfacţiei faţă de viaţă”, ne-au condus la evidenţierea unor analogii cu aceste teorii. Dar orice pas spre verificarea ipotezei mai largi trebuie să înceapă prin elucidarea unor probleme care ni se par semnificative: - care este specificitatea stărilor de satisfacţie „autentic” individuale şi a celor construite social, şi unde se situează graniţa dintre acestea; - care sunt elementele din care se construiesc stările de satisfacţie şi de fericire; - care sunt legile, generale sau particulare, ale acestei „normativităţi” în domeniul recunoaşterii şi exprimării acestor sentimente? BIBLIOGRAFIE 1. *** The Blackwell Enciclopaedia of Social Psychology, Blackwell, 1995. 2. Bădescu, I., Istoria sociologiei. Perioada marilor sisteme, Galaţi, Porto-Franco, 1994. 3. Bălţătescu, S., Influenţa factorilor subiectivi asupra calităţii vieţii, în „Calitatea vieţii”, IX, 1998, nr.3-4. 4. Bendellow, G., William, J. (eds.), Emotions in social Life: Critical themes and Contemporary Issues, London, Routledge, 1998. 5. Braud, P., Grădina deliciilor democraţiei. Pentru o lectură psihoafectivă a regimurilor pluraliste, Bucureşti, Editura Babel, 1996. 6. Chelcea, S., Memoria socială - organizarea şi reorganizarea ei, în Psihologie Socială. Aspecte contemporane, A. Neculau (coord.), Iaşi, Polirom, 1996. 7. Chelcea, S., Memorie şi identitate - constructe sociale, în Memorie socială şi identitate 9 MODELE ALE PERCEPŢIEI CALITĂŢII VIEŢII 11 naţională, S. Chelcea (coord), I.N.I., Bucureşti, 1998. 8. Chelcea, S., Un secol de psihosociologie, Bucureşti, I.N.I., 1999. 9. Chelcea, S., Mărginean, I., Cauc, I., Cercetarea sociologică - modele şi tehnici, Deva, Editura Destin, 1998. 10. Doise, Willem şi colab., Psihologie socială experimentală, Iaşi, Polirom, 1996. 11. Drăgan, I., Paradigme ale comunicării în masă. Orizontul societăţii mediatice, Bucureşti, Casa de editură şi presă „Şansa”, 1996. 12. Mărginean, Ioan, Percepţia calităţii vieţii - cadrul metodologic al cercetării, în „Calitatea vieţii”, II, 1991, nr. 3-4, p. 123-126. 13. Rahn, Wendy M. şi colab., A Framework for the Study of Public Mood, în Political Psichology, vol. 17, nr. 1/1996. 14. Veenhoven, Ruut, Conditions of Happiness, Kluwer Academic, 1994. 15. Veenhoven, Ruut, Correlates of Happiness. 7838 findings from 603 studies in 69 nations, Rotterdam, Erasmus University, 1993. 16. Veenhoven, Ruut, Advances in understanding Happiness, Revue Quebequoise de Psychologie, XVIII, 1997, nr.1, pp. 25-79. 17. Zamfir, Cătălin (coord.), Indicatori şi surse de variaţie a calităţii vieţii, Bucureşti, Editura Academiei, 1984. 18. Zamfir, Cătălin, Determinanţi ai calităţii vieţii, în „Calitatea vieţii” , III, 1992, nr. 2-4, pp. 219-230. 19. Zamfir, Elena, Psihologie socială, texte alese, Iaşi, Editura Ankarom, 1997. MODELAREA CULTURALĂ A SPAŢIULUI URBAN MARCEL DORU DUMITRU CHIRIAC La acest sfârşit de secol asistăm la un fenomen global, de intensificare fără precedent a procesului de urbanizare. Toate statisticile indică un transfer masiv al populaţiei din mediul rural către oraş. În consecinţă, oraşele sunt supuse unor presiuni foarte puternice, începând cu creşterea densităţii populaţiei şi terminând cu aglomerarea spaţiului construit. În acest evantai, administratorii sunt confruntaţi cu probleme de aprovizionare, de circulaţie rutieră şi metropolitană, de asigurare a serviciilor sociale, de amenajare a spaţiului urban şi, nu în ultimul rând, de promovare şi conservare a valorilor naţionale şi locale cu specificitatea lor în plan urbanistic. Acest ultim aspect a făcut obiectul unei cercetări privind modelarea culturală a spaţiului urban, cercetare întreprinsă la solicitarea Institutului URBAN PROIECT Bucureşti, în anul 1997. Articolul de faţă prezintă principalele rezultatele ale acestei cercetări. PREZENTAREA METODOLOGIEI ŞI A INSTRUMENTELOR DE CERCETARE Analiza impactului cultural asupra spaţiului urban este un demers deosebit de complex din mai multe puncte de vedere. În primul rând, datorită factorilor intermediari care se interpun între un anumit mediu cultural generator de modele şi proiectele în diferite domenii, inclusiv urbanistice, pe de o parte, şi dezvoltarea efectivă a oraşelor pe de altă parte. Nu de puţine ori, contextul cultural care a stat la baza unui proiect se regăseşte cu greu în opera finită, pe parcurs intervenind factori * economici, sociali sau de altă natură . În al doilea rând, cercetarea modelării culturale a spaţiului urban prezintă o dificultate majoră datorită însuşi conceptului de cultură, a cărei generalitate ne aruncă într-un vast domeniu unde cu greu se pot decela componentele cu influenţă reală asupra spaţiului urban construit. Fără a ignora foarte mulţi alţi factori generaţi de un anumit tip de cultură, trebuie menţionaţi în contextul de faţă tradiţia, altfel spus, apelul la istoria unui popor, mentalităţile, gradul de instrucţie şi educaţie al membrilor societăţii, curentele cultural-artistice şi ştiinţifice care au marcat * În istoria omenirii au existat şi perioade de graţie în care proiectul iniţial, încărcat de valorile cultural-artistice ale epocii, s-a transformat integral şi nemediat în realitate. Atunci au apărut capodopere. CALITATEA VIEŢII, anul 11, nr. 1-4/2000, p. 11-29 MARCEL DORU, DUMITRU CHIRIAC 12 2 evoluţia poporului respectiv, religia şi, nu în ultimul rând, civilizaţia, în măsura în care este percepută ca fenomen complementar al culturii. În condiţiile menţionate mai sus, apare problema modului în care poate fi abordată cercetarea modelării culturale a spaţiului urban. Într-o primă fază a analizei s-a optat pentru culegerea unor informaţii şi opinii provenite de la persoanele cele mai competente în domeniu, şi anume arhitecţi şi urbanişti care, în mod direct sau indirect, au un rol în stabilirea profilului arhitectonic şi urban al oraşelor. Pentru realizarea acestui obiectiv a fost elaborat un chestionar cu răspunsuri libere. Având în vedere subiecţii cărora se adresează, întrebările nu au fost încorsetate într-un set de răspunsuri prestabilite, ci au lăsat la libera alegere a persoanei intervievate să răspundă conform competenţei, pregătirii şi experienţei sale. La ancheta cu specialiştii, desfăşurată în municipiul Bucureşti, s-au primit răspunsuri de la un număr de 11 arhitecţi şi urbanişti. În faza a doua s-au organizat un sondaj de opinie în rândul locuitorilor a două oraşe (câte o sută de locuitori din oraşele Arad şi Craiova). Chestionarul utilizat în efectuarea sondajului de opinie oferă o grilă de răspunsuri care încearcă să acopere toate posibilităţile conţinute în fiecare întrebare, subiectul având doar rolul de a consemna răspunsul care i se pare cel mai potrivit cu opinia proprie. În fiecare dintre cele două centre urbane au fost alese acele zone în care procesul de modelare apare mai evident, datorită sedimentării în timp mai îndelungat atât a modului de organizare a spaţiului, cât şi a stilurilor arhitectonice ale clădirilor. Odată stabilite străzile unde urma să se realizeze investigaţia; alegerea subiecţilor s-a făcut în mod aleatoriu, cu singura exigenţă de a acoperi o arie cât mai largă din zona (cartierul) aleasă iniţial (tabelele nr. 1-5). Aşadar, metodologia stabilită pentru realizarea acestui studiu se subordonează celor două obiective, şi anume: a) lămurirea unor concepte oarecum controversate (modelare culturală, spaţiu urban), stabilirea modului în care este posibilă modelarea/remodelarea spaţiului urban, precum şi a actorilor sociali care sunt angrenaţi în acest proces; b) modul în care populaţia urbană receptează elementele cultural-artistice şi istorice în mediul în care locuieşte, precum şi măsura în care locuitorii sunt nu numai spectatori, dar şi actori ai complexului proces de modelare culturală. Tabelul nr. 1 Structura eşantionului în funcţie de vârstă Vârsta Număr % Până la 30 ani 23 11,5 31-60 ani 103 51,5 Peste 60 ani 74 37,0 TOTAL 200 100,0 MODELAREA CULTURALĂ A SPAŢIULUI URBAN 13 3 Tabelul nr. 2 Structura eşantionului în funcţie de sex Sexul Număr % Bărbat 95 47,5 Femeie 105 52,5 TOTAL 200 100,0 Tabelul nr. 3 Structura eşantionului în funcţie de pregătirea şcolară Pregătirea şcolară Număr % Şcoală generală sau şcoală profesională 102 51,3 Liceu, şcoală postliceală 55 27,6 Pregătire universitară 42 21,1 TOTAL 200 100,0 SINTEZA OPINIILOR SPECIALIŞTILOR PRIVIND MODELAREA CULTURALĂ A SPAŢIULUI URBAN Deşi au fost solicitaţi mai mulţi specialişti în domeniul urbanistic să răspundă la întrebările referitoare la modelarea culturală, au fost recuperate, aşa cum s-a arătat, 11 chestionare completate. Numărul relativ mic de subiecţi care au acceptat să colaboreze la cercetarea de faţă a fost compensat cu prisosinţă de amploarea şi competenţa răspunsurilor primite. Astfel, trecerea în revistă a opiniilor exprimate de specialişti referitor la modul în care sunt concepute problemele culturale ale spaţiului urban a evidenţiat faptul că această primă etapă a cercetării a fost deosebit de utilă. Materialul informativ, extrem de bogat şi variat, a fost structurat pe câteva domenii distincte. A. O primă problemă supusă analizei a fost însuşi conceptul de modelare culturală. Întrucât semnificaţiile conceptului pot fi diferite, proiectanţii cercetării au propus câteva trăsături definitorii, care să constituie baza de discuţii şi interpretări a ceea ce se poate înţelege prin modelare culturală a spaţiului urban. Aceste trăsături sunt: o acţiune individuală sau de grup, cu acordul sau din iniţiativa autorităţilor publice locale sau centrale; o acţiune de îmbunătăţire a configuraţiei spaţiale sub aspect estetic şi funcţional; o acţiune ce trebuie să ţină seama de amprenta culturală existentă, precum şi de aspiraţiile şi nevoile comunităţii locale; o acţiune ce se înscrie în cadrul politicii generale de planificare strategică a dezvoltării urbane. Cele mai multe personalităţi din domeniu care au răspuns la chestionarele lansate au fost de acord, în mare măsură, cu definiţia propusă, făcând însă o serie de observaţii care au avut darul să îmbogăţească conceptul de modelare culturală. În acest sens, problematica modelării culturale apare ca expresie a unei reacţii normale şi necesare la modul autoritarist şi centralist de omogenizare urbană practicat până în 1990. De altfel, sinteza opiniilor specialiştilor reflectă efortul de a MARCEL DORU, DUMITRU CHIRIAC 14 4 evalua modelarea prin prisma noilor realităţi politice, sociale şi economice din ţara noastră. Astfel, este remarcabil modul în care este tratată problema reabilitării vechilor cartiere, nu în sensul unei prezentări muzeistice, ci prin acţiuni generatoare de profit, ţinând cont astfel de legile economice de piaţă. De asemenea, propunerile privind atragerea sectorului privat în acţiunile concrete de modelare a spaţiului urban se înscriu în acelaşi spirit. Un loc special îl ocupă modul în care este tratată comunitatea locală. Respectul pentru nevoile specifice ale locuitorilor unei zone, consultarea lor asupra oricărui proiect de refacere, reabilitare sau implementare care implică modificări în cartier sau zonă sunt constante ale tuturor răspunsurilor înregistrate. B. Un alt concept supus dezbaterii specialiştilor a fost spaţiul urban. Şi în acest caz s-au constatat opinii dintre cele mai diferite, care au mers de la definiţii foarte vagi, ce pot cuprinde aproape orice, până la delimitări stricte. Cea mai vagă definiţie a fost formulată în felul următor: spaţiul urban este o zonă din oraş supusă unei intervenţii de (re)modelare culturală, delimitată conform unui set de criterii specifice. Alte definiţii sunt extrem de cuprinzătoare şi ele aparţin mai multor subiecţi: spaţiul urban reprezintă întregul spaţiu, fizicalmente identificabil, din cadrul (aria, perimetrul) unei localităţi; spaţiul urban: un spaţiu cu calităţi urbane, respectiv o anumită densitate şi un anumit mod de utilizare a terenului, intensitatea circulaţiei auto şi pietonale, regim de înălţime, materiale, component uman etc. Introducerea comportamentului uman ca element definitoriu al spaţiului urban reprezintă o extindere a conceptului, care ar necesita explicaţii suplimentare. Unele definiţii lărgesc şi mai mult sfera noţiunii de spaţiu urban, introducând şi spaţiul din interiorul unor clădiri. C. Punerea în discuţie a celor două concepte de bază (modelarea culturală şi spaţiul urban) au constituit clarificările necesare pentru abordarea problemei principale a cercetării, şi anume, posibilitatea modelării culturale a spaţiului urban în contextul socioeconomic şi politic actual din ţara noastră. Conform unei opinii, oraşul trebuie să rămână o expresie a diversităţii culturale, important fiind modul în care se combină elementele acestei diversităţi, autenticitatea lor şi calităţile spaţial volumetrice şi funcţionale. Foarte mulţi subiecţi sunt destul de sceptici în ceea ce priveşte posibilitatea unor acţiuni de modelare culturală, datorită precarităţii resurselor economice şi financiare. Dificultatea modelării culturale a spaţiului urban nu rezultă numai din cauze financiare, deşi nici acestea nu pot fi neglijate: - remodelarea spaţiului urban este un proces continuu, ale cărui variaţii depind de necesităţile şi posibilităţile actorilor (de natură spirituală şi materială). Deşi din punct de vedere politic este posibilă şi chiar imperativă, şi intră în responsabilitatea executivului şi legislativului, asigurarea mijloacelor şi instrumentelor de realizare depind de: resursele bugetare, constituirea MODELAREA CULTURALĂ A SPAŢIULUI URBAN 15 5 instrumentelor de intervenţie legislative şi instituţionale, capacitatea de participare financiară a populaţiei. - modelarea culturală este posibilă în condiţiile în care factorii socio- economici şi politici conduc la creşterea puterii şi responsabilităţii autorităţilor locale, la participarea comunităţii şi la dezvoltarea sectorului privat. - este posibilă în mică măsură, ţinând cont de marea precaritate a resurselor şi de condiţiile de deteriorare profundă a valorilor construite. În plus, este nevoie de exemple, de modele pe care să se poată concentra atenţia şi finanţele. D. Următoarea problemă dezbătută se referă la oportunitatea intervenţiei în noile cartiere construite şi a modalităţilor efective prin care aceste cartiere pot să capete o amprentă culturală mai puternică. În legătură cu oportunitatea intervenţiei în cartiere nou construite există o unanimitate a părerilor. Unii subiecţi consideră chiar întrebarea retorică, deoarece nu încape nici o îndoială asupra necesităţii îmbunătăţirii şi regândirii atât a spaţiilor exterioare, cât şi a celor interioare. Cea mai mare parte a cartierelor realizate după 1960 trebuie să sufere intervenţii substanţiale. Aceste intervenţii ar trebui să exprime, într-un mod particular, o anumită „cultură urbană”, o cultură a utilizării spaţiului urban, mai precis o umanizare a acestuia. Este vorba de amenajarea spaţiilor pietonale, a spaţiilor verzi, refacerea totală a faţadelor şi regândirea interioarelor apartamentelor. E. Recuperarea şi punerea în valoare a cartierelor vechi. Toate răspunsurile înregistrate vorbesc despre caracterul prioritar al intervenţiei în vechile cartiere. Iată motivele pentru care se reclamă intervenţia în aceste cartiere: valoarea cultural-artistică şi istorică, pe de o parte, şi starea precară în care se află unele clădiri vechi, pe de altă parte. Un punct de vedere interesant, care porneşte de la noile realităţi economice din ţara noastră, este formulat astfel: - trebuie acţionat în sensul abordării prin prisma orientării către mecanismele pieţei, şi anume: atragerea sectorului privat în operaţiuni de renovare generatoare de profit, dar în conformitate cu reglementările specifice zonelor protejate. În nici un caz să nu se acţioneze în sensul unei prezervări muzeistice. F. Program de recuperare a valorilor arhitectural-urbanistice ale unor localităţi din ţară. În legătură cu oraşele din ţară care trebuie supuse unor programe de recuperare a valorilor cultural-artistice, părerile converg în mare măsură. Există două categorii de oraşe unde trebuie să se intervină urgent: a) zonele care au păstrat o mare parte a patrimoniului (în special, oraşele din Transilvania) şi care acum sunt supuse unor mari presiuni; b) oraşele în care au fost distruse atât o mare parte a patrimoniului, cât şi amprentele evoluţiei lor, şi în care există riscul dispariţiei ultimelor mărturii ale culturii urbane anterioare. G. O altă problemă abordată în chestionar se referă la actorii urbani care trebuie angrenaţi în acţiunea de modelare a spaţiilor urbane. MARCEL DORU, DUMITRU CHIRIAC 16 6 În legătură cu acest subiect există un consens, toţi subiecţii referindu-se la aceşti actori urbani, diferenţa dintre ei fiind doar aceea că unii consemnează o listă mai mare, alţii mai mică. Referitor la modalităţile de colaborare între diferiţi actori urbani există următoarele sugestii: - toţi actorii urbani care intervin în cadrul construit trebuie să treacă prin filtrul autorizaţiilor de construire şi deci se supun regulamentului urbanistic (P.U.G., P.U.Z.); - constituirea unor comandamente care să reunească arhitecţi, urbanişti, sociologi, istorici şi alţi specialişti, cu reprezentanţi ai puterii locale; - colaborarea să se facă pe proiecte şi nu neapărat în cadrul formelor instituţionalizate. H. Sunt cunoscute rezultatele nesatisfăcătoare ale politicii de modelare culturală a zonelor urbane practicate înainte de 1989. Se ridică deci problema modului în care trebuie acţionat pentru ca vechile greşeli să nu se mai repete. Răspunsurile la această întrebare se înscriu într-un evantai larg, de la consideraţii generale de genul „mai multă grijă pentru...”, până la propuneri foarte concrete care vizează comunităţile locale sau profesionalismul urbaniştilor. Educarea publicului, dar şi a reprezentanţilor comunităţilor locale ocupă un loc important, conform specialiştilor care au fost consultaţi. De asemenea, este abordată problema profesioniştilor, atât sub aspectul pregătirii lor, cât şi al recunoaşterii statutului lor în relaţia cu autorităţile. I. Ultima problemă abordată în chestionarul rezervat specialiştilor se referă la principalele trăsături ale unei politici de modelare culturală. Unii specialişti concep politica de modelare în cadrul unor acţiuni de mare anvergură şi a unor planuri directoare. Alţi respondenţi resping ideea unor abordări globale, a unor strategii cu caracter normativ, acceptând numai politici locale, cu probleme specifice unei zone date: - politici de modelare culturală care să răspundă necesităţilor comunităţilor locale şi să asigure o îmbunătăţire a ambientului local (în sensul de a continua o tradiţie şi de a-i oferi noi valenţe); - acceptarea ideii că un oraş este alcătuit din zone diferite unele de altele, cu un caracter urbanistic bine definit, rezultate dintr-o evoluţie diferită în timp. MODALITĂŢI DE RECEPTARE DE CĂTRE POPULAŢIE A MODELĂRII CULTURALE A SPAŢIULUI URBAN Datele obţinute din ancheta efectuată în cele două oraşe – Arad şi Craiova – au fost sistematizate în aşa fel încât să urmeze o anumită logică, începând cu locuinţa şi terminând cu aspectele mai generale ale problematicii valorilor culturale ale spaţiului urban. MODELAREA CULTURALĂ A SPAŢIULUI URBAN 17 7 1. Locuinţa Prima problemă supusă analizei se referă la gradul în care persoanele investigate sunt mulţumite de confortul locuinţei. S-a presupus că locuinţa, fiind cel mai direct şi constant element urban în contact cu individul, exercită o influenţă importantă asupra judecăţilor de valoare formulate asupra multora dintre celelalte aspecte privind spaţiul urban. La nivelul întregului eşantion s-au obţinut următoarele rezultate: Tabelul nr. 4 Gradul de mulţumire faţă de confortul locuinţei Număr % Mulţumit 114 57,0 Nemulţumit 83 41,5 Nu pot aprecia 3 1,5 TOTAL 200 100,0 Deşi mai mult de jumătate din eşantion este mulţumită de confortul locuinţei, totuşi numărul persoanelor nemulţumite este destul de mare. Acestei ultime categorii de subiecţi li s-a adresat o întrebare suplimentară referitoare la cauzele care provoacă nemulţumirea faţă de confortul locuinţei. ∗ Principalele cauze sunt: clădirea este prea veche (53,5%) ; casa are igrasie (52,3%); instalaţiile sanitare sunt vechi şi defecte (45,3%); lipsesc unele dependinţe strict necesare (10,5%); locuinţa este neîncăpătoare (9,3%); alte motive (17,5%). Se observă cu uşurinţă că o mare parte dintre nemulţumiri provin din cauza vechimii locuinţei şi implicit al gradului de uzură avansat al instalaţiilor sanitare. Dacă, în general, a locui într-un cartier vechi prezintă multe avantaje, aici se remarcă şi reversul medaliei: multe din vechile locuinţe nu au făcut faţă trecerii timpului. Instalaţiile vechi şi igrasia, alături de aprecierea generală a vechimii casei, reprezintă primele trei motive ale nemulţumirilor legate de confortul locuinţei. Au mai fost consemnate şi alte motive ale nemulţumirilor legate de locuinţă: insecuritate, ca urmare a cutremurelor; nu există încălzire centrală; sunt gândaci şi şobolani; acoperişul este necorespunzător, plouă prin acoperiş; reparaţiile nu se fac la timp şi sunt de proastă calitate; prea multe familii într-un spaţiu locativ insuficient. Concluzia care se desprinde din această scurtă analiză este aceea că o proastă întreţinere a instalaţiilor sanitare este cauza reală a nemulţumirii faţă de o locuinţă veche sau, cu alte cuvinte, adevărata vârstă a unei case este vârsta instalaţiilor sanitare. ∗ Fiecare subiect a avut posibilitatea de a consemna mai multe cauze ale nemulţumirii. De aceea, suma procentelor depăşeşte 100. Ori de câte ori datele ce vor fi prezentate vor avea această caracteristică, ea se va datora faptului că numărul total de răspunsuri depăşeşte numărul total de persoane care au răspuns. MARCEL DORU, DUMITRU CHIRIAC 18 8 O altă problemă importantă legată de locuinţă, şi care are implicaţii pe mai multe planuri ale cercetării de faţă, este statutul de chiriaş sau proprietar al persoanei investigate. La nivelul întregului eşantion, rezultatele înregistrate pe teren au relevat următoarea situaţie: Tabelul nr. 5 Poziţia faţă de locuinţă Număr % Proprietar 110 55,0% Chiriaş 90 45,0 TOTAL 200 100,0 Există însă o deosebire notabilă între cele două categorii: în timp ce la proprietari raportul membrilor familiei pe numărul camerelor din locuinţă este în medie de 1 om/cameră, la chiriaşi acest raport este de 2 oameni/cameră. Este remarcabil faptul că din 90 de chiriaşi, 64 (71,2%) sunt absolut hotărâţi să cumpere casa (apartamentul) în care locuiesc, iar alţii 14,4% au în vedere această posibilitate. Vechimea imobilelor, dar mai ales starea tehnică a apartamentelor, pune în discuţie şi un alt aspect, ridicat de necesitatea unor cheltuieli pentru ameliorarea spaţiului locuibil. La întrebarea referitoare la intenţia de a face investiţii în această direcţie, s-au obţinut următoarele răspunsuri: Tabelul nr. 6 Intenţia de a face unele investiţii în locuinţă Număr % Da 112 56,0 Nu 73 36,5 Nehotărât 15 7,5 TOTAL 200 100,0 Ameliorarea locuinţelor diferă însă într-o proporţie importantă între cele două oraşe supuse investigaţiei. Tabelul nr. 7 Intenţia de a face unele investiţii în locuinţă, în funcţie de oraş Oraş Da Nu Nehotărât TOTAL Număr % Număr % Număr % Arad 68 68,0 26 26,0 6 6,0 100 Craiova 44 44,0 47 47,0 9 9,0 100 TOTAL 112 56,0 73 36,5 15 7,5 200 MODELAREA CULTURALĂ A SPAŢIULUI URBAN 19 9 Distribuţia răspunsurilor relevă o semnificaţie limpede: arădenii sunt mult mai hotărâţi să facă investiţii în vederea ameliorării locuinţei (68,0%), decât craiovenii (numai 44,0%). Intenţia de a face unele investiţii în locuinţă diferă semnificativ după statutul ocupaţional al persoanelor chestionate. Cei care intenţionează să facă investiţii sunt, în primul rând, persoanele care au fost grupate în categoria „clasa mijlocie” (patroni, ocupaţii intelectuale, funcţionari), care reprezintă 83,7% din totalul subiecţilor din această categorie. În consecinţă, numai 12,2% dintre aceştia nu au nici o intenţie de a investi în locuinţă. Tot peste procentul existent la nivelul întregului eşantion (56,0%) al persoanelor care vor să-şi îmbunătăţească confortul locuinţei, se află şi muncitorii (72,0%) şi inactivii fără pensionari (58,3%). Categoria cel mai puţin dispusă să cheltuiască pe casă o reprezintă pensionarii, dintre care peste jumătate (52,8%) răspund negativ la această întrebare. Este însă important de analizat şi în ce direcţie se îndreaptă resursele financiare destinate confortului locuinţei: pentru reparaţi generale (inclusiv consolidări) 39,1%; pentru zugrăvit 26,3%; pentru unele modificări 24,6% pentru extinderea locuinţei 7,3%; alte obiective 8,4%. 2. Cartierul După analiza aspectelor privitoare la locuinţă, următorul obiectiv al cercetării îl reprezintă cartierul. Acesta este tratat nu neapărat ca o zonă bine delimitată în conglomeratul urban – demers care într-o anumită structură a unor oraşe nici nu este posibil – ci mai degrabă ca un ambient urban al locuinţei şi al zonei în care se petrec evenimentele curente ale vieţii cotidiene: cumpărăturile zilnice, scurtele plimbări, locurile de joacă ale copiilor etc. Dacă locuinţa este spaţiul intim, locul privat al familiei, cartierul reprezintă o zonă a socializării, a stabilirii de relaţii interumane atât ale copiilor, cât şi ale adulţilor. Este oare cetăţeanul mulţumit de zona în care locuieşte, având în vedere că el se află într-o parte a oraşului total diferită de cartierele de blocuri? Aceasta este prima întrebare care s-a pus persoanelor investigate. Tabelul nr. 8 Gradul de mulţumire faţă de cartier Număr % Mulţumit 173 86,5 Nemulţumit 27 13,5 Total 200 100,0 MARCEL DORU, DUMITRU CHIRIAC 20 10 Dacă locuinţa satisfăcea 57,0% dintre subiecţi, gradul de mulţumire faţă de cartier este mult mai mare, ajungând la 86,5%, deci marea majoritate a întregului eşantion. Este relevator faptul că raportul dintre mulţumiţi şi nemulţumiţi rămâne relativ acelaşi luând separat Aradul şi Craiova şi, în plus, nici variabilele individuale (vârstă, sex etc.) nu schimbă semnificativ acest raport. Implicit, prin răspunsurile înregistrate, se dovedeşte fără nici un dubiu că zonele vechi ale oraşului, chiar în condiţiile în care locuinţele au nevoie de reparaţii şi înlocuiri de instalaţii, sunt mult mai mult apreciate decât cartierele de blocuri. Cu toată ponderea ridicată a celor care sunt mulţumiţi de cartierul în care locuiesc, unele persoane doresc totuşi să se mute în alt cartier, aşa cum se constată din tabelul de mai jos. Tabelul nr. 9 Intenţia de mutare în alt cartier Număr % În nici un caz 158 79,0 Posibil în viitor 16 8,0 Categoric, da 20 10,0 Nu ştiu încă 6 3,0 Total 200 100,0 Ponderea celor mulţumiţi de cartier (din tabelul nr. 12) scade cu câteva procente şi nu se mai regăseşte în totalitate în rândul celor care nu vor să se mute în nici un caz în altă parte a oraşului. Această afirmaţie este evident valabilă în ipoteza că cei mulţumiţi de zona în care locuiesc, nu doresc să se mute în altă parte. Afirmaţia este susţinută şi de apropierea dintre procentul nemulţumiţilor (13,5%) şi a celor care declară că se vor muta categoric în altă parte sau sunt încă indecişi (13,0%). Este semnificativ pentru aprecierea cartierului faptul că numai doi subiecţi dintre cei care doresc să se mute în altă zonă a oraşului consemnează motivul că nu le place cartierul. Cele mai multe motive sunt legate de nemulţumiri referitoare la vecinătatea unor familii necivilizate sau la locuinţa necorespunzătoare. Simpla exprimare a satisfacţiei faţă de cartierul în care se află persoanele investigate menţine problematica studiului într-un grad de generalitate prea mare. Este deci necesară o abordare mai concretă, care să sublinieze motivele reale ale acestei satisfacţii. Totodată, printr-o analiză mai detailată a preferinţelor pentru un astfel de cartier şi nu altul, se ajunge la aspectele culturale care fac obiectul propriu-zis al studiului de faţă. În consecinţă, s-a pus subiecţilor următoarea întrebare: Există locuri sau străzi din cartierul dumneavoastră prin care vă face plăcere să treceţi, chiar fără o treabă anume? MODELAREA CULTURALĂ A SPAŢIULUI URBAN 21 11 Practic, eşantionul se împarte în două părţi egale, numai jumătate consideră că există locuri din cartier prin care îţi face plăcere să treci, cealaltă parte neagă existenţa unor astfel de locuri. Situaţia se schimbă într-un mod semnificativ în momentul în care aceste răspunsuri sunt luate în consideraţie în funcţie de oraş. Se constată o mare diferenţă între Arad şi Craiova în ceea ce priveşte existenţa locurilor plăcute din cartier. La Arad, 61,0% dintre subiecţi sunt de acord că există locuri prin care le face plăcere să treacă, dar numai 39,0% dintre craioveni sunt de acord cu această afirmaţie. Riguros vorbind, există două posibilităţi: Craiova nu are locuri în cartier care să satisfacă pe locuitorii din zonă, pe când Aradul beneficiază de un grad de amenitate mai mare. Sau, a doua posibilitate, arădenii sunt mai receptivi la frumos decât craiovenii. Astfel, se ridică problema diferenţei cultural-istorice a zonelor geografice în care sunt situate cele două oraşe. Peisajul urban la Arad este diferit de cel de la Craiova, dezvoltarea celor două oraşe s-a făcut în condiţii economice, sociale şi politice diferite şi, nu în ultimul rând, populaţiile din cele două zone ale ţării au mentalităţi diferite şi concepţii diferite. Alte două variabile independente, şi anume vârsta şi sexul, distribuie răspunsurile semnificativ din punct de vedere statistic. Persoanele tinere (până la 30 ani) se detaşează semnificativ de celelalte categorii de vârstă, considerând într-o proporţie mult mai mare (69,6%) că în cartierul lor există locuri şi străzi în care se duc cu plăcere. De asemenea, bărbaţii sunt cei care apreciază mai mult astfel de locuri decât femeile (57,9%, şi respectiv, 41,9%). O analiză suplimentară a celor 99 de persoane care menţionează prezenţa locurilor atrăgătoare din cartier, oferă câteva elemente în plus pentru înţelegerea problematicii culturale a zonelor urbane. Mai precis, subiecţilor li s-a oferit posibilitatea să menţioneze ce anume îi atrage către aceste locuri. S-au înregistrat următoarele răspunsuri: liniştea şi spaţiile verzi (77,8%); ambianţa arhitectonică a zonei (38,4%); alte motive (13,1%). Liniştea şi existenţa spaţiilor verzi reprezintă principalul atribut al locurilor din cartier căutate de locuitorii celor două oraşe. Acestea sunt şi două din trăsăturile caracteristice ale zonelor urbane vechi, în contrast cu peisajul de beton al cartierelor de blocuri şi cu arterele principale pe care circulă camioane şi tramvaie. Al doilea motiv ca importanţă, adică „ambianţa arhitectonică a zonei” pune în mod nemijlocit problema amprentei culturale a spaţiului urban şi a modului în care aceasta este receptată de către populaţie. Este remarcabil faptul că ambianţa arhitectonică a zonei devansează cu mult alte motive, ca de exemplu amenajări specifice zonelor pietonale (bănci, fântâni etc.), vitrinele şi magazinele, animaţia străzii etc., motive care nici nu au mai fost consemnate din cauza numărului redus de subiecţi care le-au menţionat. MARCEL DORU, DUMITRU CHIRIAC 22 12 Aşadar, factorul cultural, aşa cum se află el integrat în spaţiul urban, nu este neglijat în preocupările cotidiene ale locuitorilor celor două oraşe, deşi se reflectă în mod deosebit, cu ponderi diferite de la o localitate la alta. Principalele două motive ale atracţiei către anumite locuri sau străzi din cartier se distribuie diferit în cele două oraşe. Diferenţa cultural-istorică dintre cele două oraşe, deja menţionată de mai multe ori, se face simţită şi în situaţia de faţă: dacă aproape jumătate dintre arădeni (49,2%) apreciază ambianţa arhitectonică a zonei, craiovenii sunt mai puţin sensibili la acest aspect (doar 21,1%). Pe aceeaşi linie a modului de receptare a valorilor culturale specifice zonei urbane în care locuiesc persoanele cuprinse în eşantion, se înscrie şi percepţia diferenţei dintre cartierul de reşedinţă şi celelalte zone ale oraşului. Trei sferturi dintre persoanele investigate conştientizează caracterul mai deosebit al zonei în care locuiesc, comparativ cu alte cartiere ale oraşului. În opinia subiecţilor, aspectele specifice ale cartierului, sunt următoarele: clădiri cu valoare istorică: 30,9%; case mai frumoase decât în alte cartiere: 24,2%; clădiri cu o arhitectură deosebită: 20,1%; este linişte: 16,8%; este multă verdeaţă: 8,1%. Dintre alte aspecte menţionate, sunt de reţinut următoarele: este zonă centrală; case vechi, cu camere mari, spaţioase (Craiova); case vechi, cu igrasie datorită Mureşului (Arad); cartier în care nu au pătruns ţiganii (Craiova); prea mulţi ţigani în vecinătate (Arad). Nu este deloc surprinzător că primele trei aspecte menţionate fac trimitere în mod nemijlocit la valori istorice, estetice şi arhitecturale. Acestea, însumate, reprezintă 75,2% din totalul răspunsurilor subiecţilor care au declarat că, într-adevăr, cartierul lor se deosebeşte de alte cartiere ale oraşului şi vor fi numite, cu un termen generic, „componenta culturală” a criteriului de apreciere a cartierului. Pe măsură ce factorii culturali trec în prim-planul analizei, diferenţa dintre rezultatele înregistrate la Arad şi la Craiova devine şi mai mare. Astfel, ponderea „componentei culturale” a criteriului de evaluare a cartierului diferă fundamental * de la un oraş la altul: Arad: 103,2% ; Craiova: 29,8%. Răspunsurile locuitorilor Craiovei se risipesc în alte criterii de evaluare a cartierului lor, ca de exemplu, mai multă linişte, mai multă verdeaţă, lipseşte monotonia specifică altor cartiere etc. În schimb, la Arad, persoanele investigate şi- au concentrat răspunsurile pe cele trei aspecte care intră în componenta culturală a aprecierii cartierului. Este de la sine înţeles că şi realităţile urbane din cele două oraşe influenţează într-o măsură importantă răspunsurile înregistrate. Dacă subiecţii care au făcut parte din eşantionul de la Arad declară, într-o pondere mai ridicată decât craiovenii, că, de exemplu, zona în care locuiesc are clădiri cu valoare istorică, poate însemna că într-adevăr Aradul are mai multe clădiri cu valoare istorică decât Craiova, sau că aceste clădiri sunt mai prezente în conştiinţa arădenilor. În orice * Aşa cum s-a mai menţionat, procentele care depăşesc 100 se datorează faptului că un subiect poate da mai multe răspunsuri la o singură întrebare, ceea ce face posibil ca numărul de răspunsuri să depăşească numărul de persoane cuprinse în eşantion. MODELAREA CULTURALĂ A SPAŢIULUI URBAN 23 13 caz, nu se poate spune de Cetatea Băniei că nu este încărcată de istorie, dar reflectarea acestei realităţi în conştiinţa locuitorilor este foarte slabă. 3. Tradiţie şi modernism În acest capitol se încearcă depăşirea simplei constatări a deosebirilor dintre cele două tipuri de zone urbane – cartier vechi-cartier nou –, investigând posibilităţile actuale de a continua anumite tradiţii, de a face să renască anumite valori care au stat la baza unui mod de a se concepe urbanismul şi proiectele arhitectonice. Evident că aceste analize se fac numai din perspectiva opiniilor exprimate de cei chestionaţi. Mai întâi, s-a cerut subiecţilor să facă o apreciere din punct de vedere estetic a cartierelor noi. Tabelul nr. 10 Aprecierea estetică a clădirilor moderne Număr % Apreciere pozitivă 97 48,5 Apreciere negativă 65 32,5 Nu pot aprecia 38 19,0 Total 200 100,0 Pe ansamblul eşantionului se constată că aproape jumătate dintre subiecţi consideră că actuala linie a clădirilor moderne este o tendinţă pozitivă din punct de vedere estetic. Cu alte cuvinte, în relaţia dintre construcţiile vechi, cu arhitectura lor proprie şi blocurile de locuit sau spaţiile comerciale construite în ultimii 30 de ani, preferinţele estetice majoritare se îndreaptă către acestea din urmă. Numai 32,5% sunt de o părere contrară. Datele înregistrate devin mult mai comprehensibile dacă sunt analizate din perspectiva celor două oraşe în care s-a făcut cercetarea. Se confirmă încă odată percepţia culturală diferită a celor două eşantioane referitoare la problematica abordată în prezenta cercetare. Dacă opiniile deosebite în multe cazuri se puteau explica prin existenţa unor realităţi urbane diferite între Arad şi Craiova, de data aceasta, opiniile exprimate reprezintă exclusiv un mod de gândire, o expresie a unor opţiuni estetice. Cartierele noi din Arad sau din Craiova nu diferă în mod esenţial. Ele sunt oarecum identice în toate oraşele din ţară, iar aprecierea lor diferită ţine strict de modul în care sunt privite de oameni. Aprecierea pozitivă a blocurilor moderne aparţine în mod majoritar craiovenilor (75,0%), pe când arădenii au această opţiune estetică într-o proporţie mult mai redusă (22,0%). Un singur subiect din Craiova are o părere nefavorabilă la adresa cartierelor noi, în timp ce la Arad 64,0% dintre persoanele înregistrate au această părere. Dar, a construi în prezent, nu înseamnă în mod obligatoriu a construi în maniera actualelor cartiere. Sau, altfel spus, ar fi posibilă construirea unor zone urbane care să fie asemănătoare cu vechile cartiere? La această întrebare, adresată subiecţilor anchetei, s-au obţinut următoarele răspunsuri: MARCEL DORU, DUMITRU CHIRIAC 24 14 Tabelul nr. 11 Posibilitatea construirii unor zone urbane asemănătoare cu vechile cartiere Număr % Nu este posibil 67 33,5 Poate ar fi posibil 45 22,5 Da, este posibil 63 31,5 Nu ştiu 25 12,5 Total 200 100,0 Cele mai multe răspunsuri, dar care nici ele nu depăşesc o treime din totalul eşantionului, subliniază imposibilitatea de a mai construi în felul în care s-au ridicat pe vremuri vechile cartiere. O altă parte a eşantionului susţine părerea contrară, că acest lucru este posibil (31,5%). Rezidenţii din vechile zone ale Aradului sunt mult mai sceptici în privinţa posibilităţilor de a construi în stilul vechilor cartiere (51,0%), decât cei din Craiova (numai 16,0%). Analiza comparativă a celor două oraşe pune în evidenţă o anumită realitate care altfel rămâne ascunsă în datele înregistrate la nivelul întregului eşantion. Astfel, punând alături rezultatele din tabelele nr. 20 şi 22, care se referă la întregul eşantion este practic imposibil de a trage o concluzie privind relaţia dintre modul de apreciere a clădirilor moderne şi posibilitatea de a construi în prezent conform stilului vechilor cartiere. Dar oraşul se dovedeşte un bun revelator al unei stări de fapt care altfel nu se dezvăluie. O puternică apreciere negativă a noilor cartiere, care se poate traduce implicit printr-o apreciere pozitivă a vechilor zone urbane (vezi cazul Aradului) se corelează semnificativ cu opinia potrivit căreia în epoca actuală nu mai este posibilă realizarea unui astfel de ansamblu urban. Deci, în alternativa tradiţional-modern, cu cât eşti mai ataşat de valorile trecutului cu atât eşti mai puţin convins că aceste valori mai pot fi actualizate în noi construcţii. Craiovenii, dimpotrivă, fiind orientaţi din punct de vedere estetic într-o proporţie importantă (75,0%) către liniile moderne ale clădirilor recente, acceptă cu mai multă uşurinţă decât arădenii (42,0%, faţă de 21,0%) posibilitatea revenirii unei linii tradiţionale în construcţiile viitoare. Care sunt însă motivele invocate de cei care nu cred că s-ar mai putea construi în epoca actuală cartiere ca acelea din perioada antebelică: acum contează numai folosirea la maximum a spaţiului (25,4%); nu mai are cine (23,9%). În afară de aceste două motive principale, care împreună însumează jumătate din răspunsurile înregistrate, au mai fost menţionate următoarele: nu sunt bani pentru astfel de construcţii; lipsă de interes pentru valorile trecutului; nu mai au actualitate istorică; formele actuale de manifestare a economiei de piaţă nu sunt propice construcţiilor de genul acesta; nu se mai poate reveni asupra trecutului. 4. Factori de intervenţie În capitolele precedente, analiza a fost centrată pe două elemente principale: case (locuinţa) şi cartierul. Se ştie că datorită scopului principal urmărit în acest studiu, subiecţii investigaţi sunt locuitori ai unor cartiere vechi, cu alte MODELAREA CULTURALĂ A SPAŢIULUI URBAN 25 15 cuvinte, au fost excluse din cercetare zonele construite în perioada postbelică. Cartierele de blocuri au fost prezente totuşi în problematica studiată, atunci când a fost necesară o comparaţie între vechi şi nou, între tradiţional şi modern. Capitolul de faţă face încă un pas înainte, punând problema agenţilor care pot şi trebuie să intervină în modelarea viitorului peisaj urban. Iar în acest context, un loc important îl ocupă problema participării, a posibilităţilor şi dorinţei subiecţilor chestionaţi de a se implica în mod direct în modelarea (remodelarea) zonei în care locuiesc. Problema este cât se poate de actuală întrucât tratează o anumită concepţie privind poziţia (rolul) individului în cadrul deciziilor care se iau referitoare la întreaga comunitate. Cea mai mare parte a eşantionului cercetat este formată din persoane care au văzut cum se ridică sub ochii lor cartierele noi din perioada comunistă, fără să fie întrebaţi sau consultaţi, nici un factor de decizie nefiind interesat de gusturile sau preferinţele lor. Aşadar, problema (re)modelării culturale a spaţiului urban este strâns legată de problema remodelării mentalităţilor, a transformării individului dintr-un factor pasiv într-un subiect activ, dispus şi capabil să participe la viaţa obştei. Într-un fel, cercetarea modului în care individul înţelege să participe la deciziile luate, se înscrie într-un context mai larg de testare a democraţiei, a gradului de asimilare a valorilor democratice, a conştientizării dreptului persoanei de a-şi spune părerea despre aspecte care îl privesc personal, refuzând hotărârile luate peste capul lui. Înainte însă de a analiza opiniile referitoare la gradul şi modalităţile de participare a individului la punerea în valoare a cartierului de rezidenţă, se supune atenţiei problema factorilor de decizie privind tipul clădirilor ce ar urma să se construiască în cartier. Tabelul nr. 12 Factori de decizie referitori la construcţii Număr % Numai arhitecţi 49 24,5 Arhitecţi + primăria 34 17,0 Arhitecţi+primăria+reprezentanţi ai locuitorilor 102 51,0 Nu ştiu 15 7,5 Total 200 100,0 51,0% dintre subiecţi optează pentru prezenţa reprezentanţilor lor în rândul celor care decid viitorul urbanistic al oraşului. Aproximativ un sfert din eşantion acordă girul exclusiv arhitecţilor, consideraţi singurii competenţi în rezolvarea profilului şi stilului viitoarelor construcţii. Faptul că jumătate din totalul persoanelor chestionate nu neglijează importanţa şi rolul reprezentanţilor locuitorilor reprezintă un indicator semnificativ al modului în care în mentalitatea colectivă a apărut o deschidere către democratizarea deciziilor. Acest indicator al factorilor cei mai importanţi în luarea deciziilor de modelare a cartierelor are ponderi diferite la nivelul Aradului şi Craiovei. Importanţa acordată reprezentanţilor populaţiei este mult mai mare la Arad (76,0%) decât la Craiova (26,0%), diferenţă care nu poate să nu fie pusă în legătură MARCEL DORU, DUMITRU CHIRIAC 26 16 cu celelalte rezultate care, de asemenea, făceau distincţii clare între cele două oraşe. Dacă factorii culturali aveau o pondere mai importantă în conturarea opiniilor locuitorilor din Arad, comparativ cu cele ale craiovenilor, se constată că şi „componenta democratică” urmează acelaşi curs ca şi „componenta culturală”. Este dificil şi riscant de a face o legătură între anumite valori culturale şi o opţiune democratică în luarea deciziilor comunitare – deşi rezultatele ar îndreptăţi un astfel de demers – aşa încât se prezintă numai datele ca atare fără pretenţia de a trage o anumită concluzie. Dintre variabilele individuale, singura care este sensibilă la acest indicator, care sintetic a fost numit „componenţa democratică” în opţiunea factorilor care ar trebui să decidă ce fel de clădiri să se construiască în oraş, este ocupaţia. Astfel categoria ocupaţională care menţionează în cea mai mare măsură (57,0%) necesitatea prezenţei reprezentanţilor locuitorilor în luarea deciziilor, este clasa de mijloc. Or, generalizând, este bine cunoscut că această clasă este cea mai interesantă în promovarea valorilor democratice. În continuarea analizei factorilor de intervenţie, s-a cerut subiecţilor să-şi exprime opinia referitoare la posibilitatea ca ei personal să-şi impună un anumit punct de vedere referitor la refacerea sau modernizarea actualelor zone urbane. S-au înregistrat următoarele rezultate: Tabelul nr. 13 Posibilitatea impunerii unui anumit punct de vedere privind zonele urbane Număr % Nu am nici o posibilitate 158 79,0 Aş încerca, dar nu cred că am succes 16 8,0 Da, încerc 20 10,0 Nu mă pricep 6 3,0 TOTAL 200 100,0 Este evident scepticismul ce se manifestă din acest tabel: 79,0% dintre subiecţi nu întrevăd nici o posibilitate ca punctul lor de vedere să fie luat în seamă în cadrul unui anumit program de refacere sau modernizare a actualelor zone urbane. Rezultatul este, aparent, în totală contradicţie cu cel din tabelul nr. 24, unde populaţia îşi manifestă o opţiune clară pentru posibilitatea deciziei reprezentanţilor săi în problemele oraşului. Contradicţia nu este rezultatul diferenţei dintre influenţa directă („d-voastră, personal, puteţi să vă impuneţi un anumit punct de vedere...”) şi cea indirectă („să decidă arhitecţii, primăria şi reprezentanţii locuitorilor”). Ea este consecinţa unui factor mult mai profund care provine din neîncrederea într-o anumită realitate cu mecanisme democratice încă nerodate. Într-adevăr, datele din tabelul nr. 24 s-a înregistrat pe baza unei întrebări care începea cu : „Cine credeţi că ar trebui...”, iar pentru tabelul nr. 26 s-a folosit întrebarea „D-voastră personal puteţi să vă impuneţi...” Diferenţa între „ar trebui” şi „puteţi să...” stă la baza aparenţei contradicţii dintre cele două tabele. Ea exprimă distanţa încă apreciabilă dintre ceea ce ar trebui să fie societatea românească şi ceea ce este în realitate. Cu toate acestea, situaţia descrisă mai sus nu se regăseşte peste tot, ea fiind diferită cel puţin la nivelul celor două oraşe investigate. MODELAREA CULTURALĂ A SPAŢIULUI URBAN 27 17 Răspunsul „nu am nici o posibilitate să-mi impun un anumit punct de vedere referitor la refacerea sau modernizarea actualelor zone urbane” (79,0% din totalul eşantionului) înregistrează o pondere diminuată la Arad (67,0%) şi mult crescută la Craiova (97,0%). Astfel spus, posibilitatea implicării directe a individului în vederea modificării unei anumite realităţi urbane are o cotă de neîncredere mult mai mare la Craiova decât la Arad. Aşadar, impunerea unui anumit punct de vedere al individului este considerată în mare parte nerealistă, poate şi pentru faptul că ar fi presupus o intervenţie în chiar strategia dezvoltării oraşului. De aceea, în continuare, a fost testată intenţia de participare la refacerea, înfrumuseţarea, modernizarea zonei de rezidenţă. Tabelul nr. 14 Intenţia de participare Număr % Da 73 36,5 S-ar putea în anumite condiţii 52 26,0 Nu mă interesează 75 37,5 TOTAL 200 100,0 Intenţia de a contribui efectiv la îmbunătăţirea imaginii cartierului, cu sau fără condiţii, se ridică la 62,5% din totalul eşantionului. Acest rezultat măsoară gradul în care individul este dispus să participe nemijlocit la înfrumuseţarea zonei în care locuieşte. Deci, de îndată ce o persoană este interogată asupra posibilităţii de a se implica concret într-o acţiune de modernizare şi înfrumuseţare a zonei în care locuieşte, posibilităţi care depind de propria sa voinţă, rezultatele indică o puternică cotă de participare. Dimpotrivă, subiecţii investigaţi devin mult mai reticenţi în momentul în care o posibilă iniţiativă a lor se confruntă cu anumite structuri independente de ei. Mai exact, ei sunt dispuşi să intervină, dar au mari rezerve relativ la permeabilitatea instituţiilor faţă de ideile lor. Dorinţa de a se implica în acţiuni concrete care vizează cartierul lor (cu sau fără anumite condiţii) este mult mai mare la Arad (81,0%) decât la Craiova (44,0%). Se poate deci afirma că la Arad conştiinţa civică este mult mai dezvoltată decât la Craiova. Care sunt însă formele concrete în care persoanele investigate ar fi dispuse să participe: să fac parte dintr-un eventual comitet de iniţiativă sau asociaţie: 59,2%; să particip la anumite activităţi, în timpul meu liber: 56,8%; să contribui cu anumite sume de bani: 22,4%. Deci oamenii sunt dispuşi să-şi sacrifice atât o parte din timpul lor liber, cât şi, eventual, unele sume de bani. O ultimă problemă care urmează a fi dezbătută se referă la modalităţile de intervenţie în vederea punerii în valoare a zonei de rezidenţă. MARCEL DORU, DUMITRU CHIRIAC 28 18 Fiind vorba de o zonă care are un patrimoniu mai valoros decât alte cartiere, aspectul clădirilor şi, în general, al mediului urban, capătă o importanţă mai mare. De fapt, însăşi preocuparea pentru punerea în valoare a zonei reprezintă, în esenţă, un act de cultură. Principalele modalităţi de intervenţie, în ordinea ponderii acordate de persoanele investigate sunt următoarele: curăţenia: 73,0%; zugrăvirea faţadelor: 59,0%; refacerea sau restaurarea unor clădiri cu valoare arhitectonică; 53,0%; amenajarea unor spaţii verzi: 33,0%. Sunt de reţinut, prin prisma tematicii abordate în acest studiu, în special, refacerea sau restaurarea unor clădiri cu valoare arhitectonică şi zugrăvirea faţadelor care, împreună, indică o preocupare accentuată pentru frumos. Alături de acest interes, care vizează spaţiul constituit, nu este de neglijat nici grija pentru spaţiile verzi, a căror menire este să armonizeze clădirile cu mediul natural înconjurător. CONCLUZII Analiza opiniilor locuitorilor din vechile cartiere ale Aradului şi Craiovei a evidenţiat unele aspecte relevante referitoare la modul în care sunt concepute şi apreciate valorile culturale integrate în structurile urbane. Relevanţa datelor înregistrate se datorează în mare măsură mediului cultural, istoric şi social al persoanelor cuprinse în cele două eşantioane. Diferenţele evidente dintre Arad şi Craiova au permis surprinderea unor trăsături specifice ale modului de receptare a spaţiului urban, care altfel ar fi rămas necunoscute datorită uniformităţii rezultatelor. Datele referitoare la locuinţă au pus în evidenţă existenţa unui fond locativ mai vechi la Arad decât la Craiova, dar la toţi ceilalţi indicatori (nemulţumirea faţă de casă, cauzele nemulţumirilor etc.) nu se înregistrează deosebiri esenţiale între cele două oraşe. Singura legătură semnificativă între vechimea locuinţei şi gradul de nemulţumire al persoanelor care locuiesc în imobilele respective se datorează instalaţiilor sanitare, de unde concluzia că acestea reprezintă adevăratul indicator al vârstei unei locuinţe. Unul dintre principalele rezultate ale cercetării se referă la faptul că a locui într-o zonă care nu a fost atinsă de construcţiile perioadei comuniste, reprezintă un motiv de satisfacţie destul de ridicat. De remarcat faptul că gradul de nemulţumire faţă de locuinţă este depăşit de cel referitor la cartier. Cu alte cuvinte, dorinţa de a locui într-un cartier vechi este mai puternică decât unele inconveniente datorate vechimii imobilului. Chiar şi cei care intenţionează să se mute în altă zonă a oraşului au alte motive decât acelea că nu sunt mulţumiţi de cartier. Conform opiniilor exprimate, arădenii sunt mult mai ataşaţi de locurile plăcute decât craiovenii. Acest rezultat deschide seria unor analize care pun în evidenţă diferenţe semnificative între Arad şi Craiova. Cu cât elementele culturale sunt mai explicit tratate, cu atât distanţa dintre cele două oraşe este mai mare. Astfel, ambianţa arhitectonică a locurilor considerate atractive de către populaţia MODELAREA CULTURALĂ A SPAŢIULUI URBAN 29 19 urbană are o pondere mult mai mare în rândul arădenilor decât în cel al craiovenilor. De asemenea, ceea ce în studiu a fost numită „componenta culturală” a criteriilor de evaluare a cartierului în raport cu celelalte cartiere ale oraşului, este mai puternică la Arad şi, în consecinţă, craiovenii sunt mult mai ataşaţi de linia modernă a construcţiilor. Această relaţie dintre ponderea elementelor culturale în aprecierea zonelor vechi ale oraşului, în relaţia cu noile cartiere, pe de o parte, şi aprecierea diferită a liniei moderne existentă în cartierele noi pe de altă parte, este unul din cele mai importante rezultate ale studiului de faţă. El relevă faptul că persoanele care sunt mai ataşate de anumite valori culturale reprezintă agenţii valorizatori ai calităţilor arhitecturale specifice clădirilor din zona de rezidenţă. Un alt rezultat notabil este apropierea dintre ceea ce s-a numit „componenta culturală” a criteriilor de apreciere a vechilor cartiere şi „componenta democratică” în evaluarea factorilor de decizie privitor la intervenţia în profilul arhitectural şi urbanistic al zonei. În acelaşi timp însă, în momentul în care subiecţii se referă la capacitatea anumitor structuri administrative sau organizatorice de a fi receptive la punctele de vedere ale cetăţenilor, gradul de scepticism este foarte ridicat. POLITICI SOCIALE MODALITĂŢILE DE INFORMARE ALE JURNALIŞTILOR ROMÂNI DIN DOMENIUL SOCIAL MARIAN PREDA 1. INTRODUCERE: DE CE SUNT IMPORTANŢI JURNALIŞTII DIN DOMENIUL SOCIAL ŞI MODALITĂŢILE LOR DE INFORMARE Acest articol este rezultatul unui studiu finanţat de Reprezentanţa UNICEF în România şi realizat în vara anului 1998. Studiul a pornit, pe de-o parte, de la constatarea autorului că reflectarea în presă a problematicii sociale este neprofesională, superficială, insuficient de influentă în planul luării deciziilor privind politicile sociale din România, iar pe de altă parte, de la dorinţa unei instituţii cu activitate susţinută în domeniul protecţiei copilului de a-şi vedea activitatea, ideile, principiile mai bine reflectate în mass-media românească. Pe fondul amatorismului, lipsei de strategii şi de fermitate din partea clasei politice din România de după ’89, presa pare singura putere care poate trage semnale de alarmă eficiente privind fenomenele sociale grave şi răspunsurile, cel mai adesea neadecvate, ale decidenţilor. Aşa se întâmplă, de exemplu, cu articolele/emisiunile jurnaliştilor din domeniul economic şi politic. Acest lucru pare să nu se întâmple însă cu presa din domeniul social. Poate că desfiinţarea facultăţilor de sociologie, psihologie, asistenţă socială în perioada comunistă a făcut ca numărul de specialişti veritabili în aceste domenii, care au optat pentru profesia de jurnalist, să fie mult mai mic comparativ cu cel al economiştilor, filologilor, juriştilor etc. Pe de altă parte, „specializarea” jurnaliştilor şi publicului în teme mai degrabă de scandal şi lipsa lor de specializare în problematica socială, precum şi prioritatea reformelor economice faţă de cele sociale şi nevoia urgentă de privatizare şi restructurare, au făcut ca dezbaterile publice să se cantoneze în sfera economicului şi a corupţiei, ignorând cel mai adesea problemele sociale. Odată finalizate însă privatizarea şi restructurarea, considerăm că dezbaterile publice îşi vor muta centrul de greutate spre gravele probleme sociale din societatea românească Atunci vom constata gravitatea problemelor cu care se confruntă segmente sociale largi, probleme pe care guvernanţii nu le vor mai putea ignora. Pentru a putea avea impact asupra deciziilor politice, dar şi pentru a putea forma atitudini sociale pozitive, corecte, subiecţii studiului de faţă trebuie să fie competenţi nu numai ca jurnalişti, ci, mai mult, ca jurnalişti în domeniul social. Convingerea mea la lansarea studiului a fost că, pe de-o parte, există foarte puţini jurnalişti într-adevăr specializaţi/competenţi în domeniul social şi că, pe de altă parte, trebuie urgent identificate modalităţile de creare/îmbunătăţire a CALITATEA VIEŢII, anul 11, nr. 1-4/2000, p. 31-46 MARIAN PREDA 2 32 competenţei acestora. Ca instituţie interesată, receptivă şi eficientă, UNICEF a creat ∗ condiţiile necesare pentru realizarea acestui studiu . 2. METODOLOGIA CERCETĂRII ŞI PARTICIPANŢII Dat fiind specificul temei am utilizat ca metodă de investigaţie sociologică interviurile de grup focalizate (focus groups). Acestea fac parte dintre metodele de cercetare calitative utilizate frecvent în ultima vreme, pretându-se la teme insuficient explorate şi/sau care nu pot fi realizate prin cercetări cantitative, precum cele pe bază de chestionar. Ele nu au gradul de reprezentativitate al cercetărilor cantitative realizate pe eşantion reprezentativ, dar sunt foarte relevante pentru tipurile de opinii/atitudini/probleme ale categoriei de subiecţi chestionate. Mai simplu, deşi nu putem afirma că opiniile/problemele/caracteristicile celor 18 jurnalişti „pe social” participanţi la discuţiile noastre sunt aceleaşi cu opiniile tuturor jurnaliştilor din acest domeniu, ele vor fi cu certitudine valabile şi pentru mulţi alţi jurnalişti din acelaşi domeniu. Condiţiile de bază privind desfăşurarea interviurilor de grup au fost respectate în demersul nostru. Recrutarea participanţilor a fost făcută de studentul Lucian Horciu pe următoarele criterii (care au alcătuit şi ghidul de recrutare ): 1) Să fie jurnalişti cu activitate în domeniul social; 2) Să fie interesaţi să continue în domeniul social; 3) Să fie jurnalişti la: - cotidiane, sau reviste centrale, sau la agenţii de presă, pentru grupul nr.1; - posturi de radio sau tv din Bucureşti, pentru grupul nr. 2; Să fie jurnalişti de presă scrisă sau audio-vizuală din provincie, pentru grupul nr.3; 4) Să fie dispuşi să participe la o discuţie de aproximativ 2 ore pe tema: „Modalităţi de informare pentru jurnaliştii din domeniul social”. În urma interviurilor de recrutare au fost contactaţi aproximativ 16 potenţiali participanţi pentru grupul nr.1, 14 pentru grupul nr. 2 şi 12 pentru grupul nr. 3. În ciuda promisiunilor de participare primite de la un mare număr de jurnalişti şi a programării interviurilor de grup la ore convenabile pentru aceştia, participarea efectivă a fost următoarea: - 6 participanţi la grupul nr.1 (presa scrisă şi agenţii de presă); - 4 participanţi la grupul nr. 2 ( mass-media din domeniul audio-vizual din Bucureşti); - 8 participanţi la grupul nr. 3 (jurnalişti din provincie). Dacă grupurile 1 şi 3 s-au înscris în intervalul optim de 6-10 participanţi, grupul 2 a avut numărul minim admis de participanţi, acesta fiind validat totuşi conform recomandărilor şi practicii internaţionale datorită „legării” discuţiei şi apariţiei unor informaţii interesante şi utile. Rămâne regretul neparticipării ∗ În acest sens, ţin să mulţumesc în special doamnei Virginia Hristu, responsabilul de proiect din partea finanţatorului, a cărei contribuţie la realizarea acestei cercetări a fost esenţială. MODALITĂŢILE DE INFORMARE ALE JURNALIŞTILOR DIN DOMENIUL SOCIAL 3 33 jurnaliştilor de la posturile de televiziune din Bucureşti care, în ciuda promisiunilor nu şi-au găsit timp (sau interes) pentru participare. Cele 3 interviuri de grup au fost realizate în luna iulie 1998, la sediul UNICEF, în Bucureşti. Caracteristici semnificative ale subiecţilor: • Cei 18 participanţi la discuţiile de grup au fost în majoritate femei (15 faţă de doar 3 bărbaţi). Această proporţie sugerează deja un interes mai crescut al persoanelor de sex feminin din mass-media faţă de problematica socială, situaţie întâlnită, de altfel, şi la facultăţile de ştiinţe sociale (sociologie, psihologie, asistenţă socială). Această realitate se poate constata şi urmărind semnatarii articolelor/emisiunilor sociale, care sunt în majoritate de sex feminin. • Experienţa de jurnalist a subiecţilor nu este foarte îndelungată, ea variind între câteva luni şi 8 ani, media lor de vârstă fiind de asemenea foarte mică (25-30 de ani). • Cu o singură excepţie (din provincie), subiecţii nu au pregătire specifică în domeniul social (facultăţi de sociologie, psihologie, asistenţă socială sau cursuri în aceste domenii), deşi unii dintre ei au absolvit facultăţi sau cursuri de jurnalistică. Despre semnificaţia acestor caracteristici vom discuta ulterior. 3. REZULTATELE CERCETĂRII 3.1.Opţiunea subiecţilor pentru a lucra în domeniul social, alegerea subiectelor/temelor pentru articolele/emisiunile sociale şi luarea deciziilor privind difuzarea lor Cu toate că pot identifica o bună parte dintre problemele sociale grave cu care se confruntă România, unii jurnalişti le abordează cu expresii sau explicaţii superficiale şi amatoriste. Deşi plasată în ghidul de interviu ca o întrebare de deschidere, care are rolul de a introduce în discuţie subiectul general şi de a „sparge gheaţa” pentru participanţi, întrebarea: „Care sunt în opinia dumneavoastră cele mai grave probleme sociale ale perioadei de tranziţie în ţara noastră” a relevat o oarecare dificultate a unora dintre subiecţi în a formula un răspuns lipsit de „locurile comune” pe care le întâlnim în unele interviuri cu cetăţenii obişnuiţi, fără o bună informare privind problemele sociale. Deşi mulţi subiecţi au enumerat probleme sociale grave precum „sărăcia, şomajul, problemele legate de educaţie, sistemul legislativ etc., au fost şi intervenţii de genul: „Cred că toate pornesc de la lipsa banilor” (M.F, TVR Iaşi) sau „Imposibilitatea tânărului de a avea un viitor” (L.L., Transilvania Jurnal), sau pur şi simplu ’celebra’ „corupţie” (E.M., A R Press). Aceste răspunsuri relevă anumite dificultăţi pe care câţiva dintre jurnalişti le au în a identifica şi a ierarhiza problemele sociale cele mai grave, şi în a le distinge de cauzele/explicaţiile apariţiei lor. MARIAN PREDA 4 34 Cei mai mulţi jurnalişti lucrează în domeniul social din pasiune, chiar dacă cel mai adesea au ajuns aici din întâmplare. În cazuri rare ei optează de la început pentru domeniul acesta, pentru care se şi pregătesc în timpul studiilor. Dintre cei 18 intervievaţi doar doi au optat de la început pentru domeniul social, unul singur având şi studii de specialitate: „Eu am vrut de la început. Eu am fost întrebată: „ce vrei să faci”. Am zis: anchetă socială. Probabil se potriveşte temperamentului meu. Înţeleg problemele care sunt. Mi s-au dat persoane cu handicap, m-am pus la punct cu legislaţia în ceea ce-i priveşte. A rămas descoperită Direcţia Muncii şi am luat-o tot eu.” (D. P., Telegraful). „Am avut şansa să fac ce-mi place. Am făcut facultatea de Psihologie-Asistenţă Socială, apoi am avut şansa să ajung în televiziune. şi am preferat, mai degrabă decât în cercetare sau în învăţământ, să lucrez în televiziune.” (M. F., TvR-Iaşi). Marea majoritate a jurnaliştilor ajung însă în domeniul social „din întâmplare”: Unii au fost împinşi de rugăminţile celor din jur sau de nevoia interioară „de a face ceva”: „Pe mine, spectatorii m-au împins pe teren să fac reportaje sociale… am fost abordată pe stradă, probabil că mă cunoşteau de la televizor şi m-au rugat să merg să fac un reportaj la o familie care locuia la o casă din cimitir. A ieşit materialul, am început să primesc telefoane,… nu am pretenţia să le rezolv problemele, dar ei se mulţumesc să le ascult... Aşa am început.” (V.F., TV Analog – Timişoara). Alţii au optat pentru social, plictisiţi de alte domenii: „Eu am ajuns jurnalistă absolut întâmplător. Dădusem la drept; am picat; în fine, am ajuns să dau la ziaristică. Am ajuns să lucrez la …politică internă şi am constatat că, conferinţele de presă sunt destul de plicticoase şi nu-ţi solicită creativitatea în nici un fel. Şi am ajuns în social” (I.S., Revista 22). Alţii au ajuns din pură întâmplare: „Pentru început, am făcut tot ce rămânea de făcut, dar până la urmă, chiar eu am ales problemele copiilor, mamei şi aşa am ajuns la social” (M.M., Privirea). Din păcate, în multe cazuri tinerii jurnalişti sunt „aruncaţi” în domeniul social fără nici un fel de pregătire; şi nici nu prea au de la cine să înveţe în acest domeniu. Iată un exemplu: „Eu eram încă un copil şi în momentul în care am citit presa locală am simţit nevoia să văd şi altceva. Dintr-un impuls am scris o scrisoare la cotidianul Ceahlăul şi le reproşam că nu se ocupă deloc de tineret, de problemele tineretului. Iar ei mi-au răspuns în ziar: ”Ai pix, vino la noi”. Mi-au spus. ”Poftim ocupă-te tu de copii şi tineret”. Am plecat pe teren fără nici un ajutor doar câteva foi de hârtie şi un pix.” (N.B., Cotidianul Ceahlăul - Neamţ). Deciziile privind difuzarea unui material le iau de obicei redactorii-şefi sau şefii de departament. Singurele criterii menţionate frecvent sunt caracterul senzaţional al materialului şi simpatia/antipatia conducerii faţă de eventualele persoane publice afectate/atacate de material. MODALITĂŢILE DE INFORMARE ALE JURNALIŞTILOR DIN DOMENIUL SOCIAL 5 35 „Primează senzaţionalul. Dacă sunt 7 copii care se întreţin din o sută şi ceva de mii de lei, înseamnă că intră sigur materialul.” (C.T., Radio N–E Iaşi). „Redactorul-şef decide, dar nu el decide la modul direct. Probabil că la el nici nu ajunge acel material pentru că fiecare şef de secţie ştie foarte clar în cine „se dă” şi în cine nu se dă, de ce şi cum se dă, eventual.” (I.S., 22). Alegerea subiectelor pentru articolele/emisiunile sociale diferă fundamental în funcţie de tipul mijlocului de informare. Agenţiile de presă sunt la începutul „lanţului” prin care foarte multe informaţii ajung la opinia publică. Ele adună declaraţii de presă, difuzează date statistice, informează despre evenimente care tocmai se întâmplă sau urmează să aibă loc. Aproape toate informaţiile difuzate de agenţiile de presă sunt în stare brută (fără prea multe comentarii) şi provin „direct de la sursă”, nu sunt preluate de la alte mijloace de informare în masă. „…modul de a lucra în „mass-media” este diferit… Agenţia de presă se apropie de radio: acolo lucrează banda pe care este relatarea… ţi-ai făcut deja o filieră de cunoştinţe, ştii ce hotărâre de guvern apare, ştii dacă iei informaţia clară, brută, opinia unor personalităţi, le punem cap la cap, dar fără implicare, iar cel care face un editorial sau un articol mai larg poate să pună propria sa opinie şi să comenteze în funcţie de mijloc.” (E.M., AR Press). Posturile de televiziune, de radio şi cotidianele oferă informaţii de ultimă oră (pentru emisiunile şi articolele de actualitate) pe care în multe cazuri le preiau de la agenţiile de presă, le dezvoltă şi le comentează, dar şi emisiuni/articole planificate şi realizate din timp (pentru emisiunile/rubricile cu frecvenţă săptămânală, de exemplu). Cel mai adesea subiectul materialelor pentru aceste mijloace de informare este „furnizat” din afară: de agenţiile de presă sau de cititori/telespectatori/ascultători. „De exemplu, cum fac eu. Ajung acolo dimineaţa, mă uit pe Mediafax şi văd cum e situaţia. şi dacă nu e nimic, mă duc şi-mi fac subiectul meu în funcţie de ştiri, încerci să le legi…, care este situaţia, să zicem, a copiilor infectaţi cu HIV. Te duci, faci o anchetă, te duci la o statistică şi...” (G., Radio Delta). „Informaţiile vin ori de la conferinţa de presă, ori din ziare, care sunt importante, adică ştiri externe importante” (H.M., Uniplus Radio). „Se face o planificare calendaristică cât se poate de lungă. De exemplu acum o avem până în octombrie. Ea nu este bătută în cuie. Se pot întâmpla evenimente. De exemplu, în iunie ne-a venit o idee: „dictatura fotbalului”, pentru că era nebunia ...” (S.S., Radio România. I.). Publicaţiile (sau rubricile) săptămânale sau lunare preiau în cea mai mare parte temele articolelor/emisiunilor de la agenţii de presă, din presa scrisă cotidiană sau din scrisorile/telefoanele publicului. „Lucrez la un săptămânal; multe din subiecte, nu toate, e bine să le iei din cotidiane pentru că acolo sunt subiecte care au doar informaţia. În spatele unei ştiri se ascund o groază de informaţii, lucruri extrem de importante” (I.S., „22”). „De obicei ( tema articolului, n.n.) pleacă de la o publicaţie care este cotidiană”, dar şi de la „regula ochiului liber”. De exemplu, mă duc într-un cartier în care văd că sunt ghetouri de MARIAN PREDA 6 36 somalezi, şi trebuie să văd cum au venit în România... Sau trec pe stradă şi văd mormane de gunoi şi îmi spun de ce nu se ocupă nimeni ” (A.D., Unica). Concluzie: O strategie de difuzare a unor informaţii în presă sau de realizare a unei campanii de presă ar trebui să se adapteze la aceste realităţi. Considerăm că sunt prea adesea neglijate verigile intermediare, precum agenţiile de presă, în dorinţa de a ajunge direct la jurnalistul care să difuzeze subiectul într-un cotidian sau la un post radio/tv. De exemplu, un subiect cu un grad mare de senzaţional poate ajunge mult mai rapid subiect de campanie de presă dacă este lansat printr-o agenţie de presă şi preluat de mai multe mijloace de informare, decât dacă este plasat într-un ziar care are exclusivitate, dar îl face neinteresant pentru restul media. Soluţia utilizării agenţiilor de presă este preferabilă chiar conferinţelor de presă care, după cum am văzut, pentru că de obicei acestea plictisesc, sunt evitate de mulţi jurnalişti. Pe de altă parte, un subiect cu o doză redusă de senzaţional ar trebui să meargă spre presa scrisă ori spre emisiunile radio/tv săptămânale/lunare. Din cotidiane el are şanse să fie preluat şi dezvoltat şi de revistele cu apariţie săptămânală/lunară. În acest ultim caz contactarea directă a redactorului şi furnizarea de date suplimentare/detalii este de dorit şi poate spori şansele de reuşită a demersului. Şansele de difuzare a unui astfel de material sau a unei serii de materiale pe această temă, pe termen mediu, cresc dacă ele sunt plasate în planurile de difuzare pe termen mai lung ale publicaţiilor/posturilor în cauză, soluţie ideală pentru subiectele cu caracter „permanent/stabil” cum sunt majoritatea problemelor legate de protecţia şi drepturile copilului. 3.2. Modalităţile şi sursele de informare ale jurnaliştilor Care sunt cele mai frecvente modalităţi şi surse de informare pentru jurnalişti. 3.2.1. Deşi se păstrează numeroase similitudini între jurnaliştii participanţi la cercetarea noastră, referitor la modalităţile şi sursele de informaţii se disting cu claritate diferenţe majore pe două dimensiuni: 3.2.1.a) între jurnaliştii de televiziune şi ceilalţi: Interesul surselor de informare (oameni politici, specialişti etc.) pare să fie mult mai mare pentru posturile TV, comparativ cu celelalte mijloace de informare în masă, datorită impactului mai mare al primelor. „Cei de la televiziune …au un alt statut şi alte filiere, altfel sunt văzuţi şi trataţi. Mă rog, televiziunea având impactul cel mai mare, toată lumea vrea să se vadă la televizor, să fie vedetă”. (E.M., AR Press). „Numai ca să faci emisiunea (de televiziune, n.n.), oamenii vin şi îţi propun marea cu sarea”. (V.F., TVAnalog – Timişoara). 3.2.1.b) Între jurnaliştii din Bucureşti şi cei din provincie: Cei din Bucureşti pun mai mare accent pe declaraţiile politice (mai uşor de obţinut „de la vârf”) şi sunt mai puţin interesaţi de opiniile specialiştilor, în timp ce în MODALITĂŢILE DE INFORMARE ALE JURNALIŞTILOR DIN DOMENIUL SOCIAL 7 37 provincie (unde reţelele de cunoştinţe sunt mai uşor de format iar specialiştii, deşi puţini, sunt mai accesibili) se pune un mai mare accent pe opiniile specialiştilor. Informaţiile privind un subiect social sunt adunate în Bucureşti de la „factorii de decizie din momentul respectiv; ajungi la cine se ocupă de problema aceasta, mergi pe fir” (R.M., AR Press). 3.2.2. ”Este mai eficient pentru un jurnalist să facă documentare în biblioteci/centre documentare de profil, sau să aibă o bază de date pe probleme sociale proprie sau a redacţiei?”, a fost o alt temă pusă de noi în discuţie. 3.2.2.a. Centraţi pe obţinerea unor declaraţii sau informaţii senzaţionale, prinşi într-un ritm de lucru mult mai alert, jurnaliştii din Bucureşti acordă o mai mică atenţie datelor statistice şi constituirii unor baze de date proprii sau ale redacţiei concentrându-se pe obţinerea numerelor de telefon ale unor persoane-cheie. 3.2.2.b. Jurnaliştii din provincie acordă o mai mare atenţie datelor statistice şi se străduiesc mai mult să-şi alcătuiască baze de date proprii. „Documentarea este foarte importantă.” (A.V., TVR Cluj) „Bineînţeles că foloseşti informaţia de la centrele de statistică. Nu trebuie să te limitezi numai la atât” (L.P., Adevărul de Cluj). „Eu de exemplu mai apelez şi la profesorii mei. Chiar îmi dau de multe ori rezolvarea unor cazuri...avem specialişti foarte buni la Iaşi.” (C.T., Radio N-E). 3.2.3. Articolele pe teme sociale ar trebui să se bazeze mai mult pe realitatea constatată în teren, sau pe date statistice şi declaraţii ale factorilor politici Deşi toţi jurnaliştii utilizează toate mijloacele de informare, jurnaliştii de televiziune de la emisiunile sociale şi cei din provincie apelează mai des la informaţii din teren, cei din radio la „opinia omului de pe stradă”, iar cei din presa scrisă mai ales la declaraţii politice şi la comentarii personale pe seama unor ştiri ale agenţiilor de presă. „agenţiile de presă, da, ziare şi pentru ştiri foarte proaspete se trimit Sursele de informare sunt oameni pe teren, deci numai pentru acelea” (H.M., Radio Uniplus). „În primul rând (statisticile, n.n.) sunt foarte aride. Dacă îţi faci relaţiile, filierele sunt şi statisticile lunare, săptămânale; asta tot mai mult pentru agenţiile de presă; în general jurnalele preiau statisticile. Şi aici intervine o problemă destul de delicată între ziariştii de agenţie şi ziariştii de presă scrisă: eu ca ziarist de agenţie dau ştirea ca atare, cu date, cu ce spune. Ei, cei de la cotidian încep să croşeteze pe ştirea mea. Nu au voie. De multe ori pun în gura unei persoane lucruri pe care eu nu le-am zis. … Atunci omul mă sună şi îmi spune: d’le, eu ţi-am spus una . De multe ori fură ştirea şi se semnează cu numele lor” (E.M., ARPress). Sursele de informare vin adesea direct din realitatea socială dură. Iată un exemplu: „Mi s-a întâmplat un caz. Cunoscusem prin intermediul unei fundaţii non-guvernamentale un boschetar. Mă împrietenisem cu el şi ieşeam la o ţigară cu el. Într-o zi chiar mă invitase la o cafea în oraş. A fost chiar surprinzător. Era chiar în centru, eu îmbrăcată, aranjată, fiind şi crainică, …el boschetar… şi într-adevăr am primit nişte informaţii extraordinare - o fată de 14 ani stătea să nască într-un canal. E o sursă de informare pe care o speculez la maximum.” (V.F., TVAnalog – Timişoara). MARIAN PREDA 8 38 Pentru jurnaliştii din provincie colaborarea cu cei implicaţi în problemele sociale este foarte importantă: „50% dintre reportaje se fac în urma scrisorilor pe care le primim la redacţie” ( M. F., TVR Iaşi). „…directorii de instituţii şi acum asistenţii sociali sunt nişte surse extraordinare” (D.P., Monitorul). „Am o colaborare foarte bună şi cu cei de la poliţie. Am realizat o serie de reportaje pornind de la cazuri concrete. Şi am pornit de la reconstituirea acelor infracţiuni” (A.V., TVR Cluj). 3.3. Relaţiile presei cu instituţiile implicate în domeniul social, cu specialiştii şi cu institutele de cercetare din domeniul social Una dintre problemele percepute de subiecţi ca fiind foarte importantă este lipsa instituţiilor/capacităţilor care să ofere anumite tipuri de informaţii . „…consider că în România nu există puncte unde să se centralizeze informaţii, să existe bănci de date. De exemplu, vreau să aflu unde are sediu şi ce număr de telefon are fundaţia nu ştiu care şi iau câteva publicaţii specifice la îndemână, cum ar fi „Pagini galbene” sau „naţionale”, sau aşa mai departe, unde nu sunt trecute...Dau telefon la informaţii, şi spun că nu e înregistrată, nu e la adresa respectivă.” (A.D., În aceste condiţii este esenţial ca fiecare să-şi aibă propria arhivă cu numere Unica). de telefon. „Eu le am pe patru agende anume” …„În general, numerele persoanelor particulare, dacă sunt persoane publice, se poartă la buzunar, iar numerele instituţiilor se lasă la redacţie” (E.M., AR Press). 3.3.1. Dificultăţile/disfuncţionalităţile cu care se confruntă în obţinerea informaţiilor de la instituţiile puterii Toţi jurnaliştii acuză incompetenţa purtătorilor de cuvânt, lipsa de profesionalism a birourilor de presă şi a funcţionarilor publici în relaţiile cu presa. Toţi întâmpină dificultăţi în a obţine informaţii de la funcţionarii publici şi acuză lipsa de transparenţă a instituţiilor publice. „Pentru o declaraţie am dat telefoane două zile. Oamenii politici se găsesc doar când vor ei, doar când au ceva de zis, dar când nu au…cucu: Nu este aici, poate peste o oră, poate mâine…” (G., Radio Delta). Cauzele pentru care instituţiile publice nu furnizează informaţii presei sunt, în : „…mentalitatea, frica, şi dezorganizarea”, faptul că funcţionarii se viziunea jurnaliştilor tem că „numele lor ar putea apărea într-un ziar altfel decât gudurându-se pe lângă şef” (S.E., Ziua). „Ei au nişte birouri de presa, nişte birouri de comunicare unde nu se cunosc principii de bază… de «public relations»…E nevoie de pregătire”. (S.E., Ziua). „Lipsa de profesionalism îşi spune cuvântul. Ziariştii sunt destul de marcaţi de dilentatism, cei care lucrează în diferite instituţii ca purtători de cuvânt fiind şi ei destul de neiniţiaţi în domeniul respectiv” (I.S., „22”). Lipsa de specialişti în rândurile puterii este explicată de lipsa de încredere în necunoscuţi a oamenilor politici „Îl iei pe ăla pentru că în ăla ai încredere. Asta se întâmplă de la şeful statului la ultimul” (S.E., Ziua). „Aşa-zisele birouri de presă, mai nou înfiinţate …cenzurează mai mult informaţia” (L.P., Adevărul de Cluj). „Purtătorii de cuvânt habar nu au ce se întâmplă în ograda lor” (V.F.,TVAnalog). „În administraţia locală, vezi primăria, este o anumită reticenţă de a trimite informaţia. Dumnezeule MODALITĂŢILE DE INFORMARE ALE JURNALIŞTILOR DIN DOMENIUL SOCIAL 9 39 mare! când obţii ceva de la un funcţionar, ăla, când se află, îşi pierde capul. Deci, totul e tabú…” (L.P., Adevărul de Cluj). 3.3.2. Relaţiile presei cu organizaţii internaţionale cum ar fi UNICEF sau cu ONG-urile Comparativ cu instituţiile de stat, cele neguvernamentale şi reprezentanţele unor organisme internaţionale, precum UNICEF, sunt apreciate mult mai pozitiv referitor la relaţiile cu presa. Activitatea UNICEF este mai bine cunoscută în Bucureşti decât în provincie, deşi şi în provincie există un mare interes pentru a o cunoaşte. Relaţia presei cu organizaţiile internaţionale de genul UNICEF-ului „este mai profesionistă” pentru că „ei au şcoala de afară,…ştiu ce trebuie” (S.E., Ziua) ... „ştiu să anunţe evenimentul, să informeze; Sunt mai civilizate, au experienţă în domeniu” (E.M., AR Press). „Organizaţiile neguvernamentale, în general, apelează la noi când obţin un proiect şi vor să fie cunoscuţi.” ( N.B., Ceahlăul) „şi normal că am nevoie de un dosar de presă.” (L.P., Adevărul de Cluj). „Relaţia cu ONG-urile este foarte bună pentru că ele ne solicită, au nevoie de publicitate…. Au nevoie numai de laude… Noi nu obţinem toate informaţiile de la instituţiile guvernamentale sau neguvernamentale dacă nu vin ele. Noi nu putem să stăm toată ziua pe telefon şi să le sunăm pe toate” (A.V.,TVR Cluj). „M-am întrebat ce ştiu despre UNICEF şi mi-am dat seama ca nu ştiu foarte multe… chiar înainte de a veni mă interesau anumite statistici, chestii făcute de organizaţia UNICEF şi nu le-am găsit. Unde le găsesc … am avut noroc, înainte de a veni că mi-a dat informaţii o cunoştinţă la o asociaţie neguvernamentală ..., care s-a ocupat şi ea de UNICEF, şi mi-a dat materiale. Era o cunoştinţa personală, dar altfel...” (C.T. Radio N-E). „Aşa am procedat şi eu la biblioteca noastră judeţeană şi nu am găsit nimic” (N.B., Ceahlăul). 3.3.3. Care ar trebui să fie rolul specialiştilor în domeniul social (sociologi, asistenţi sociali, statisticieni, psihologi etc.) în relaţia cu presa, în viziunea jurnaliştilor Pentru unii subiecţi, specialiştii pe probleme sociale sunt cei care „sunt în temă. Dacă sunt lucruri mai complicate, mergem la autorităţi, poliţie, şeful închisorii, directorul. Trimitem un fax, să ne programeze şi aşa mai departe. Bineînţeles că urmează, pe tema respectivă, aproape nelipsit anchetele, ce părere are omul obişnuit” (S.S., R.R.I.). Rolul specialiştilor în viziunea jurnaliştilor este destul de amplu: „Să ne lămurească asupra unor anumite probleme. … Să te lămurească referitor la o decizie, la o statistică, să-ţi prezinte nişte puncte de vedere din domeniul respectiv, să te îndrume” (I.S., „22”). „Tu relatezi, specialistul explică” (V.F., TVAnalog). Jurnaliştii afirmă categoric că specialiştii în ştiinţe sociale ar trebui consultaţi. „Însă din păcate nu se întâmplă chestia asta din comoditatea ziaristului, din dezinteresul şefului de departament. Nu ştiu, însă lipsa de timp nu este o scuză. Nu poţi să invoci lipsa de timp când scrii un articol care la urma urmei dezinformează” (I.S., „22”). Comunicarea dintre asistenţi sociali şi jurnalişti funcţionează în ambele sensuri: „ne solicită ei când apar anumite cazuri. De exemplu, ne solicită de la centrul de minori, de la asociaţia drepturilor copilului” (A.V.,TVR Cluj). MARIAN PREDA 10 40 Există cazuri în care specialiştii sunt parte din procesul de comunicare cu publicul, mai ales în provincie: „De exemplu, avem un caz care nu este soluţionat într-o emisiune în direct, să zicem „Destine în derivă; „ se cheamă , în funcţie de caz, un sociolog, un psiholog. A fost şi cazul când am invitat un preot pentru că a fost o emisiune despre dreptul la viaţă - avortul … Dăm consultanţă în direct. Oamenii dau telefon şi întreabă, avem un jurist. Invitatul nu este tot timpul acelaşi” (M.F.,Tele-M). Concluzie. Prinşi în ritmul extrem de dinamic al activităţii din redacţiile lor, lipsiţi de instituţii/reţele ale sistemului social care să le furnizeze rapid informaţii de bază în pornirea unui material, sfidaţi de instituţiile puterii care nu sunt suficient de profesioniste şi de transparente în relaţiile cu presa, „controlaţi” de un public relativ slab informat care este indulgent cu articolele/emisiunile slabe, jurnaliştii de social sunt foarte superficiali, atât în procesul de documentare, cât şi în verificarea informaţiilor de care dispun. Datorită condiţiilor lor specifice, jurnaliştii de social din provincie şi de la posturile de televiziune par mai dispuşi sa consulte specialişti, să se documenteze şi să se inspire din realitatea socială decât cei din Bucureşti, respectiv cei din presa scrisă centrală sau de la posturile de radio. 3.4. Competenţa jurnaliştilor şi nevoile lor de instruire 3.4.1. Cum apreciază subiecţii gradul de competenţă profesională al jurnaliştilor din domeniul social din România Competenţa profesională a jurnaliştilor din domeniul social este apreciată de ei înşişi ca fiind „cam slăbuţa” (G.L., Radio Delta). „În general, se crede mai ales despre cei pe social, că te duci, ai văzut acolo oaia cu şapte miei, ai filmat-o, nu ai gândit-o. Dar nu e aşa” (M.F., TVR Iaşi). „Nu, din păcate, eu cred că, handicapul ziariştilor, de aici, nu ar fi lipsa maşinilor sau a mijloacelor logistice, ci slaba pregătire profesională. Noi ne dăm cu toţii cu părerea, în tot felul de domenii, ne credem specialişti” (I.S., 22). „Când vorbeşti cu un specialist, bineînţeles că el îşi dă seama de şubrezenia afirmaţiilor tale şi te poate întoarce pe faţă sau pe dos, te poate da afară, că poate e enervant sau plictisit să vorbească cu unul care e pe dinafară subiectului şi care caută orice chichiţă” (S.E., Ziua). „Din păcate, există o proporţie uriaşă a ziariştilor care nu au făcut niciodată vreo facultate şi nici nu o să facă” (I.S., 22). Indirect, rezultă că sunt conştienţi de calitatea uneori îndoielnică a materia- lelor produse de ei: „dacă am fi ajutaţi, ştiu eu, prin intermediul sociologilor care realizează studii, aşa, oricum, poate am face şi noi materiale mai bune”(I.S., R.R.C.). 3.4.2. Ce ar trebui să ştie în afară de jurnalistică un jurnalist foarte bun din domeniul social Subiecţii noştri consideră că un foarte bun jurnalist pe domeniul social ar trebui să ştie: MODALITĂŢILE DE INFORMARE ALE JURNALIŞTILOR DIN DOMENIUL SOCIAL 11 41 „Psihologie.” (G.L., Radio Delta). „Să aibă studii de specialitate” (I.S., R.R.C.). Sau doar „să aibă o vagă cultură generală.” (H.M., Uniplus). „Să ştie de unde să-şi ia informaţiile” (C.T., Radio N-E). „Legislaţie.” (N.B., Ceahlăul). „Puţină psihologie, puţină statistică” (L.P., Adevărul de Cluj). „Probleme de sociologie, psihologie, ştiinţe politice, măcar elementar” (L.L., Transilvania Jurnal). „Dar ca să fii un jurnalist strălucit trebuie să faci 1 an sau 2 pe domeniul social” (L.L., Transilvania Jurnal). În timp ce unii pledează pentru o pregătire generală, pe tot domeniul social: „Din toate domeniile câte puţin. Ca un burete care absoarbe din toate domeniile câte ceva…nu este obligatorie specializarea… Cei de pe economic, normal au o specializare economică, dar pe domeniul social nu e necesar” (V.F., TVAnalog-Timişoara). Alţii pledează pentru specializare pe subdomenii ale socialului: „Nu ai cum să ai informaţii din toate domeniile. Eu înclin spre specializarea pe un anumit domeniu” (A.V., TVR Cluj). 3.4.3. Cum ar putea fi ajutaţi jurnaliştii din domeniul social să se specializeze pe acest domeniu şi să-şi îmbunătăţească competenţa Răspunsurile la întrebarea: „cum ar putea fi ajutaţi să se specializeze jurnaliştii din domeniul social” au conţinut nu numai soluţia (previzibilă de altfel) a organizării unor cursuri, ci şi exemple de astfel de cursuri: „S-au făcut timp de două săptămâni cursuri de asistenţă socială la prefectură… pentru asistenţi sociali, plătite cu 300.000 şi cu 2-3 locuri pentru jurnalişti, gratis.” Le-a organizat „Prefectura împreună cu o fundaţie non-guernamentală „Iosif ” (D.P., Monitorul de Iaşi). 3.4.4. Gradul de cunoaştere a problemelor sociale în rândul jurnaliştilor Din întrebările legate de anumite concepte pe care subiecţii le-au utilizat în timpul discuţiilor, dar şi din răspunsurile la două întrebări capcană plasate în finalul interviului (ce ministru ar dori să întâlnească şi ce întrebare i-ar pune, urmată imediat de întrebarea „Ce ai face tu, ce măsuri ai lua dacă ai fi în locul ministrului respectiv”), am încercat să evaluăm gradul de cunoaştere a problematicii sociale în rândul jurnaliştilor. Am constatat că: 1. Unii dintre jurnalişti stăpânesc anumite concepte precum cel de grupuri marginale, şomaj, sistem de pensii, copii abandonaţi etc.; 2. Există jurnalişti care au probleme serioase în a delimita problematica socială de alte probleme, sau în a înţelege sensul unor concepte precum „prag de sărăcie”. „Socialul cuprinde şi concerte, teatre, nu? Sau nu?”(G.L., Delta). 3. Puţini jurnalişti „au pus” întrebări esenţiale, legate de domeniul social, ministrului pe care şi l-au ales. „M-ar interesa, pe mine personal, cum funcţionează sistemul protecţiei sociale în alte ţări, şi mă refer la copii abandonaţi, la instituţionalizarea lor, mă refer, evident, la delincvenţi, la şomeri” (I.S., 22). MARIAN PREDA 12 42 „În protecţia copilului, şomeri, noţiuni de legislaţie, de pensionari, protecţia consumatorului. Totuşi să nu se intre într-o specializare foarte mare, că asta ar lua timp. Deci, făcut ceva foarte sintetizat” (E.M., ARPress). 4. Alţii au formulat întrebări ce ţineau de cazuri izolate, care conţineau generalităţi, locuri comune sau chiar mici curiozităţi personale: „Eu l-aş întreba pe ministrul protecţiei sociale ce face practic, nu teoretic” (M.F., Tele M). „În cazul copiilor care au un singur părinte în urma unui divorţ, când se vor mări acele pensii de întreţinere care sunt foarte mici, şi cum pot fi ajutaţi copiii care nu au resurse financiare… aş mai avea o întrebare legată de şomeri. Am înţeles că este un fel de lege ca ei să lucreze în folosul comunităţii. Dacă se poate face redistribuirea, dacă nu muncesc în folosul comunităţii, să li se sisteze ajutorul social” (C.T., Radio N-E). „Eu l-aş întreba pe ministrul sănătăţii dacă este de acord cu eutanasia” (N.B., Ceahlăul). „De ce este nevoie de protecţie socială, efectiv. Pentru că, poate noi nu prea o vedem” (M.M., Privirea). „L-aş întreba cum poate să trăiască un profesor cu un salariu de 800.000. Cu siguranţă, nu vor răspunde, vor spune că bugetul este cel pe care îl ştim cu toţii” (I.S., 22). „Eu l-aş întreba pe ministrul învăţământului: de ce se aplică sistemul american la noi” (G.L., Radio Delta). 5. Unii nici măcar nu au ales ministrul unui minister social, ci au optat pentru miniştrii precum cel al industriei, cel al sportului sau cel de interne care influenţează politicile şi problemele sociale doar indirect. Cei mai mulţi au optat pentru ministrul educaţiei, problemele acestea fiindu-le probabil mai cunoscute din propria experienţa de elevi sau studenţi. „De exemplu, pe ministrul sportului şi tineretului l-aş întreba cum se împacă el, ca reprezentant al tineretului, cu ideea că în acelaşi timp face parte dintr-un partid” (N.B., Ceahlăul). „Aş vrea să-l întreb pe Radu Berceanu dacă nu există o soluţie ca fabrica de apă grea de la Halanga să funcţioneze la adevărata capacitate…” (L.L., Transilvania Jurnal). 6. Puşi în postura să-şi imagineze ei soluţii pentru problemele sociale de la noi („să ia decizii în calitate de ministru ipotetic”) mulţi jurnalişti au indicat măsuri referitoare la probleme punctuale, nu la problemele sociale fundamentale din România. „Dacă aş fi ministrul învăţământului, m-aş duce incognito prin şcoli, aşa ca un fel de Zorro. Şi, nu i-aş omorî, să păstram proporţiile, i-aş da afară, dar cu mâna pe inima, i-aş umili în aşa hal încât poate aş reuşi să-i fac să facă altceva decât până acum” (S.S., R.R.I.). „Eu nu ştiu ce ar trebui să facă. Aş da câţiva şefi afară. Mi-aş instala oamenii mei de încredere. Aşa fac toţi” (H.M., Uniplus). „Aş vizita spital cu spital, personal” (C.C., Telegraful). MODALITĂŢILE DE INFORMARE ALE JURNALIŞTILOR DIN DOMENIUL SOCIAL 13 43 „Aş mări pedepsele pentru viol” (N.B., Ceahlăul). „Eu îmi fac o echipă de consilieri pe care îi plătesc foarte bine ca să fie foarte buni. Şi nu- mi place ideea asta de ministru politic” (S.E., Ziua). „E ingrat să te pui în pielea unui ministru. Ştiu că ceva trebuie să se schimbe. Nu ştiu ce aş putea să aduc eu nou. Dar problema e cu cei din jur. Să schimb probabil algoritmul, şi nu ştiu, să lucrez cu presa mai mult” (I.S, R.R.C.). Ca o concluzie pentru gradul de pregătire/informare a jurnaliştilor din domeniul social, putem spune că el este foarte scăzut şi ar fi extrem de necesare programe de instruire/informare destinate acestora. 4. CONCLUZII ŞI RECOMANDĂRI Sintetizând opiniile/propunerile participanţilor la seria de focus group-uri împreună cu cele ale autorului acestui articol, formulăm următoarele concluzii şi recomandări pentru cei interesaţi de îmbunătăţirea calităţii jurnalismului din domeniul social. • Pentru a putea avea impact asupra deciziilor politice, dar şi pentru a putea forma atitudini sociale pozitive, corecte, jurnaliştii din domeniul social trebuie să fie competenţi nu numai ca jurnalişti, ci ca jurnalişti în domeniul social. • Din păcate, există foarte puţini jurnalişti într-adevăr specializaţi/competenţi pe domeniul social, fapt probat cu prisosinţă de cercetarea prezentă. Ajungem astfel la concluzia nevoii urgente de identificare a modalităţilor de creare/îmbunătaţire a competenţei acestora. Conform prezentei cercetări, jurnaliştii din domeniul social se caracterizează în modul următor: • Sunt într-o proporţie mult mai mare femei decât bărbaţi. • Mulţi dintre ei au o experienţă de presă redusă şi una pe social şi mai redusă. • Sunt în mare parte ajunşi în domeniul social din întâmplare, dar sunt pasionaţi de domeniul acesta. • Majoritatea lor nu au studii de specialitate în ştiinţe sociale, iar unii dintre ei nu au absolvit cursurile nici unei facultăţi. • Sunt foarte slab pregătiţi teoretic în domeniul social (lucru de care sunt conştienţi şi pe care-l regretă) motiv pentru care nu au o imagine clară şi o ierarhie de priorităţi pentru problemele sociale grave şi pentru politicile sociale posibile de rezolvare/ameliorare a acestora. • Jurnaliştii din provincie participanţi la discuţiile noastre de grup au fost mai bine informaţi, mai competenţi pe domeniul social decât cei din Bucureşti, dar această concluzie poate fi datorată interesului mai mare MARIAN PREDA 14 44 de a participa la o dezbatere în afara localităţii de reşedinţă pentru cei din provincie, fapt ce a făcut să vină în Bucureşti unii dintre cei mai buni jurnalişti din departamente. Iată câteva dificultăţi cu care se confruntă jurnaliştii de social: • Nu au suficiente surse (instituţionalizate) de informare pentru domeniul social: baze de date statistice, literatură de cercetare, legislaţie etc.; • Nu au baze de date proprii şi (în majoritatea cazurilor) nici ale redacţiilor, pe domeniul social. Trebuie să se limiteze la agende telefonice imense cu numere de telefon de la persoane sau instituţii care pot da informaţii, de obicei parţiale, nu centralizate sau prelucrate; • Au dificultăţi în a înţelege semnificaţia exactă a unor concepte din domeniul social precum prag de sărăcie şi le utilizează adesea intuitiv; • Instituţiile administraţiei publice centrale şi locale nu sunt suficient de transparente cu presa, iar purtătorii de cuvânt sunt cel mai adesea incompetenţi; • Specialiştii din domeniul social (sociologi, asistenţi sociali, psihologi, etc.) nu îi sprijină întotdeauna, pentru că jurnaliştii de multe ori nu îi înţeleg şi uneori, din grabă sau ignoranţă le deformează declaraţiile/informaţiile; • Oamenii politici îi cultivă pe jurnalişti (şi în special pe cei din televiziune) când au nevoie de ei, după care îi ignoră şi îi evită. (Este o reconfirmare a celor constatate de Max Weber cu peste o sută de ani în urmă, apropo de relaţia dintre oamenii politici şi jurnalişti) Pentru a ameliora deficitul foarte mare de informare al jurnaliştilor avansăm următoarea propunere: • Pe fondul penuriei de informaţii pot fi create baze de date care să ofere informaţii presei contra cost, atunci când costurile stocării sau prelucrării acestor informaţii nu pot fi acoperite altfel. Institutele de cercetări, dar şi alte instituţii ar putea face acest lucru, iar instituţii precum UNICEF ar putea participa, sub forma unui parteneriat, la constituirea şi administrarea acestor baze de date. • Eventual, pot fi trimise mijloacelor de informare mai importante pachete cu informaţii pe domeniul politicilor sociale şi în special în domeniul copilului, pentru a se constitui în surse de documentare ale redacţiilor sociale. Periodic pot fi trimise noi materiale. Nevoia de pregătire a jurnaliştilor a rezultat ca o concluzie centrală, imperativă a acestui studiu. 1) Practic toţi participanţii au recunoscut că au un deficit serios de cunoştinţe pe domeniul social. MODALITĂŢILE DE INFORMARE ALE JURNALIŞTILOR DIN DOMENIUL SOCIAL 15 45 2) Toţi cei 18 participanţi doresc să participe la cursuri de instruire. Aceste programe de instruire ar trebui să aibă următoarele caracteristici: a) să nu se desfăşoare în propria localitate, pentru că li s-ar impune să lucreze în perioada cursurilor şi ar pierde din informaţii (majoritatea participanţilor a fost de acord); b) să fie invitaţi nominal, pentru că altfel conducerea ar putea desemna pe altcineva; c) cursurile să nu aibă o perioadă foarte lungă (2-3 zile sau o săptămână, nu mai mult). Recomandări privind o eventuală strategie de difuzare a unor informaţii în presă sau de realizare a unei campanii de presă: • Să nu mai fie neglijate verigile intermediare, precum agenţiile de presă, în dorinţa de a ajunge direct la jurnalistul care să difuzeze subiectul într-un cotidian sau la un post radio/tv. • Un subiect cu un grad mare de senzaţional poate ajunge mult mai rapid subiect de campanie de presă, dacă este lansat printr-o agenţie de presă şi preluat de mai multe mijloace de informare, decât dacă este plasat într-un ziar care are exclusivitate, dar îl face neinteresant pentru restul media. • Utilizarea agenţiilor de presă este preferabilă chiar conferinţelor de presă care de obicei plictisesc şi sunt evitate de mulţi jurnalişti. • Un subiect cu o doză redusă de senzaţional ar trebui să meargă spre presa scrisă ori spre emisiunile radio/tv săptămânale/lunare. • Subiectele care ajung în cotidiane au şanse să fie preluate şi dezvoltate şi de revistele cu apariţie săptămânală/lunară. În acest scop contactarea directă a redactorului şi furnizarea de date suplimentare/detalii este de dorit şi poate spori şansele de reuşită a demersului. • Şansele de difuzare a unui astfel de material sau a unei serii de materiale pe această temă pe termen mediu cresc dacă ele sunt plasate în planurile de difuzare pe termen mai lung ale publicaţiilor/posturilor în cauză. Considerăm aceasta ca fiind soluţia ideală pentru subiectele cu caracter „permanent/stabil”, cum sunt, de exemplu, majoritatea problemelor legate de protecţia şi drepturile copilului. Deşi nu a fost formulată de subiecţi, apare ca necesară organizarea unor întâlniri-dezbatere între jurnaliştii de social şi purtătorii de cuvânt de la instituţiile MARIAN PREDA 16 46 publice şi între aceştia şi specialişti (cercetători, profesori), în care să se discute problemele legate de dificultăţile în comunicarea jurnaliştilor cu instituţiile şi specialiştii. După cum afirmam în introducere, această cercetare nu este statistic reprezentativă pentru jurnaliştii din domeniul social. Considerăm totuşi că se poate asocia un grad mare de relevanţă concluziilor de mai sus pentru situaţia jurnaliştilor din redacţiile sociale şi că se impune cât mai urgent elaborarea unor măsuri de sprijin pentru aceştia (în special sub formă de instruire), ceea ce ar fi atât în spiritul nevoii unor instituţii cu activitate în domeniu de a se face mai cunoscute, cât şi spre binele jurnaliştilor şi, nu în ultimul rând, al celor care beneficiază de „producţiile” lor – cetăţenii. INSTITUŢIILE DEZVOLTĂRII RURALE - Studiu de caz - VIOLETA FLORIAN MARIN POPESCU MARIOARA RUSU CARMEN ŞTEFĂNESCU FILON TODEROIU 1. Elemente definitorii ale spaţiului rural Spaţiul rural din România este format în prezent (anul 1999) din suprafaţa administrativă a celor 2.688 de comune (formate din 12.751 de sate). Suprafaţa spaţiului rural, astfel delimitat, însumează 212,7 mii kmp, reprezentând peste 89% din suprafaţa ţării. Populaţia rurală numără 10,14 milioane de locuitori şi reprezintă 45,1% din populaţia ţării, rezultând o densitate relativ slabă, de sub 48 locuitori/kmp. Spaţiul rural – ca suprafaţă şi populaţie – nu are o pondere la fel de mare în toate cele 8 regiuni de dezvoltare. Cel mai întins spaţiu rural este în regiunea Nord- Est (94,0% din suprafaţă), iar cea mai numeroasă populaţie rurală este în regiunea Sud (55,7% din populaţie). Un caz particular îl reprezintă regiunea Bucureşti, în cuprinsul căreia se găseşte şi municipiul Bucureşti, capitala României, care domină net în populaţia regiunii, concentrând 88,8% din întreaga populaţie. Populaţia rurală din jurul capitalei nu reprezintă decât 11,2% din populaţia regiunii. Comuna este unitatea administrativă de bază în teritoriul căreia se implementează politica rurală. Autorităţile comunale sunt partenerii locali ai autorităţilor regionale în realizarea politicii rurale. Numărul partenerilor locali variază de la 267 comune în cazul regiunii Vest, la 481 în cazul regiunii Sud. Excepţie face regiunea Bucureşti, care are numai 38 de comune. Populaţia medie a unei comune este 3780 locuitori, dar există o mare varietatea a comunelor din România sub aspectul dimensiunilor demografice. O comună este formată din mai multe sate. În medie, revin 4,7 sate pe o comună. Peste jumătate din comune (55,4%) sunt formate din 1-4 sate, iar 6,2% din comune au mai mult de 10 sate. Satele prezintă o mare diversitate sub aspectul numărului de locuitori. Dimensiunea satelor variază, de la cele care au doar câţiva locuitori, până la sate cu peste 7000-9000 locuitori. Predomină satele cu puţini locuitori, numărul mediu de locuitori ai unui sat fiind de cca. 800. Componenţa satelor după numărul de locuitori şi a comunelor după numărul de sate şi de locuitori influenţează în mod semnificativ gradul de asigurare CALITATEA VIEŢII, anul 11, nr. 1-4/2000, p. 47-63 VIOLETA FLORIAN et al. 2 48 a populaţiei cu echipamente şi servicii publice. Comunele cu număr mic sau dispersat de locuitori sau cu sate risipite au cele mai mari probleme sub aspectul echipării edilitare şi au avut, în ultimele decenii, descreşterile cele mai mari de populaţie. 2. Agricultura în spaţiul rural regional Agricultura reprezintă principala ramură din punctul de vedere al ocupării populaţiei (36,8%). Industria ocupă locul doi, cu doar 27%. Această poziţie se datorează, în principal, unui proces de reducere cu peste 10 puncte procentuale a ponderii ramurii industriei şi construcţiilor. Ponderea populaţiei ocupate în agricultură este oscilantă, având o tendinţă uşor ascendentă. În majoritatea regiunilor, agricultura şi silvicultura domină întreaga economie regională. Numai în trei regiuni (Vest, Centru şi Bucureşti) agricultura este devansată de industrie şi construcţii. Ponderea ramurii agricultură în economia regiunilor (din punctul de vedere al ocupării) variază între 29,7% şi 45,6%, cu excepţia regiunii Bucureşti (6,3%), ale cărei caracteristici economico-demografie sunt date de prezenţa Municipiului Bucureşti. Regiunile cu cele mai largi sectoare agricole sunt, în ordine, Nord-Est, Sud-Vest şi Sud. În mediul rural, ramura agriculturii domină net ca activitate economică, ocupând circa 70% din forţa de muncă. Chiar şi în urban, agricultura reprezintă câteva procente în forţa de muncă. În ultimii ani, structura economică din rural a rămas aproape neschimbată, doar serviciile au crescut uşor ca pondere din punct de vedere al ocupării. Între regiunile ţării există diferenţe în ceea ce priveşte locul agriculturii în economia rurală. Agricultura este unica ramură din economia României în care persoanele vârstnice sunt predominante (chiar şi în agricultura practicată în oraşe). Mai mult de jumătate din agricultori (53,2%) au depăşit vârsta de 50 de ani, şi aproape o cincime a depăşit chiar 65 de ani. În schimb, numai ceva mai mult de un sfert (27,0%) din agricultori sunt tineri, având vârsta sub 35 de ani. 3. Caracteristici socioeconomice ale arealului rural studiat Studierea modului concret în care funcţionează reţelele instituţionale în comunităţile rurale s-a făcut în comuna Daia, judeţul Giurgiu, regiunea de dezvoltare Sud. Regiunea de Sud cuprinde zone rurale defavorizate, areale marginalizate socioeconomic. INSTITUŢIILE DEZVOLTĂRII RURALE 3 49 Tabelul nr. 1 Indicatorii socioeconomici ai regiunilor de dezvoltare Indicatori Sud Sud-Vest Nord-Centru Nord-Sud-Bucu- vest vest est est reşti Nr. locuitori 4232 2864 1677 2928 2262 4547 2796 557 rurali-medie Indice de 166,2 150,6 94,9 125,8 95,3 122,2 105,3 10,1 x) îmbătrânire 169,7 141,5 76,3 126,2 115,8 213,1 125,2 12,8 Indice de xx) înnoire 1,6 1,4 0,9 1,2 1,1 1,6 1,1 0,1 Nr.ha agricol/locuitor rural UVM/100 ha 61,0 38,0 25,4 47,0 38,5 67,6 32,3 8,1 Suprafaţa 1,9 1,5 1,9 2,3 2,6 2,5 3,1 0,1 medie - în proprietate - Suprafaţa 375,2 167,3 61,5 82,0 83,6 145,1 292,3 19,2 medie - în asociaţii - 612 395 323 454 474 428 304 661 Populaţia activă ocupată/1000 locuitori Nr.locuitori/ 1838 1543 1154 1692 1388 2130 1482 67 medic Abonamente 215 114 94 108 101 164 117 362 TV/1000 locuitori Mortalitate 25,9 19,7 13,8 20,0 14,1 29,7 20,3 18,9 xxx) infantilă x) indice de îmbătrânire a populaţiei = ((60+) / (0-14 ani)); xx) indice de înnoire a forţei de muncă = ((15-29) / (30-44 ani)); xxx) rata mortalităţii infantile =(număr decese sub un an/1000 născuţi vii); Sursa: Dezvoltarea Rurală în România, Carta Verde, Bucureşti, 1998. Zona de dezvoltare Sud a spaţiului rural românesc este caracterizată de: lipsa diversificării activităţilor economice, ceea ce determină dependenţă excesivă de agricultură, eficienţă economică redusă a activităţilor agricole, mod defectuos de exploatare a terenurilor şi de valorificare a produselor agricole. Infrastructura socială este deficitară, echiparea hidroedilitară aproape inexistentă, accese dificile la reţeaua rutieră. Se constată şi existenţa unui proces accentuat de degradare a mediului, îndeosebi în ceea ce priveşte solurile, apele de suprafaţă şi vegetaţia forestieră. Este o zonă de sărăcie rurală, în care am putut constata o cauzalitate directă şi puternică între fenomenele economice şi cele sociale, o întrepătrundere între sărăcia economică şi socială; de exemplu, există corelaţii pozitive semnificative statistic, între suprafaţa medie deţinută ca proprietate şi suprafaţa medie a VIOLETA FLORIAN et al. 4 50 asociaţiilor, şi o corelaţie negativă, semnificativă statistic, între gradul de intensitate a activităţilor agricole cuantificate prin UVM/100 ha şi calitatea vieţii rurale – cuantificată prin mortalitate infantilă. În această zonă există disparităţi între arealele rurale, subregiuni în care sărăcia este mai accentuată, înregistrându-se o sărăcie absolută, sau există forme mai atenuate, o sărăcie relativă. Judeţul Giurgiu, în care este situată comunitatea rurală în care am făcut investigaţia sociologică, este situat într-o „pungă” de sărăcie rurală. Tabelul nr. 2 x) . Comunitatea rurală, pe subregiuni de dezvoltare Indicele mediu al sărăciei xx) Regiuni de Subregiuni de dezvoltare rurală Media indicelui de sărăcie dezvoltare comunitară 1.Suceava, Neamţ, Bacău 14,24 Nord-est 2.Botoşani, Vaslui, Iaşi 19,38 1.Galaţi, Constanţa, Brăila 14,19 Sud Est 2.Buzău, Vrancea, Tulcea 15,39 1.Argeş, Prahova, Dâmboviţa 6,42 Sud 2.Teleorman, Giurgiu, Ialomiţa, 16,63 Călăraşi 1.Olt, Mehedinţi, Dolj 14,78 Sud-Vest 2.Vâlcea, Gorj 9,48 1.Timiş, Arad 6,75 Vest 2.Hunedoara, Caraş-Severin 9,32 1.Cluj, Bihor 8,52 Nord-Vest 2.Maramureş, Satu-Mare, Sălaj, Bistriţa-Năsăud 11,49 1.Braşov, Sibiu 2,22 Centru 2.Mureş, Covasna, Harghita, Alba 7,16 xxx) Bucureşti x) indicele este constituit ca scor factorial din ratele mortalităţii infantile, emigrări, fertilităţi generale; xx) indicele pe subregiune a fost calculat ca medie ponderată a indicelui compozit al sărăciei la nivel de comună, ponderea fiind populaţia comunei; xxx) date insuficiente pentru estimare; Sursa: Analiza dezvoltării rurale în România,1999:46. Judeţul Giurgiu este situat în „punga” de sărăcie care include arealul rural al Câmpiei Teleorman în care punctele slabe, nefavorabile modernizării şi dezvoltării rurale sunt: - din punct de vedere demografic: declin demografic provocat de îmbătrânirea accentuată a populaţiei, natalitate în general inferioară mediei, mortalitate mare, capacitate redusă de regenerare demografică; - din punct de vedere economic: grad redus de ocupare a forţei de muncă, pondere redusă a activităţilor neagricole; - din punct de vedere al locuirii: predomină locuinţele realizate din materiale slab rezistente, echipare deosebit de redusă cu instalaţii de alimentare cu apă; INSTITUŢIILE DEZVOLTĂRII RURALE 5 51 - din punct de vedere social: nivel ridicat al mortalităţii infantile; - din punct de vedere ecologic: soluri puternic şi foarte puternic degradate, lipsa acută a păduririlor (Dezvoltarea rurală în România, 1998: 33-34). 4. Profilul socioeconomic al comunităţii investigate Sondajele sociologice făcute în 1996 şi 1998 pe eşantioane reprezentative (1650 şi respectiv 1676 gospodării individuale) identifică în acest areal (în care se situează comuna Daia), existenţa unei comunităţi rurale în care instituţiile rurale - proprietate, arendă - sunt prezente şi au o funcţionalitate relativ normală, iar celelalte - piaţa forţei de muncă, piaţa input-urilor, piaţa serviciilor, piaţa produselor agricole - sunt într-o fază de cristalizare. Eşantionul utilizat în cele două sondaje a fost de tip probabilist bistadial, iar criteriile de eşantionare au fost: tipul comunei şi nivelul de dezvoltare al judeţului. În cel de-al doilea sondaj s-a utilizat un eşantion semipanel: un eşantion panel cu 800 de gospodării rurale necesar analizei dinamicii 1996-1998 şi un eşantion de 860 gospodării în care au fost cuprinse şi gospodăriile individuale cu mai puţin de 0,5 ha, gospodării absente în sondajul din 1996. Comuna Daia este formată din 2 sate – Daia şi Plopşor, cu o populaţie de 4000 locuitori, şi este situată între 2 poli urbani – 50 km de capitala ţării şi 13 km de reşedinţa de judeţ. Totalul suprafeţei agricole este de 6359 ha din care 5371 ha teren arabil; din totalul suprafeţei agricole, 76 ha sunt ocupate de păşune, 326 ha vii, 8 ha livezi, 269 ha păduri, 86 ha drumuri, 204 ha construcţii şi 19 ha terenuri neproductive. Sistemul de irigaţii este parţial funcţional. Tipurile de proprietate existente în 1999 erau: proprietate particulară (77,0% din terenuri, 12,8% în proprietate publică (păşuni),10% proprietate de stat şi 0,2% proprietatea celor 3 biserici existente în comună. Există un număr foarte redus de unităţi mici şi foarte mici ale industriei rurale: în număr de 13, ele sunt reprezentate de mori, ateliere şi prese de ulei. Unităţile sectorului terţiar (servicii) sunt reduse ca număr, existând o acoperire insuficientă a necesităţilor rurale: 9 ateliere de fierărie, reparaţii auto, brutărie, blănărie, etc. Există la nivelul comunei o ofertă tradiţională de servicii şi ateliere de industrie rurală, specifică unei comunităţi cu o economie ţărănească. Situarea pe o şosea naţională conferă o accesibilitate mărită la pieţele urbane (piaţa municipiului Giurgiu – 13 km) şi la târgurile săptămânale (târg de animale la Giurgiu şi la târgul săptămânal de la Călugăreni, situat la 10 km). Principalele ocupaţii sunt cele legate de agricultură şi creşterea animalelor. Numărul persoanelor cu status ocupaţional industrial a scăzut după 1990 datorită restructurării industriale din marile centre urbane Bucureşti şi Giurgiu; în prezent fac naveta zilnic numai 50 de oameni, preponderent bărbaţi. În percepţia autorităţilor locale, 5% din populaţie este săracă, existând o distribuţie omogenă a acesteia. Sărăcia comunitară îşi are originea înainte de ’90 (când era apreciată la 2% ), extinzându-se, ulterior, ca urmare a modificărilor în structura ocupaţională, a lipsei sau cuantumului redus al proprietăţii private. VIOLETA FLORIAN et al. 6 52 Serviciile publice au o structură neadecvată dezvoltării normale a comunităţii studiate: există 3 grădiniţe şi 2 şcoli gimnaziale; distanţa până la cel mai apropiat liceu este de 13 km; există un dispensar şi 1 cabinet stomatologic situate, ambele, în comuna de reşedinţă; personalul medical este format dintr-un medic, 3 persoane cu studii medii. Problemele comunitare percepute de autorităţi sunt cele generate de asistenţa sanitară şi cele edilitare (drumuri, iluminat public). Tabelul nr. 3 Gravitatea problemelor comunitare - opinia autorităţilor - Lipsă Probleme: Tip de probleme Foarte uşoare Uşoare Grave Foarte grave problemă (0) (1) (2) (3) (4) Drumuri 2 4 Apă potabilă 3 Izolare Poluare aer 0 Poluare sol 0 Inundaţii 0 periodice Servicii 4 medicale Servicii 3 învăţământ Electrificare 0 Iluminat public 4 Conflicte 0 etnice Altele 0 Sursa: Profilul comunei Daia, Proiect FAO, „Modele instituţionale ale dezvoltării rurale în România”, 1999. Dimensiunea confesională este reprezentată de trei biserici ortodoxe şi două grupări adventiste. Există o anumită implicare a bisericii ortodoxe şi a cultului adventist prin ajutoarele acordate caselor de copii şi căminelor de nefamilişti. În concluzie, comuna rurală investigată, este caracterizată de monoactivitate (agricultura, creşterea animalelor) în care anumite comportamente instituţionale pot fi induse de asociaţiile de producţie (există o asociaţie puternică, ROSTAR, care are 1200 ha) şi de biserică. Economia specifică comunei este de tip ţărănesc. Accesibilitatea asigurată de situarea pe o şosea naţională potenţează comportamentul comercial al producătorilor agricoli. Stoparea fluxurilor de navetişti, datorită restructurărilor profunde din ramurile neagricole, a condamnat comunitatea rurală la un tip de dezvoltare endogenă care nu şi-a găsit încă formele cele mai eficiente de realizare; INSTITUŢIILE DEZVOLTĂRII RURALE 7 53 urmare a revenirii la o agricultură de subzistenţă, neperformantă, eventualele tentative de modernizare rurală sunt inhibate. 5. Modele instituţionale concrete ale vieţii rurale comunitare În eşantionul studiat (la nivelul comunei s-a calculat un eşantion reprezentativ, stratificat), numărul de persoane în gospodărie este în medie de 3,19; vârsta medie a capului de gospodărie este de 58,7 ani, iar vârsta medie a gospodăriei de 47,4 ani. Structura pe sexe a gospodăriei este de 49,4% bărbaţi şi 50,5% femei. Aceste valori, medii şi procentuale, corespund caracteristicilor populaţiei rurale din România. Tipologia gospodăriilor rurale investigate a cuprins: 1) gospodării formate numai din pensionari (20),în care vârsta medie este de 67,3 ani; structura pe sexe este caracterizată de preponderenţa femeilor - 51,2% (bărbaţii reprezintă 48,7%); structura instrucţională este definită de ponderea studiilor elementare (până în 4 clase - 56,4%) şi a celor gimnaziale (până în 8 clase - 25,6%); fără şcoală sunt 5,1%, iar cu liceu (12 clase - 10,2%). Există o endogamie locală, majoritatea născându-se în localitatea Daia: 89,7%. Domeniile de activitate reflectă situaţia ocupaţională şi economică dinainte de ’90: 53,8% sunt pensionari de stat şi 46,1% pensionari CAP; 97,4% au o slujbă secundară, continuând să fie producători agricoli. 2) gospodării formate din pensionari şi persoane de vârstă activă agricultori (8) în care vârsta medie este de 62,4 ani; structura pe sexe este : 52,6% bărbaţi şi 47,4% femei; structura instrucţională, comparativ cu primul tip este deficitară: 10,5% fără şcoală, 52,6% cu studii elementare şi 36,8% cu gimnaziu. Principalul domeniu de activitate structurează acest tip de gospodărie astfel: 89,4% lucrează în agricultură, 5,2% sunt pensionari de stat şi 5,4% pensionari CAP. Există acelaşi fenomen al imobilismului social, prezent şi în prima categorie investigată: 89,4% s-au născut în comuna Daia, 10,5% provin din alt sat. 3) gospodării formate din pensionari, persoane de vârstă activă agricultori şi neagricultori (58): gospodării cu statusuri ocupaţionale multiple care au o vârstă medie de 42,4 ani în care există 49,3% bărbaţi şi 50,6% femei; structura instrucţională se multiplică: 23,9% au liceu, 21,6% au şcoală elementară (4 clase), 18,8% au gimnaziu, 16,1% au şcoală profesională, 3,6% au facultate şi studii postliceale şi 0,9% liceu agricol; 8,8% nu au studii, iar restul nu au răspuns: 6,3%. Acest tip de gospodărie este caracterizat şi de o fluiditate socială deosebită, de o mobilitate spaţială accentuată: 12,4% s-au născut într-un oraş, 15,2% s-au născut în alt sat şi 72,4% s-au născut în comuna Daia. Principalele domenii de activitate sunt agricultura, industria + construcţiile şi serviciile. 5.1.Instituţia proprietăţii Suprafaţa funciară aflată în proprietatea gospodăriilor rurale din cadrul eşantionului variază între 0,20 şi 9 ha. Repartizarea gospodăriilor rurale pe clase de VIOLETA FLORIAN et al. 8 54 mărime ţinând cont de suprafaţă, arată o concentrare a acestora în grupa 1-3 ha, care reprezintă 48% din total eşantion (Tabelul 4). Distribuţia pe clase de mărime din comuna Daia este relativ mai echilibrată decât cea înregistrată la nivel judeţean şi naţional. Tabelul nr. 4 Distribuţia gospodăriilor rurale pe clase de mărime, 1998 Total ţară Judeţul Giurgiu COMUNA DAIA (%) (%) Nr.gosp. % respondente până la 1 ha 39 48 20 23 1,1 - 3 ha 33 37 30 35 3,1 - 5 ha 17 14 22 22 peste 5 ha 11 4 13 13 fără pământ 1 1 Total 100 100 86 86 Sursa: Proiect FAO, „Modele instituţionale ale dezvoltării rurale în România”, 1999. Suprafaţa medie a proprietăţii (3,7 ha) este de 2,2 ori mai mare decât cea înregistrată la nivel judeţean (1,7 ha) şi de 1,6 ori raportat la nivel naţional (2,3 ha). Gospodăriile formate din pensionari (vârsta medie 67 ani) şi cele formate din pensionari şi persoane de vârstă activă agricultori (vârsta medie 62 ani) deţin în proprietate cele mai întinse suprafeţe (3,2 ha şi respectiv 4,95 ha) situaţie ce poate fi explicată prin faptul că, în România, Legea 18/1991 a restabilit dreptul de proprietate persoanelor care au fost proprietari înainte de 1945, iar acestea sunt persoanele vârstnice, plasate în aceste grupe. 5.2. Comportament organizaţional Comportamentul gospodăriilor rurale investigate indică faptul că, deşi deţin suprafeţe mici de teren, orientarea lor către formele asociative de exploatare a pământului este foarte accentuată. Per totalul eşantionului, 38% din respondenţi sunt membri ai unei societăţi agricole cu personalitate juridică, şi 17% au preferat ca formă de organizare o asociaţie familială . Cea mai ridicată „apetenţă”, pentru societăţile agricole cu personalitate juridică este specifică gospodăriilor cu media de vârstă ridicată: 63% în cazul gospodăriilor formate din pensionari şi fermieri, 50% la gospodăriile formate din pensionari şi 31% în cazul gospodăriilor formate din pensionari, fermieri şi non- fermieri. Media de vârstă a membrilor din asociaţiile legale este de 57 ani. Apartenenţa la o asociaţie familială are o pondere mult mai redusă: 10% în cazul gospodăriilor de pensionari, 16% la cele formate din pensionari, agricultori şi nonagricultori şi 50% în cazul gospodăriilor compuse din pensionari şi agricultori. INSTITUŢIILE DEZVOLTĂRII RURALE 9 55 5.3.Piaţa pământului 5.3.1. Vânzarea-cumpărarea de pământ agricol Întrucât reglementarea circulaţiei juridice a pământului a trenat mult timp, căpătând forma corespunzătoare abia prin Legea 54 din 1998, procesul vânzării- cumpărării de pământ este incipient. Din 86 de gospodării cuprinse în sondaj, numai 4 gospodării au cumpărat pământ după 1990, 4,65% din totalul gospodăriilor, şi două gospodării au vândut, respectiv 2,33%. După tipul gospodăriilor care au cumpărat pământ, o gospodărie este formată din pensionari, iar celelalte 3 sunt formate din pensionari, agricultori şi neagricultori. Referitor la gospodăriile care au vândut pământ, una este formată din pensionari şi celelalte din pensionari, agricultori şi neagricultori. Suprafeţele cumpărate şi vândute au fost relativ mici. Astfel, din cele 4 gospodării care au cumpărat pământ o gospodărie a cumpărat mai puţin de 1 ha, o gospodărie între 1,1-3 ha şi două gospodării între 3,1 şi 5 ha. Una din gospodării a cumpărat pământ în intravilan, iar celelalte trei în extravilan. Dintre gospodăriile care au vândut pământ, o gospodărie a vândut până la l ha, iar alta între 1-3 ha. Una dintre tranzacţii s-a referit la pământ situat în intravilan, iar alta în extravilan. 5.3.2. Arendarea Comparativ cu cumpărarea-vânzarea de pământ, arendarea a cunoscut o mai mare extindere. Numărul de gospodării care au luat pământ în arendă a fost de 6 (6,98% din totalul gospodăriilor cuprinse în sondaj), toate fiind formate din pensionari, agricultori şi neagricultori. Suprafaţa luată în arendă este relativ mică şi provine în principal de la rude. Mult mai mare este numărul gospodăriilor care au dat pământ în arendă, şi anume, 43 (reprezentând 50% din total). Dintre acestea, 14 sunt formate din pensionari (adică 32,5%), 23 sunt gospodării de pensionari şi agricultori (53,49%) şi 6 sunt gospodării de pensionari, agricultori şi neagricultori (13,95%). Pământul s-a dat în arendă cu prioritate societăţilor agricole cu statut juridic şi asociaţiilor agricole private. Arendarea s-a făcut în majoritatea cazurilor pe bază de contract scris înregistrat la notariat. Plata arendei s-a realizat în cote părţi din producţia obţinută. Ponderea relativ mare a gospodăriilor care au dat pământ în arendă şi orientarea cu prioritate spre societăţile agricole menţionate se poate explica, pe de o parte, prin puterea economică redusă a gospodăriilor individuale de a-şi lucra pe cont propriu terenul aflat în proprietate, iar pe de altă parte prin preponderenţa producătorilor vârstnici, precum şi prin penuria de mijloace tehnice şi de capital. VIOLETA FLORIAN et al. 10 56 Tabelul nr. 5 x) Cui şi de ce s-a arendat pământ agricol în comuna Daia, judeţul Giurgiu FRECVENŢE abs. - % - Cui s-a arendat pământ? - la societăţi comerciale agricole cu statut juridic 39 90,70 - la societăţi agricole private 4 9,30 Total 43 100,00 De ce s-a dat pământ în arendă? - lipsă de capital 16 37,21 - vârstă înaintată 10 23,26 - sănătate precară 5 11,63 - alte motive 12 27,80 Total 43 100,00 x) rezultate ale sondajului efectuat în martie 1999; Sursa: Proiect FAO, „Modele instituţionale ale dezvoltării rurale în România”, 1999. Din răspunsurile la întrebările referitoare la dorinţa de a da sau de a lua mai mult pământ în arendă rezultă că situaţia actuală pare să se prelungească şi în anii următori. Din analiza corelaţiilor simple se pot face câteva aprecieri referitoare la percepţia perechilor „vânzare-cumpărare” de pământ şi „luare-dare în arendă” a terenului agricol - ca activităţi esenţiale ale formării şi funcţionării instituţiei „piaţa funciară” care prezintă următoarele trăsături: a) cumpărarea şi/sau vânzarea de teren agricol sunt percepute mai degrabă nesemnificativ decât negativ, motivul esenţial constând în faptul că reconstituirea şi constituirea proprietăţii private au mai mult valenţe de subzistenţă decât de creştere dimensională a exploataţiilor agricole; b) luarea şi/sau darea în arendă de teren agricol se pare că încep să fie percepute ca alternative de gestionare a pământului: - vârsta înaintată a copiilor gospodăriilor formate numai din pensionari constituie unul dintre motivul care „alimentează” darea în arendă de suprafeţe agricole; - prezenţa în gospodării, pe lângă pensionari, a altor membri de familie cu ocupaţie agricolă diminuează relativ puternic darea în arendă. Ceea ce amendează capacitatea de muncă sporită a gospodăriilor formate din pensionari, agricultori şi neagricultori de a gestiona terenurile agricole este nivelul scăzut al veniturilor acestora, cu totul insuficient pentru a constitui un suport financiar al practicării tranzacţiilor funciare. 5.4. Piaţa produselor agricole Una dintre problemele care a constituit subiectul sondajului a fost şi problema pieţei produselor agricole. Înainte de a trece la analiza propriu-zisă trebuie remarcată tendinţa de comercializare cu precădere a produselor vegetale (respectiv 30,2% din numărul INSTITUŢIILE DEZVOLTĂRII RURALE 11 57 total de gospodării), spre deosebire de producţia animală unde frecvenţa cazurilor de valorificare prin comercializare a fost numai 8,14%, 81,4% din gospodări reţinându-şi producţia pentru consumul propriu (tabel 6). 5.4.1.Valorificarea producţiei vegetale – caracteristici principale: a) din totalul celor 26 de gospodării, pe tipuri de gospodării, tendinţa spre comercializare este mai mare la cele formate din pensionari, agricultori şi neagricultori - (tipul III), unul dintre motive fiind posibilitatea valorificării produselor pe altă piaţă prin intermediul unor membrii ai familiei nelegaţi strict, ca activitate principală, de agricultură. Faptul că între vârsta membrilor gospodăriei şi posibilităţile de comercializare a produselor vegetale există o legătură, este pus în evidenţă de coeficientul de corelaţie simplă a cărui valoare, deşi redusă şi nesemnificativă din punct de vedere statistic (0,22), confirmă înclinaţia spre autoconsum atât a produselor vegetale cât şi a celor animale, excepţie făcând însă cultura florii- soarelui, a cărei producţie este valorificată pe bază de contract cu unităţile de prelucrare în schimbul căreia agricultorii au primit atât bani, cât şi produse - respectiv ulei şi şrot de floarea-soarelui. b) nivelul ridicat al autoconsumului este unul dintre elementele care explică variabilele negative ale coeficientului de corelaţie referitor la comercializare; astfel, culturile cel mai des întâlnite în hrana animalelor şi a oamenilor au fost: grâul, porumbul, sfecla de zahăr, floarea soarelui şi altele (nutreţuri), coeficientul de corelaţie dintre numărul de animale crescute (bovine şi porcine) cu precădere şi suprafaţa cultivată variind de la 0,42 la 0,63. c) comercializarea produselor agricole s-a lovit de numeroase dificultăţi care au fost întâmpinate de toate cele trei tipuri de gospodării, cu precădere cele din gradul III. Motivaţiile dificultăţilor sunt foarte diverse, oscilând între gradul de îmbătrânire ridicat al gospodăriilor şi costurile ridicate de transport al produselor, astfel: neîncrederea producătorilor agricoli în posibilităţile de a achita la timp contravaloarea produselor livrate a condus la stocarea producţiei sau valorificarea acesteia fără contract, comercializarea prin contract întâlnindu-se cu precădere la tipul III de gospodării - 66,7% din totalul gospodăriilor care au vândut pe bază de contract, 53,3% din tipul III şi nici o gospodărie formată numai din pensionari; Situaţia este explicabilă din cel puţin trei motive: • preţul scăzut oferit de integratori pentru producţia cerealieră, preţ care nu permite reluarea procesului de producţie; de exemplu, este de remarcat că la nivelul anului 1997, agricultorii au primit pentru 1 kg de porumb livrat la bazele de cercetare 800 lei, pentru ca în primăvara următoare să procure sămânţă certificată cu 15 mii lei kg, care s-a dovedit a fi necorespunzătoare din punct de vedere calitativ, fapt demonstrat şi de producţiile reduse din acel an, majoritatea gospodăriilor recurgând la reînsămânţare, costurile de producţie dublându-se astfel; VIOLETA FLORIAN et al. 12 58 • imposibilitatea deplasării la fabrică a pensionarilor pentru negocierea contractelor din cauza vârstei avansate, vârsta medie pe cap de gospodărie fiind de 67,36 ani; • lipsa unor centre locale de colectare, în teritoriu, ale unităţilor de prelucrare, care să permită deplasarea specialiştilor la nivel de gospodărie, pentru a negocia direct cu agricultorii condiţiile încheierii unui contract de integrare. d) ca urmare a celor prezentate mai sus, majoritatea producătorilor au stocat producţia în hambarele proprii, fiind astfel cu curtea plină şi cu buzunarele goale, deci în imposibilitatea de a relua procesul de producţie, costul lucrărilor mecanice fiind foarte ridicat (pentru un hectar de teren arabil, discuitul şi semănatul ridicându-se la 1 milion lei fără a mai discuta despre fertilizare). Preţul îngrăşămintelor este mult prea mare pentru resursele financiare ale gospodăriilor, în special ale celor formate numai din pensionari. Din totalul celor 20 de gospodării grupate după domeniul de activitate, 46,19% sunt pensionari CAP cu o pensie variind între 60-120 mii lei/lună în condiţiile în care un sac de îngrăşăminte complexe costă aproximativ 150 mii lei (50 kg). Lipsa mijloacelor financiare a condus la efectuarea unei fertilizări insuficiente şi implicit la obţinerea unor producţii reduse. Au existat însă şi cazuri în care fertilizarea s-a efectuat la timp, respectându-se graficul lucrărilor agricole, producţia medie obţinută ridicându-se la 5000 kg/ha la cultura grâului. Însă cazurile de acest gen sunt sporadice şi au fost întâlnite cu precădere la tipul III de gospodării. e) aspectele mai sus menţionate la punctul b se referă la pământul lucrat în gospodăriile proprii, întrucât pentru cel arendat costul lucrărilor mecanice a fost suportat din producţia obţinută, agricultorii primind pentru un hectar arendat fie cotă fixă, fie cotă parte din producţia obţinută. f) în ceea ce priveşte comercializarea produselor vegetale fără contract, aceasta s-a efectuat în special prin vânzare pe altă piaţă (tip II, III) şi mai puţin pe piaţa locală (tip I), cu precădere către cumpărătorii individuali; produsele astfel valorificate au fost grâul, porumbul şi legumele. 5.4.2.Valorificarea producţiei animale După cum s-a menţionat anterior, din totalul gospodăriilor numai 8,14% au comercializat produse animale (7 gospodării), greutatea specifică cea mai mare deţinând-o tipul III şi numai una din tipul I (pensionari). Dacă la comercializarea produselor agricole vegetale dificultăţile au fost mult mai numeroase, în ceea ce priveşte vânzarea produselor animale nu s-au constatat dificultăţi decât în două cazuri, aparţinând tipului I şi III, fiind motivate de ponderea ridicată a autoconsumului în totalul producţiei obţinute sau de preţul prea mic obţinut prin vânzarea lor. Comercializarea pe bază de contract s-a întâlnit în două cazuri – ambele gospodării aparţinând tipului III – fiind reprezentate prin încheierea unor contracte cu diferiţi vânzători sau cumpărători individuali. În acest sens, este de remarcat intensitatea legăturii dintre practicarea agriculturii ca slujbă secundară şi INSTITUŢIILE DEZVOLTĂRII RURALE 13 59 posibilităţile de valorificare a produselor animale pe contract, fapt pus în evidenţă de coeficienţii de corelaţie simplă care variază de la 0,35 pentru laptele de vacă, brânza de oaie, lână, caşul de oaie, carne de porc, carne de găină şi ouă până la 0,37 la carnea de bovină pe total gospodării. Ponderea cea mai mare pe tipuri de gospodării revine tipului III, întrucât pentru tipul I şi II coeficienţii sunt negativi sau nesemnificativi din punct de vedere statistic, compensarea efectuându-se pe seama coeficienţilor aparţinând tipului III, care au variat între 0,36 şi 0,85. Valorile negative obţinute pentru tipul I şi II explică ponderea ridicată a autoconsumului în totalul producţiei obţinute. Ca şi în cazul produselor vegetale, se remarcă tendinţa de vânzare fără contracte, îndeosebi pe altă piaţă (pentru tipul III) sau pe piaţa locală (pentru tipul I), către cumpărători individuali. Situaţia întâlnită la comercializarea pe bază de contract a producţiei animale este precară şi la comercializarea fără contract, intensitatea ei fiind mult mai puternică, coeficientul de corelaţie variind de la 0,32 la 0,45 pentru laptele de vacă pe total gospodărie; pe tipuri de gospodării, tipul II iese în evidenţă prin comercializarea produselor fără contract, coeficienţii variind între 0,41 şi 0,46. Şi în acest caz nivelul autoconsumului este foarte ridicat pentru gospodăriile din tipul I şi II, fapt care a condus la un grad redus de valorificare a produselor. Privită dintr-un asemenea punct de vedere, problema comercializării produselor pare să se adâncească, având efecte negative asupra posibilităţilor agricultorilor de a relua procesul de producţie din lipsă de resurse financiare cu efecte directe şi asupra nivelului de viaţă al gospodăriilor, al pauperizării continue a agricultorilor. Tabelul nr. 6 Comercializarea produselor pe total gospodării Produse vegetale Produse animale Frecvenţă % Frecvenţă % Da 26 30,23 7 8,14 Nu 52 60,47 70 81,40 Nu cunoaşte 2 2,33 1 1,16 Nu ştiu/nu răspund 6 6,98 8 9,30 Total 86 100 86 100 Sursa: Proiect FAO, „Modele instituţionale ale dezvoltării rurale în România”, manuscris 1999. 5.5. Piaţa serviciilor pentru agricultură În comuna Daia agricultorii apelează într-o proporţie foarte redusă la sfaturile specialiştilor agricoli: 6% au apelat la camerele agricole, 9% la inginerul agronom şi 57% la medicul veterinar. Gospodăriile tinere formate din agricultori, pensionari şi neagricultori sunt mai „deschise” şi apelează într-o proporţie mai mare, decât media înregistrată la VIOLETA FLORIAN et al. 14 60 nivel de eşantion, la ajutorul specialiştilor (64% la medicul veterinar, 12% la inginerul agronom şi 5% la camerele agricole). Această „lipsă de interes” manifestată ar putea avea ca explicaţie, pe de o parte faptul că nu se conştientizează rolul consultanţei în obţinerea unor producţii ridicate, nu se conştientizează că rolul unor resurse calificate reprezintă o condiţie esenţială în dezvoltarea gospodăriei agricole, iar pe de altă parte, faptul că specialiştii agricoli au o calificare tehnică şi o pregătire limitată în domeniul economic, ce nu le permite să ofere sfaturi micilor agricultori, pornind de la principiul rentabilităţii. Astfel, numai 60-80% dintre cei care au apelat la sfaturile specialiştilor se declară mulţumiţi de activitatea acestora, iar intenţia de viitor în privinţa acestor servicii se cantonează la un procent asemănător de 75-90%. 5.6. Piaţa input-urilor Deşi gospodăriile ţărăneşti reprezintă o piaţă importantă pentru input-urile agricole, cererea manifestată este relativ redusă: dacă 83% din gospodării au folosit mijloace mecanice pentru a lucra pământul, doar 42% au folosit îngrăşăminte chimice, 13% pesticide şi 9% furaje combinate. Situaţia este similară cu cea întâlnită la nivel naţional, unde folosirea input-urilor moderne de producţie este situată la un nivel foarte scăzut. Mulţi producători agricoli au neglijat acest factor decisiv al producţiei, care este sămânţa. Au recurs adesea la sămânţa proprie (38% din total eşantion), degenerată şi impurificată, cu rezultate productive dintre cele mai slabe. Gospodăriile formate din pensionari (47%) şi cele formate din pensionari şi agricultori (60%) folosesc în cea mai ridicată proporţie gospodăria proprie ca sursă de sămânţă. Canalele de procurare a seminţelor (altele decât propria gospodărie) sunt: întreprinderile private 5% şi piaţa locală 3%. Pe total eşantion 49% declară că îşi procură seminţele din alte surse. Potrivit anchetei, din total gospodării investigate numai 42% declară că au folosit în anul 1998 îngrăşăminte chimice. Analizând canalele de aprovizionare pe tipuri de furnizori se remarcă faptul că toate cele trei tipuri de gospodării preferă întreprinderile private. Scumpirea din ultimii ani a îngrăşămintelor chimice a reorientat interesul agricultorilor spre îngrăşămintele organice, ce sunt utilizate de 45% din gospodăriile investigate. Acest tip de îngrăşământ este insuficient utilizat în prezent, meritând să i se acorde prioritate nu numai datorită situaţiei dificile în aprovizionarea cu îngrăşăminte chimice, ci şi pe considerente de conservarea mediului înconjurător şi a solurilor din mediul rural. Gospodăriile de pensionari sunt adeptele în cea mai mare proporţie (50%) a acestui mod tradiţional de fertilizare a solurilor. Pierderile provocate de paraziţi, boli şi buruieni în cursul procesului de producţie, dar şi în timpul păstrării recoltei, sunt foarte mari. INSTITUŢIILE DEZVOLTĂRII RURALE 15 61 Ridicarea vertiginoasă a preţurilor, corelată şi cu lipsa cunoştinţelor tehnice necesare a îngustat foarte mult câmpul de utilizare a acestor substanţe (13% din total eşantion). Se remarcă acelaşi nivel scăzut de utilizare în cazul tuturor gospodăriilor rurale. Nivelul de dotare mecanică existent face ca numai 8% dintre gospodăriile rurale se declară că îşi asigură mecanizarea cu resurse proprii. Restul de 92% sunt nevoite să îşi procure serviciile mecanice din diverse surse. 38% cumpără servicii mecanice de la întreprinderi private din afara comunei, 28% de pe piaţa locală, 12% de la societăţile agricole cu personalitate juridică. Dacă gospodăriile formate din pensionari şi agricultori preferă procurarea serviciilor mecanice de pe piaţă (50%) şi de la societăţile agricole cu personalitate juridică 32%, cele formate din pensionari, agricultori şi nonagricultori sunt orientaţi către întreprinderile private (41%) şi piaţă (32%), iar cele compuse din pensionari preferă întreprinderile private (60%) şi piaţă (20%). Creşterea costului tractoarelor, maşinilor agricole şi a cheltuielilor de exploatare, în special datorită scumpirii combustibililor, face ca forţa de tracţiune principală, în cazul multor gospodării rurale, să fie reprezentată de animale. Din păcate, o mare parte dintre agricultorii investigaţi sunt restanţi în respectarea cerinţelor de bază, elementare ale practicii agricole avansate. De aici decurg eşecurile (producţii scăzute) şi uneori chiar lipsa de interes pentru continuarea activităţii. Producţia scăzută nu-i permite micului agricultor să acceadă la capital, necesar pentru procurarea input-urilor moderne, iar lipsa acestora împiedică orice progres în productivitate. 5.7. Piaţa financiară Piaţa financiară este deficitară în comunităţile rurale din România. Explicaţia poate fi găsită in sistemul macrofinanciar – disfuncţionalităţi, aparat birocratic inflexibil şi greoi – şi într-un comportament tradiţional specific nivelului microeconomic. În comunitatea pe care am investigat-o există, la nivelul individului, un comportament antifinanciar pronunţat; aşa se face că la nivel comunitar şi individual funcţionează resorturi tradiţionale atât de puternice încât determină reacţia de respingere a modernităţii rurale de tip financiar: 91,8% dintre subiecţi nu au făcut în 1998 nici un împrumut şi numai 8,2% au apelat la împrumuturi. Împrumuturile făcute au fost orientate spre scopuri agricole (85,7%) şi scopuri sociale – 14,3% din cei care au împrumutat au făcut-o pentru desfăşurarea normală a unor evenimente, ca de exemplu începerea şcolii de către copii, pentru a cumpăra – manuale, haine, încălţăminte – sau pentru nunţi, botezuri, înmormântări. Sursa împrumutului este numai sfera relaţiilor sociale-rurale, cunoştinţe, prieteni – nici un subiect nu a apelat la o formă instituţională (bancă). VIOLETA FLORIAN et al. 16 62 Analiza statistică a relevat că variabilele independente care au determinat „actul împrumutului” sunt vârsta, nivelul instrucţional, statusul ocupaţional multiplu, creşterea animalelor, comercializarea produselor vegetale, utilizarea forţei de muncă din afara gospodăriei; coeficientul de corelaţie între variabilele enunţate mai sus şi actul împrumutului este de 0,96. Există, totuşi, la nivel de intenţie declarată un interes latent pentru o formă instituţională; întrebaţi care ar fi prima sursă la care ar apela pentru un împrumut, 58% au invocat rudele, vecinii şi prietenii şi 42% au menţionat banca. 5.8. Piaţa forţei de muncă Pentru comunităţile rurale din România, piaţa forţei de munca este o instituţie care nu funcţionează formal; la nivel informal, datorită resurselor băneşti disponibile în fiecare gospodărie rurală, există forme structurale şi funcţionale specifice economiei ţărăneşti. Gospodăriile formate numai din pensionari şi agricultori au angajat în proporţie 12,5% forţă de muncă în 1998; dintre ei, 50% au angajat lucrători sezonieri, pe care i-au plătit dându-le o sumă de bani/zi pentru lucrări de întreţinere a culturilor şi recoltat; 50% au angajat rude, pe care le-au plătit cu produse agricole, pentru lucrări de întreţinere şi recoltat. Gospodăriile formate din pensionari, agricultori şi neagricultori au angajat lucrători într-o proporţie mult mai mare 27,6%; din această subgrupă au angajat rude 75,05%, lucrători sezonieri 18,7% şi lucrători permanenţi 6,2%; rudele au fost plătite, în mod deosebit, cu un salariu săptămânal; 15, 8% dintre rude au fost retribuite în acest mod, restul având un salariu lunar (17%), la normă (17%) şi combinaţii (în produse agricole + normă + salariu). Lucrătorii permanenţi şi cei sezonieri au primit o sumă de bani/zi. Rudele au fost folosite la lucrările de semănat, întreţinere, recoltat, îngrijire animale, vânzare a produselor; lucrătorii sezonieri la întreţinerea culturilor, recoltat, îngrijirea animalelor;lucrătorii permanenţi, la întreţinerea culturilor. Corelaţia simplă (Pearson) a identificat o corelaţie pozitivă semnificativă între gospodăriile de acest tip care cresc porci şi utilizarea lucrătorilor sezonieri (0,6); corelaţia multiplă, în care variabila dependentă este utilizarea forţei de muncă din afara gospodăriei, iar variabilele independente sunt vârsta, nivelul instrucţional, status ocupaţional multiplu, creşterea animalelor, comercializarea produselor vegetale, comercializarea produselor animale, utilizarea input-urilor, utilizarea serviciilor, utilizarea împrumuturilor, este de 0,85. Este cert ca în acest caz se conturează un tip nou instituţional, cel al antreprenorului rural, purtător al unor noi modele de viaţă economică şi socială, care începe să-şi gestioneze gospodăria ca pe o fermă, în funcţie de o logică de tip capitalist. INSTITUŢIILE DEZVOLTĂRII RURALE 17 63 BIBLIOGRAFIE 1. Nica, N., Contextul dezvoltării rurale în România, în Planul Dezvoltării Rurale în România (manuscris), Bucureşti, World Bank Team, 1999. 2. Sandu, D., Cine sunt antreprenorii din agricultura de tranziţie?, (manuscris), Bucureşti, 1999. 3. Tesliuc, E., Chirca, C., Analiza dezvoltării rurale în România, Bucureşti, Banca Mondială şi Comisia Naţională pentru Statistică, 1999. 4. ***, Rural development in Romania, Green Paper, Institute of Agricultural Economics and Urban Project, Bucharest, 1998. 5. ***, Private Agriculture in Romania, Household Survey, MAF, European Commission, World Bank, Bucharest, 1997. COSTURILE SOCIALE ALE TRANZIŢIEI DIN ANII ’90 ÎN ŢĂRILE EUROPENE ŞI CSI MARIANA STANCIU În decada anilor ‘90, lumea s-a schimbat fundamental şi ireversibil. Pentru spaţiul central şi est-european, ultimul deceniu a însemnat mult mai mult decât zece ani de reformă. Acest termen, denumeşte de fapt, eufemistic, marea depresie economico-socială a anilor ‘90. Amploarea colapsului economic şi explozia inflaţiei au fost comparabile cu cele din timpul ultimei conflagraţii mondiale. Consecinţele acestora în planul securităţii sociale au avut dimensiunile unei calamităţi. Potrivit unor estimări extrem de reticente, realizate de PNUD, peste 100 milioane de oameni au fost aruncaţi în sărăcie şi un număr mult mai mare abia au reuşit să depăşească un nivel oarecare al subzistenţei economice (Transition 1999, p.13). Dincolo de evoluţiile induse de componenta economică, numeroase alte lucruri s-au schimbat. Au căzut guverne şi s-au ridicat altele, s-au abolit Constituţii şi s-au adoptat altele, vechi instituţii şi-au încheiat rolul în istorie, în timp ce altele continuă să apară. Mulţi oameni s-au prăpădit în războaie, în timp ce alţii s-au zbătut să se salveze de sub ape, dărâmături, alunecări de teren sau foc. Unii şi-au pierdut tot avutul în mai puţin de un ceas, alţii au devenit miliardari peste noapte. Geografia politică a Europei centrale şi de est este aproape de nerecunoscut. Au apărut state noi, s-au născut speranţe, au existat clipe de entuziasm fără margini, dar şi clipe de coşmar. Pe acest fond zbuciumat şi impredictibil, trecerea la economia de piaţă a constituit un ideal permanent pentru multe naţiuni. Drumul spre împlinirea acestui ideal s-a dovedit în scurt timp ticsit cu privaţiuni, riscuri, pierderi, temeri, sacrificii sau lupte fără sfârşit. În ceea ce priveşte ritmul realizării reformelor economice, niciodată nu s-a pus în mod deschis problema instituirii unei competiţii între ţările Europei centrale şi de est. Dar limbajul folosit de politicieni sau de exponenţii organizaţiilor internaţionale implicate în problemele din regiune, a vizat în mod curent un virtual cadru competiţional. Acest fapt a fost indus şi prin existenţa unor decalaje iniţiale în pregătirea pentru implementarea reformei în ţările implicate. Încă de la început se putea prevedea că unele ţări se vor situa în fruntea plutonului (Polonia, Republica Cehă, Ungaria, Slovacia) în timp ce asupra altora avea să planeze, vreme de mai mulţi ani, un aer de incertitudine, aşteptare şi speranţă (Bulgaria, Albania, România, ţările din CSI). În anii ’80, unele economii socialiste europene au experimentat liberalizarea parţială a preţurilor şi de aceea încă de atunci s-au manifestat unele efecte ale inflaţiei. Situaţia inflaţiei s-a schimbat însă imediat după CALITATEA VIEŢII, anul 11, nr. 1-4/2000, p. 65-74 MARIANA STANCIU 66 2 anul 1990, odată cu colapsul Uniunii Sovietice şi dezintegrarea Iugoslaviei. În anii ’90, doar trei ţări (Republica Cehă, Ungaria şi Slovacia) au reuşit să menţină rata inflaţiei sub 62%. În 22 de state, rata inflaţiei a fost de 100% sau mai mult, pe durata a cel puţin un an de zile. Alte 15 ţări au dezvoltat o inflaţie de cel puţin 1000% pe an. În Georgia de exemplu, rata inflaţiei în anul 1994 a fost de 18.000%. În 1995, doar patru ţări reuşiseră să aducă rata inflaţiei sub 10% pe an (Albania, Croaţia, Republica Cehă şi Slovacia). În cele mai multe dintre ţările în tranziţie, guvernele au pierdut controlul asupra nivelului preţurilor. Astfel, un sistem de măsuri care a urmărit în fond creşterea eficienţei economice în utilizarea resurselor şi accelerarea creşterii economice, a reuşit să favorizeze efectul invers. În ţările central şi est-europene, eliminarea hiperinflaţiei s-a produs în anii ‘95, ‘96. La momentul respectiv, doar cinci dintre ţările europene prezentau încă rate ale inflaţiei ce depăşeau 30% (Trends in Europe and North America – 1998/1999). Între acestea se afla şi România. Per ansamblu însă, ratele inflaţiei prezentau o dispersie destul de accentuată – de la cifre de ordinul zecilor în centrul şi estul continentului, până la ordinul miilor şi zecilor de mii de procente în fostele state sovietice (Belarus, Tadjichistan, Turcmenistan, Uzbechistan). În ciuda măririi decalajelor economice dintre săracii şi bogaţii din regiune, ţările central şi est-europene se menţin încă printre cele mai egalitariste ţări din lume. Coeficienţii lor Gini sunt considerabil mai scăzuţi decât în ţările vest- europene şi în SUA. În anul 1989, România prezenta, în cadrul grupului, cel mai mic coeficient Gini (0,16). Deşi până la sfârşitul deceniului următor valoarea acestuia s-a dublat, România se menţine încă printre ţările cele mai egalitariste din zonă. Per ansamblu, cheltuielile publice destinate susţinerii sectorului social în ţările central şi est-europene au crescut în anii tranziţiei, dar nu atât de mult cât ar fi fost de aşteptat dacă promisiunile naţiunilor vestice ar fi devenit realitate. Tendinţele generale de implicare publică a statelor central şi est-europene în asistarea economică a categoriilor socioeconomice defavorizate, pe durata tranziţiei, nu au fost la fel de consistente în toate ţările. Potrivit analiştilor sociali (Zamfir Cătălin şi al., 1999) în România de exemplu, s-a manifestat chiar o oarecare tendinţă de retragere progresivă a statului din gestionarea sectorului social, mai ales la mijlocul şi către a doua parte a intervalului, aplicându-se în special politici sociale de orientare rezidualistă, ca urmare a unor probleme de finanţare. Experienţa a demonstrat că în acele state care au efectuat mai rapid reforma instituţională şi au aplicat mai decis unele politici de liberalizare şi privatizare, s-au înregistrat importante recuperări ale nivelului producţiei de bunuri şi servicii, cu impact asupra creşterii exporturilor, consumului intern, şi posibilităţilor de finanţare a protecţiei sociale. Toate studiile de specialitate realizate în decursul unui deceniu de tranziţie atestă că regiunea central şi est-europeană a suportat şi va mai suporta, pe termen lung, costuri sociale extrem de ridicate, ca urmare a crizelor de sistem ce s-au manifestat în cursul anilor ‘90. 3 COSTURILE SOCIALE ALE TRANZIŢIEI DIN ANII ’90 ÎN ŢĂRILE EUROPENE ŞI CSI 67 Cel mai mare cost al tranziţiei s-a concretizat în pierderile a câteva milioane de vieţi omeneşti (în special bărbaţi), ceea ce a determinat declinul abrupt al speranţei de viaţă în aproape toate ţările din regiune (dar mai accentuat în Federaţia Rusă şi România) (Transition 1999). În această privinţă, ţările din centrul continentului au fost mai puţin afectate. Un alt cost social al tranziţiei a rezultat din persistenţa la cote deosebit de înalte a morbidităţii, prin incidenţa mărită a unor afecţiuni cronice şi prin reapariţia unor boli infecţioase. Tuberculoza, al cărei risc de apariţie fusese diminuat foarte mult înainte de ’90, şi-a mărit incidenţa în special în ţările afectate intens de adâncirea sărăciei. Trendul advers al morbidităţii pare cu atât mai ameninţător cu cât declinul relativ al poluării (ca urmare a suspendării unor activităţi industriale intens poluante) ar fi fost de aşteptat să genereze în general, o reducere a morbidităţii. Un alt tip de cost social al tranziţiei a fost creşterea abruptă a sărăciei. Deşi pentru studierea şi evaluarea acestui fenomen, în zonă au fost aplicate o diversitate de concepte şi metodologii, rezultatul final indică acelaşi trend. În unele ţări, sărăcia ca urmare a diminuării veniturilor reale ale populaţiei a atins cote extrem de ridicate. În Armenia, de exemplu, cercetările realizate de către Ministerul de Statistică Armean atestă că în anul 1996, aproximativ 55% dintre gospodării erau sărace, iar jumătate dintre acestea, foarte sărace (luându-se în calcul o linie oficială a sărăciei extrem de austeră). În acelaşi an, în Kirghizstan, potrivit Comitetului Naţional de Statistică, 71% din populaţie realiza un venit sub pragul sărăciei, a cărui delimitare se bazează pe asumpţia că 60% din venitul total realizat de populaţie urmează a fi cheltuit pe produse alimentare în absenţa cărora supravieţuirea este imposibilă. Un procent de 18% dintre capii gospodăriilor realizau la data respectivă venituri sub linia extremă a sărăciei, definită ca „nivelul cheltuielilor minime necesare pentru procurarea alimentelor necesare menţinerii funcţiilor vitale/locuitor”. În Georgia, în anul 1996, aproape 2/3 din populaţie realiza venituri sub linia oficială a sărăciei. În Ucraina, proporţia populaţiei sărace era de 50%. Un fenomen răspândit mai ales în ţările CSI, l-a constituit şi apariţia unor restanţe în plata salariilor, pensiilor şi beneficilor sociale. În Ucraina, volumul acestor restanţe a fost estimat la aproximativ 4% din PIB, în Federaţia Rusă la 3% din PIB, iar în Kazakstan la 40% din PIB. Sărăcia, din perspectiva dezvoltării umane (definită ca absenţa unor capabilităţi umane de bază) s-a dovedit, de asemenea, extrem de ridicată. Malnutriţia a devenit o problemă serioasă pentru categorii largi de populaţie chiar şi din ţările central europene. Un studiu recent asupra situaţiei din Polonia (care este una dintre cele mai avansate ţări pe calea consolidării unei economii de piaţă) relevă că 60% dintre copiii acestei ţări suferă, sub o formă sau alta, din cauza malnutriţiei. Familiile poloneze care obţin venituri mici şi-au redus drastic consumul de lapte, carne şi vegetale, apelând în mod sistematic la produse alimentare mai ieftine şi mai slabe calitativ. MARIANA STANCIU 68 4 Deficitul în fier (anemia) este extrem de răspândit în regiune. De exemplu, numărul femeilor din Rusia care la finalul perioadei lor de graviditate suferă de anemie, aproape s-a triplat, din anul 1989 până în 1994. O cercetare asupra situaţiei din Republica Moldova arată că datorită asimilării inadecvate a vitaminei A, între 20-50% dintre copii suferă de rahitism. Ratele mortalităţii infantile au fost menţinute la cote relativ scăzute în regiune, dar numărul noilor născuţi cu greutate scăzută se află în creştere. Deşi cea mai mare parte a populaţiei din ţările central şi est-europene din ţările baltice şi din CSI a fost afectată sub o formă sau alta de rigorile tranziţiei, unele categorii de populaţie au fost mai expuse decât altele. Potrivit Raportului asupra Dezvoltării Umane din ţările europene în tranziţie 1999, PNUD, cei mai puternic afectaţi au fost pensionarii, persoanele cu diverse forme de handicap, imigranţii, refugiaţii, femeile şi copiii. În Federaţia Rusă şi Ucraina, de exemplu, în anul 1997, pensia medie pentru limită de vârstă era de 34% din salariul mediu, în condiţiile în care distribuţia pensiilor avea loc sistematic cu mari întârzieri. Un fenomen larg răspândit a fost şi restrângerea accesului persoanelor cu diverse forme de handicap la beneficiile sociale, pe fondul colapsului general al activităţii economice. Imigranţii şi refugiaţii – două categorii sociale destul de consistente în ultimul deceniu – au fost expuşi în mod frecvent unor dificultăţi acute de ordin financiar, economic şi chiar fizic. Atât imigranţii cât şi refugiaţii generează probleme sociale extrem de mari în ţările de destinaţie. De multe ori, aceşti oameni acţionează în mod disperat pentru obţinerea unui adăpost, a unui loc de muncă şi pentru construirea unui nou sens al apartenenţei. În unele ţări din regiune, numărul lor este de ordinul milioanelor. În Armenia, de exemplu, o cincime sau chiar mai mult din populaţie este constituită din refugiaţi, persoane dislocate pe plan intern sau imigranţi din raţiuni ecologice. Ori este ştiut că, chiar şi în condiţii de normalitate, mobilitatea haotică a populaţiei creează probleme în domeniul protecţiei sociale şi al asigurării unor drepturi sociale. Astfel de probleme devin cu atât mai greu de soluţionat cu cât ţara-destinaţie se confruntă ea însăşi cu dificultăţile tranziţiei la economia de piaţă. Copiii au fost expuşi unor suferinţe generate de conjunctura economică a tranziţiei, mai frecvent decât adulţii, pentru că probabilitatea ca o familie cu mulţi copii să trăiască în sărăcie este mai mare decât cea a familiilor fără copii. Vulnerabilitatea copiilor a fost mărită şi prin creşterea tuturor formelor de insecuritate induse de război, prin creşterea ratei mortalităţii, morbidităţii, divorţurilor şi sinuciderilor la adulţi, ori prin răspândirea fără precedent a virusului HIV. Deşi până în prezent nu există dovezi clare că fenomenul creşterii vulnerabilităţii economice şi sociale ar fi strict corelat cu genul, se poate constata totuşi că femeile au fost mai puternic afectate de crizele tranziţiei decât bărbaţii, şi în special femeile singure cu copii. În mod paradoxal, odată cu reinstaurarea unor regimuri democratice, în ţările în tranziţie asistăm la accentuarea fenomenului de marginalizare socială a femeilor, în sensul că locurile de muncă mai bine plătite, sau posturile ce presupun 5 COSTURILE SOCIALE ALE TRANZIŢIEI DIN ANII ’90 ÎN ŢĂRILE EUROPENE ŞI CSI 69 exercitarea unei înalte autorităţi şi decizii politice sau economice sunt ocupate mai ales de bărbaţi. În plus, cele mai multe sectoare economice care concentrează forţă de muncă feminină, au suferit reduceri masive de posturi sau micşorări ale salariilor reale. Pe de altă parte, odată cu diminuarea ofertei de servicii sociale/publice, prin retragerea progresivă a statului din domeniul protecţiei sociale, povara generală a muncii şi responsabilităţii femeilor a crescut. Ca urmare a deprivării în sfera muncii salariate, multe femei apelează în prezent la practicarea unor munci suplimentare ori sub calificarea lor, a unor activităţi nesigure şi chiar cu risc ridicat de îmbolnăvire, în sectoarele informale ale economiei, pentru a asigura o sursă suplimentară de venituri familiei. Dar nu numai securitatea economică a femeilor a suferit un declin accentuat, ci şi securitatea personală. Fenomenul de violenţă împotriva femeilor a înregistrat o creştere mare în perioada de tranziţie, în toate ţările. Multe femei s-au văzut constrânse să apeleze la prostituţie pe cont propriu sau prin intermediul unor reţele ale crimei organizate. În prezent, specialiştii apreciază că un contributor major la creşterea sărăciei în ţările aflate în tranziţie, alături de diminuarea veniturilor reale şi creşterea inflaţiei a fost accentuarea polarizării economice a populaţiei. O accentuare dramatică a inegalităţilor economice s-au produs în Armenia, Ungaria, Republica Cehă, Macedonia, Republica Moldova, Federaţia Rusă şi Slovacia. În Armenia, coeficientul Gini a atins cota de 0,60 în anul 1996 (cifra publicată de Ministerul Armean de Finanţe). Un nivel aproape similar a fost atins şi în Republica Moldova. Aceste inegalităţi mari în distribuţia veniturilor s-au produs prin migrarea factorilor de distribuţie dinspre veniturile obţinute prin muncă spre cele obţinute din capital. Decalaje mari au apărut şi în sfera salarială, ceea ce reflectă şi o schimbare a preţurilor relative ale mărfurilor - cu impact deosebit în planul preţurilor la bunurile şi serviciile solicitate în special de către săraci. În Armenia, de exemplu, între anii 1991-1996 preţurile la produsele alimentare au crescut cu aproape 24.000%, în timp ce preţurile la produsele non-alimentare au crescut cu 7.800%. Desigur, calcularea unor coeficienţi Gini pentru ţările în tranziţie prezintă un grad relativ scăzut de certitudine, atât timp cât informaţiile asupra veniturilor realizate (în special de către cei bogaţi) sunt, în general, prea puţin satisfăcătoare. De exemplu, stabilirea coeficientului Gini pentru Federaţia Rusă, presupus a fi 0,373 în ianuarie 1998, a coincis cu publicarea unui raport credibil asupra câştigurilor realizate de o serie de persoane care în mod sistematic practică evaziunea fiscală şi beneficiază de încasarea unor bonusuri substanţiale din încheierea unor tranzacţii nedeclarate. Totuşi, oricât de aproximative ar fi unele statistici privind dimensiunile sărăciei în regiune, specialiştii sunt de acord că acest fenomen a căpătat o amploare fără precedent în perioada modernă. Unele estimări apreciază că per ansamblu, în regiunea est-europeană şi în CSI, proporţia populaţiei sărace a crescut de la 4% în 1988 la 32% în 1994 (Transition 1999, pag.21). Un indicator relevant al acestei stări de lucruri este creşterea ponderii cheltuielilor MARIANA STANCIU 70 6 pentru hrană în cheltuielile totale de consum ale familiilor, în majoritatea ţărilor aflate în tranziţie (tabelul 1). Din datele disponibile rezultă că cea mai dramatică situaţie există în Republica Moldova. Tabelul nr. 1 Ponderea cheltuielilor pentru hrană în totalul cheltuielilor de consum % Ţara/Anul 1990 1991 1992 1993 1994 1995 1996 1997 Azerbaidjan 53 64 69 74 76 76 78 Belarus 27 29 33 42 49 57 51 51 Bulgaria 38 47 43 43 45 46 48 54 Estonia 44 39 Republica. 45 46 45 45 45 Macedonia Ungaria 33 34 34 35 33 Kirghizstan 33 39 49 54 49 50 49 49 Letonia 52 48 Lituania 34 38 59 62 57 57 55 52 Republica 68 Moldova Polonia 48 42 40 38 35 33 România 57 58 Federaţia Rusă 29 33 41 40 39 39 39 Slovacia 28 31 30 29 32 32 32 32 Slovenia 25 26 26 23 26 23 23 Turcmenistan 36 42 39 47 52 54 58 54 Ucraina 61 57 Iugoslavia 36 36 46 54 51 48 47 Sursa: Transition 1999, p. 21. Din tabelul de mai sus se observă că dintre cele 18 state monitorizate, doar cinci prezintă un trend relativ constant sau descendent al ponderilor cheltuielilor alimentare în totalul cheltuielilor de consum: Estonia, Republica Macedonia, Polonia, Slovenia, Ungaria şi doar cinci state reuşesc să menţină proporţiile acestor cheltuieli preponderent sub 40%: Ungaria, Polonia, Federaţia Rusă, Slovacia şi Slovenia. În mod statistic, s-a constatat că prin creşterea peste un anumit nivel a ponderii cheltuielilor alimentare şi a celor obligatorii în totalul cheltuielilor de consum, se creează în primul rând premisele diminuării cheltuielilor cultural- educative şi apoi a celor destinate menţinerii stării de sănătate. În acest fel se explică faptul că un alt tip de cost social major al tranziţiei s-a concretizat în diminuarea considerabilă a calităţii actului educaţional şi a participării şcolare. A avut loc o deteriorare a condiţiilor oferite de serviciile publice pentru desfăşurarea activităţilor didactice. De-a lungul anilor ‘90, în multe dintre ţările în tranziţie, resursele alocate educaţiei publice s-au menţinut la cote extrem de modeste. Cheltuielile publice reale per elev/student au suferit o diminuare dramatică. Între ţările care au redus cheltuielile publice cu educaţia se numără Azerbaidjan, 7 COSTURILE SOCIALE ALE TRANZIŢIEI DIN ANII ’90 ÎN ŢĂRILE EUROPENE ŞI CSI 71 Bulgaria şi Georgia. În Bulgaria, acest tip de cheltuieli au fost diminuate, în termeni reali, cu 50%. O sursă de mari dificultăţi pentru elevi şi studenţi a fost declinul relativ sau absolut al subsidiilor sau burselor de studii. În Republica Moldova, de exemplu, bursele studenţilor au scăzut la aproximativ un sfert din salariul mediu, iar acestea au fost acordate doar studenţilor care au obţinut rezultate foarte bune. În general, elevii, studenţii şi familiile lor sunt în situaţia de a suporta o parte crescândă a costului actului educaţional. De aceea, ratele înscrierilor au scăzut la aproape toate nivelurile de pregătire. Cel mai însemnat recul a fost resimţit la nivelul preşcolar, ca urmare a creşterii foarte mari a costurilor cu personalul de supraveghere. În ţările CSI mai mult de 30.000 de grădiniţe au fost închise în intervalul 1991-1995, ceea ce a creat un efect advers asupra nivelului primar de educaţie. Acest fapt a determinat şi încărcarea sarcinilor casnice ale părinţilor, simultan cu diminuarea oportunităţilor de a ocupa un loc de muncă, în special pentru femei. În publicaţia Education for All? UNICEF prezintă acest declin multidimensional al sistemelor educaţionale din centrul şi estul Europei, cu efecte clare asupra calităţii educaţiei tinerelor generaţii. O tendinţă îngrijorătoare pentru toţi părinţii din zonă este creşterea necesităţii de a plăti lecţii suplimentare, în vederea măririi şanselor copiilor de a fi admişi într-o formă de învăţământ superioară. Un alt tip de cost social al tranziţiei derivă din creşterea şomajului, a şomajului mascat şi a informalizării locurilor de muncă. Statisticile oficiale privind şomajul sunt însă, în cele mai multe cazuri, irelevante în raport cu situaţia reală a antrenării în muncă a populaţiei active. În statele CSI, de exemplu, numărul şomerilor înregistraţi oficial pare destul de scăzut (în Ucraina, 1,5%), dar estimările privind şomajul ascuns şi angajamentele în muncă ilegale măresc incertitudinile cu privire la nivelul real al şomajului. Aspecte de acest gen pot fi regăsite, într-o măsură mai mare sau mai mică, în toate ţările aflate în tranziţie, dar mai ales în Bulgaria, România şi Slovacia. În ciuda evaluărilor inadecvate ale ratei şomajului (în unele cazuri, extrem de inadecvate), nu există nici o îndoială că amploarea şomajului constituie o sursă majoră de generare a dificultăţilor socioeconomice în regiune, mai ales în ţări ca Macedonia sau Republica Moldova, a căror rată a şomajului atinge 30%, ori în Armenia (20%). În celelalte ţări rata oficială a şomajului gravitează în jurul valorii de 10%. La acest procent trebuie însă adăugate şi milioanele de oameni descurajaţi care nu mai sunt în evidenţa oficiilor naţionale ale forţei de muncă şi alte milioane de oameni clasificaţi drept angajaţi, dar care sunt constrânşi ca una sau mai multe luni pe an să primească concediu fără salariu (în Federaţia Rusă, Ucraina, Belarus, Kirghizstan, dar şi în România, Bulgaria etc.). În Republica Cehă, Polonia, Slovenia şi Ungaria ratele reale ale şomajului sunt mai apropiate de ratele oficiale şi, în orice caz acestea sunt mult mai scăzute decât în Slovacia şi România (Transition 1999). În estul Europei şi CSI există o bogată experienţă în domeniul economiei secundare care include deopotrivă activităţi legale, cvasi-legale şi ilegale ce pot constitui, în unele cazuri, sursele unor venituri ilicite importante, sau în alte cazuri MARIANA STANCIU 72 8 ale unor venituri modice menite să asigure nu mai mult decât subzistenţa celor angajaţi. În Federaţia Rusă, Comitetul de Stat pentru Statistică estimează economia subterană informală la aproximativ un sfert din valoarea PIB al anului 1997. Poliţia Taxelor Federale o estimează însă la aproximativ 50% din PIB pe anul 1997. În Republica Moldova şi Ucraina economia informală este estimată, de asemenea, la aproximativ jumătate din economia totală. În Armenia, Macedonia şi Iugoslavia, aceasta este aproximată la nivelul a 40% din PIB-ul anului 1996. În Ungaria, unele estimări neoficiale situează economia subterană la aproximativ 30% din venitul naţional total. Raportul Naţional asupra Dezvoltării Umane din Letonia (PNUD), publicat în anul 1996, prezintă următoarele ponderi ale economiei ascunse, în PIB (tabelul nr. 2) Tabelul nr. 2 Economia ascunsă ca pondere în PIB în câteva ţări europene Ţara Ponderea în PIB (%) Bulgaria 16,8 Republica Cehă 5-7,5 Estonia 2,0 Ungaria 12,0 Letonia 14,0 Lituania 14,0 Republica Moldova 5,8 Polonia 6,0 România 9,0 Federaţia Rusă 19,2 Slovacia 10,8 Slovenia 9,5 Sursa: RNDU 1996, PNUD Una dintre consecinţele cele mai grave ale existenţei acestui fenomen este aceea că o proporţie însemnată a economiei eludează taxele publice, ceea ce diminuează drastic baza de finanţare a protecţiei şi dezvoltării sociale. Pe de altă parte, un număr mare de locuri de muncă cu statut ilegal sau nelegalizat oferă condiţii de lucru cu un risc înalt de insecuritate, sunt slab plătite şi nu garantează nici un fel de drepturi sau beneficii sociale. Şi în această privinţă există diferenţe semnificative între diferitele subgrupuri de ţări. Unele ţări din centrul Europei s-au dovedit apte să evite ori să menţină la un nivel mai scăzut unele costuri umane ale tranziţiei sau să recupereze unele pierderi în acest domeniu, la sfârşitul anilor ‘90. Ţările din est şi cele din CSI prezintă însă o situaţie net diferită, acestea făcând încă eforturi mari pentru a ieşi din depresiunea economică. Aceste tipuri de costuri ale tranziţiei au determinat o deteriorare masivă a securităţii umane în regiune. Pentru mulţi oameni, perioada de tranziţie a însemnat 9 COSTURILE SOCIALE ALE TRANZIŢIEI DIN ANII ’90 ÎN ŢĂRILE EUROPENE ŞI CSI 73 pierderea unui loc de muncă şi diminuarea drastică a veniturilor. Pentru aceştia, realizarea unor venituri ce îi situează sub, ori aproape de pragul sărăciei absolute a devenit un mod de viaţă din care ei nu mai întrevăd nici o ieşire (pensionarii, persoanele cu handicap, unele categorii de muncitori etc.). De asemenea, pentru mulţi oameni, locul de rezidenţă iniţial a devenit extrem de nesigur. Această situaţie îi vizează deopotrivă pe cei care sunt nevoiţi să- şi părăsească locuinţa din cauza unor conflicte zonale sau, pentru cei care locuiesc în blocuri, din cauza imposibilităţii de a-şi achita din veniturile realizate, cheltuielile obligatorii de întreţinere. * * * Nu mai există nici un fel de garanţii care să statueze accesul la serviciile sociale sau la protecţia socială, deoarece acestea nu mai constituie o ofertă fermă sau o soluţie de viaţă sigură. Nu mai există garanţii pentru accesul la un nivel de educaţie decent, pentru menţinerea unei stări de normalitate în domeniul sănătăţii sau al nutriţiei. Creşterea generală a ratei mortalităţii şi ameninţarea unor potenţiale epidemii devastatoare constituie provocările imposibil de ignorat ale începutului unui nou mileniu. Cauzele care au dus la apariţia unor asemenea fenomene sunt greu, dar nu imposibil de identificat. Ele ţin de contextul general al exigenţelor realizării reformei, dar vizează, în mare măsură, şi o serie de erori ce puteau fi evitate. Delimitarea strictă a erorilor este însă, în general, evitată, pentru că aceasta ar duce, în mod nedorit, la identificarea şi responsabilizarea vinovaţilor. Unele publicaţii internaţionale, deşi vag şi timid, pun totuşi problema naturii erorilor ce au dus la creşterea nejustificată a costurilor sociale ale tranziţiei în Europa centrală şi de est. Raportul asupra Dezvoltării Umane pentru Europa şi CSI, 1999, realizat de PNUD, nu ezită să afirme că „guvernele au comis un număr de greşeli majore în politicile lor economice. Prea multe guverne au optat să liberalizeze preţurile rapid şi nediscriminatoriu şi nu au intervenit adecvat pentru a stimula creşterea economică. Prăbuşirea PIB şi a veniturilor în multe dintre ţările în tranziţie s-a datorat în mare parte colapsului cererii agregate de bunuri şi servicii şi colapsului drastic al investiţiilor. Cheia reconstrucţiei economice constă deci în stimularea unui nivel mai ridicat al investiţiilor în zonă, aceasta incluzând investiţiile în capabilităţile umane” (Transition 1999, pag. 10). În loc să stimuleze creşterea investiţiilor însă, guvernele au ales să se concentreze pe privatizarea obiectivelor economice deja existente, chiar înainte de a le reforma. Unul dintre efectele majore ale acestei operaţiuni a fost creşterea dramatică a inechităţilor în distribuirea avuţiilor naţionale, fapt ce a fost posibil prin diminuarea la maximum a transparenţei în sfera privatizării. În condiţiile actuale, prioritatea asigurării creşterii economice ar trebui să o devanseze pe aceea a expansiunii sistemelor de securitate socială, fără ca aceasta să însemne neglijarea sectorului protecţiei sociale. De altfel, încă de la început, reforma economică ar fi trebuit să fie introdusă în secvenţe succesive, strict MARIANA STANCIU 74 10 monitorizate (şi nu simultan, aşa cum s-a procedat în cele mai multe ţări), care să urmărească şi să asigure creşterea şi nu prăbuşirea economică, diminuarea şi nu creşterea entropiei în sistemele respective. O astfel de procedură ar fi făcut posibilă evitarea sau cel puţin limitarea multor convulsii sociale şi crize de tot felul. Experienţa Chinei în acest sens este revelatoare. În această ţară, s-a realizat liberalizarea selectivă şi graduală a preţurilor, de-a lungul a şase ani de reformă, rata inflaţiei fiind menţinută sub 3%. În anul 1988, după zece ani de reformă, inflaţia atinsese 20,7% pe an, dar în anul 1990 aceasta scăzuse deja la 2,2%. O situaţie oarecum similară a avut loc şi în Vietnam, în intervalul 1989-1995. Prin urmare, experienţa altor ţări a demonstrat că orice proces de edificare a unei economii de piaţă impune existenţa unui stat deosebit de activ în sfera dirijării şi monitorizării reformei. În prezent, specialiştii afirmă că ar exista şapte seturi de reforme considerate ca esenţiale în vederea asigurării succesului în procesul de tranziţie: crearea unei pieţe interne, crearea instituţiilor pieţei, asigurarea macrostabilităţii economice, crearea cadrului legislativ care să reglementeze activităţile economice, garantarea dreptului asupra proprietăţii (statului, colective sau private), crearea unui sistem bancar riguros reglementat, susţinut financiar şi eficient comercial, şi crearea unei pieţe de capital. Aşadar, edificarea unei economii de piaţă nu este un proces simplu şi nici lipsit de riscuri. El impune prezenţa unui stat care să facă mult mai mult decât aplicarea unor măsuri de liberalizare a preţurilor sau de controlare administrativă a alocării resurselor economice. Unele progrese în sensul celor de mai sus au fost atinse, spre finalul anilor ’90, şi în ţările est-europene, sau în ţările CSI. Indiferent însă de natura sau amploarea progreselor înregistrate de ţările respective pe calea reformei, multă vreme încă, organismul social est-european ca şi cel din zona CSI, va resimţi acut dificultăţile tranziţiei şi efortul de susţinere a unor costuri sociale mult prea mari, atât prin consecinţele lor imediate, cât şi prin reverberaţiile lor în timp. BIBLIOGRAFIE 1. Economic Survey of Europe, United Nations, New York, Geneva, no. 2, p. 15-22, 1998. 2. Hristache, Diana-Andreea, Teorii despre tranziţia la economia de piaţă în unele ţări europene şi transeuropene, Probleme Economice, CIDE, nr. 35-36, 1999. 3. Raportul Naţional al Dezvoltării Umane - România, Academia Română şi PNUD, 1999. 4. Transition 1999, Human Development Report for Europe and CSI, UNDP. 5. Trends in Europe and North America - 1998/1999, UN Economic Commission for Europe. 6. Zamfir, Cătălin, coord., Politici sociale în România: 1990-1998, Bucureşti, Editura Expert, 1999. PROBLEME SOCIALE ADOPŢIA COPIILOR ÎN ROMÂNIA Continuare a unui studiu asupra familiilor care au adoptat copii români ∗ VICTOR GROZA CONSIDERAŢII GENERALE Problemele din sistemul românesc de protecţie a copilului s-au bucurat de atenţie internaţională la începutul anilor ‘90 datorită expunerii lor în mass-media. În această perioadă, câteva mii de copii au fost adoptaţi pe plan internaţional. Numeroase studii au fost publicate despre efectele pozitive şi negative ale adoptării copiilor din România de către familii americane (Groza, în curs de publicare; Groza, Ileana, şi Irwin, 1999; Groza, Proctor şi Guo, 1999; Groza, 1998; Cermak şi Groza, 1998; Groza şi Ileana, 1996; Ames şi Carter, 1992; Ames, Fisher şi Savoie, 1994; Chisholm, Carter, Ames şi Morison, 1995; Ames, 1997; Kaler şi Freeman, 1994; McMullan şi Fisher, 1992; Morison, Ames şi Chisholm, 1995). Pe ansamblu, rezultatele acestor studii sugerează că cei mai mulţi copii care au fost adoptaţi internaţional sunt bine. În plus, cele mai multe familii sunt stabile şi devotate copiilor lor. În anii 1990 s-au produs, de asemenea, multe inovaţii în România. În particular, s-a produs o creştere a numărului copiilor plasaţi pentru adopţie în ţară. Conform Departamentului pentru Protecţia Copilului, în 1998 au avut loc 1092 adopţii în ţară (Tăbăcaru, 1999). Organizaţiile non-guvernamentale (cunoscute în SUA ca sectorul privat, non-profit) au preluat sarcina în plasarea copiilor români în familii din România. În prezent, informaţia disponibilă despre experienţele acestor familii şi copiii pe care i-au adoptat este sumară şi anecdotică. Acest studiu oferă ONG-urilor şi guvernului României informaţie empirică despre copiii români adoptaţi de către familiile din România. CADRUL CONCEPTUAL UTILIZAT ÎN STUDIU Perspectiva teoretică utilizată în acest articol este un model sistemic al familiei. O versiune a modelului este cea care priveşte familia ca fiind un sistem de resurse şi factori de stres (Groza, 1996). Dificultăţile familiale sunt corelate atât cu ∗ Membrii americani ai echipei au fost: Nancy Berry, Beth Brindo,Virginia Douglas, Peggy Haynes, Rosemary Mahl, Jane Robertson, Mike Vanek si Christine Woo. Membrii români ai echipei: Elisabeta Angelescu, Luminiţa Costache, Tatiana Goldner, Ruxandra Polysu, Brenda Padina, Alina Burada şi Tatiana Goldner. Cercetarea a fost realizată în cooperare cu Holt International Children’s Services. CALITATEA VIEŢII, anul 11, nr. 1-4/2000, p. 75-92 VICTOR GROZA 2 76 procesele de dezvoltare normală cât şi cu sarcina integrării copilului în familie. Integrarea nu este un eveniment care se produce instantaneu, ci este un proces de durată. Pe măsură ce copilul creşte şi se schimbă, familiile trebuie să se schimbe, de asemenea. Cele mai multe familii parcurg aceste tranziţii cu succes, dar o criză poate apărea atunci când există un dezechilibru între resurse şi factorii de stres în timpul procesului de tranziţie. Familia adoptivă se confruntă în mai mare măsură cu factori de stres unici în timpul tranziţiei şi parcurge diferite tipuri de tranziţie în comparaţie cu alte tipuri de sisteme familiale (Talen şi Lehr, 1984; Digilio, 1987; Rosenberg, 1992). Elementele de stres în familiile adoptive cuprind factorii care provin din comunitate, pe cei impuşi de sistemul serviciilor sociale, pe aceia pe care copilul ca subsistem îi aduce în sistemul familiei de adopţie (Barth şi Berry, 1988; Rosenthal şi Groza, 1992; Groza, 1994). Evaluarea de faţă utilizează acest cadru conceptual în dezvoltarea planului de evaluare, ca şi în selecţia itemilor care au fost incluşi în instrumentul de cercetare. Evaluarea tuturor aspectelor care privesc factorii de stres şi resursele în cadrul familiei de adopţie nu a constituit obiectul studiului de faţă, cadrul teoretic fiind utilizat pentru a orienta proiectul. METODOLOGIE Proiectul a fost construit iniţial ca evaluare de program. Au fost utilizate atât metode calitative cât şi cantitative pentru a realiza evaluarea. Aceasta a fost organizată în jurul următoarelor întrebări: • Care sunt problemele cu care se confruntă familiile în domeniul adopţiei şi copilului? • Ce resurse post-adopţie au utilizat sau ar dori să utilizeze? • Cum ar putea fi îmbunătăţit programul Holt? • Care sunt indicatorii succesului în adopţie? Eşantionul O analiză (power analysis) a fost realizată anterior culegerii de date, bazată pe 500 de cazuri de plasament. Analiza s-a concentrat pe un model de regresie multiplă care a utilizat 7 variabile independente. Acceptând faptul că aceste variabile explică 25% din variaţia variabilei dependente, un eşantion de 55 de cazuri va avea o putere de 0,84 şi o probabilitate de 0,05% de a produce eroarea de tip I (alpha). Acceptând faptul că aceste variabile explică 30% din variaţia variabilei dependente, studiul va necesita numai 42 de cazuri pentru a respecta aceleaşi valori ale puterii şi ale lui alpha. Pentru a interpreta această recomandare, dacă vom colecta informaţie din 42 de cazuri şi nu vom avea informaţie lipsă, luând în considerare că rezultatele cercetării din SUA sunt aplicabile în România, avem un eşantion acceptabil din punct de vedere statistic. 3 ADOPŢIA COPILULUI ÎN ROMÂNIA 77 Faze ale proiectului Acest studiu a fost realizat în 4 faze: 1. Demarare/instructaj; 2. Instructaj pe teren; 3. Colectarea datelor; 4. Analiza datelor. Fiecare fază este descrisă în detaliu în continuare. Faza 1 Această etapă a inclus elaborarea într-o primă formă a instrumentelor de cercetare, traducerea acestora, pretestarea chestionarului şi ghidului de interviu care urmau a fi utilizate în cercetarea de teren din România; dezvoltarea legăturilor cu organizaţia nonguvernamentală din România, pentru care urma să se realizeze studiul, selecţia şi instructajul voluntarilor care urmau să desfăşoare interviurile. Studenţii implicaţi în programe doctorale sau de master care au participat la acest proiect au beneficiat de o pregătire de o zi şi jumătate înainte de a părăsi SUA în primăvara anului 1999, ca şi de sprijin pe teren în România. În momentul în care echipa a ajuns în România, chestionarele şi scrisorile prin care se solicitau interviuri fuseseră deja trimise prin poştă şi interviurile deja stabilite. Faza 2 Această etapă s-a desfăşurat în România. O zi a fost alocată pentru instructaj/ alcătuirea echipei pe tema abilităţilor de intervievare şi a lucrului ca echipă bilingvă. Echipa din România a fost formată din angajaţi ai organizaţiei Holt. Atât echipa din România cât şi studenţii americani au beneficiat de pregătire pe tema asigurării confidenţialităţii şi securităţii subiecţilor. Echipa formată atât din români cât şi din americani a fost informată asupra faptului că este interzis a discuta pe tema unor rezultate ale cercetării care ar face familia identificabilă în urma interviurilor. Cea mai mare parte a personalului avea experienţă anterioară în lucrul cu familiile şi avea cunoştinţă despre acordul ce trebuie cerut subiecţilor. Faza 3 Familiile adoptive au fost intervievate de către echipe de trei: doi americani şi un român. Fiecare interviu a durat între 60 şi 90 minute. Unul dintre studenţii americani a pus întrebarea după care aceasta a fost tradusă de către român, iar celălalt student american a înregistrat rezultatele. Interviurile au fost semistructurate şi teme adiţionale au fost abordate de către echipe. Echipa care a intervievat a reamintit subiecţilor la jumătatea interviului că acesta poate fi întrerupt fără consecinţe. Fiecare membru al echipei a înregistrat observaţiile pe care le-a făcut în timpul interviului, atunci când a revenit la birou. O dată pe zi, membrii grupului au revăzut rezultatele interviului pentru a evidenţia ceea ce au învăţat şi care ar putea fi implicaţiile privind politicile sociale ale rezultatelor interviului. Faza 4 Această etapă a constat în analiza datelor şi elaborarea raportului de cercetare. Această etapă a fost realizată în Cleveland de către coordonatorul de cercetare în timpul verii 1999. O primă formă a rezultatelor studiului a fost predată VICTOR GROZA 4 78 personalului organizaţiei neguvernametale pentru comentarii înainte ca raportul să fie finalizat. Strategia de colectare a datelor Culegerea datelor s-a realizat în două stadii. În prima etapă, toate familiile din Târgu Mureş (n=8) şi un eşantion aleator reprezentând jumătate dintre familiile din Constanţa (n=41) au primit chestionare prin poştă de la biroul din Bucureşti al organizaţiei Holt. Aceasta reprezintă metodologia aplicată şi în Statele Unite pentru a studia familiile care au adoptat copii. Chestionarele au inclus plicuri autoadresate pentru a face posibilă returnarea acestora către Holt. Cele returnate nu au conţinut elemente de identificare a familiilor. De aceea, coordonatorul de cercetare nu a cunoscut numele familiilor şi nici Holt nu a putut identifica răspunsurile individuale. Această metodologie nu a mai fost utilizată în România, parţial datorită faptului că sistemul poştal nu este foarte sigur. Pentru a completa această metodă de culegere a datelor, în a doua parte a cercetării a fost selectat un eşantion aleator de familii din Bucureşti pentru interviuri. În momentul realizării studiului, existau 106 familii adoptive care locuiau în Bucureşti şi 23 de familii care aparţineau de Centrul Bucureşti, dar care locuiau în afara oraşului. Intenţia a fost de a selecta jumătate din familiile care locuiau în Bucureşti (n=53) pentru intervievare şi de a trimite prin poştă chestionare celor 23 de familii care locuiau în afara Bucureştiului. Chestionarele au fost trimise celor 23 de familii, dar nu au fost returnate. 53 de familii au fost rugate să participe la interviuri în casele lor; în cele din urmă, familiile din Bucureşti nu au fost selectate aleator, pentru că o lista cu adresele lor complete nu a fost disponibilă pentru mai mult de jumătate dintre familii. La un interval de două săptămâni după ce scrisorile au fost trimise prin poştă şi cu o săptămână înainte de a sosi echipa americană, pesonalul Holt a contactat familiile pentru a stabili o dată şi o oră pentru interviuri. Interviurile au conţinut aceleaşi întrebări ca şi cercetarea realizată prin poştă. Ghidul de interviu a fost structurat, dar în timpul realizării acestuia s-au putut aprofunda problemele şi experienţele acestor familii. S-a utilizat consimţământul oral pentru interviuri. Tehnica de culegere a datelor a beneficiat de aprobarea Universităţii Case Western Reserve. Strategia finală de culegere a datelor a fost interviul cu personalul organizaţiei nonguvernamentale care a lucrat cu familii din România, aceştia reprezentând persoane-cheie care au oferit informaţii calitative şi cantitative. Tipuri de măsurători În scopul evaluării comportamentului, au fost utilizaţi indicatori folosiţi în cercetările anterioare realizate asupra adopţiilor copiilor români de către familii americane (Groza şi Ileana, 1996). S-au utilizat indicatori multipli ai rezultatelor adopţiei (satisfacţia faţă de familie/impactul adopţiei, gânduri de anulare a 5 ADOPŢIA COPILULUI ÎN ROMÂNIA 79 plasamentelor) care constituie întrebări separate în cercetare. Chestionarul principal utilizat în studiu a fost utilizat anterior pentru studiul adopţiilor copiilor cu vârste mai mari şi cu nevoi speciale în Statele Unite şi pentru studiul adopţiilor copiilor români în America. Părinţii au fost chestionaţi asupra serviciilor de care au beneficiat după adopţie, după o metodă utilizată pentru a cerceta familiile adoptive ale copiilor cu nevoi speciale în America de Nord. REZULTATE Rate ale răspunsurilor În Târgu Mureş toate cele 8 familii au fost identificate cu succes. În Constanţa, 41 de familii din eşantionul aleator au fost, de asemenea, identificate. În Bucureşti, numai 19 dintre cele 23 de familii care locuiesc în afara oraşului au fost găsite (s-a verificat prin scrisori recomandate). 72 de chestionare au fost trimise prin poştă sau lăsate acasă la familiile adoptive (8 din Târgu Mureş, 41 din Constanţa şi 23 care aparţin organizaţiei din Bucureşti). 43 de chestionare au fost returnate cu o rată a răspunsurilor de 60%. Rata răspunsurilor în funcţie de localitate a fost de 88% pentru Târgu Mureş, 74% pentru Constanţa şi 26% pentru Bucureşti. Dintre cele 53 de familii contactate din Bucureşti, 25 au fost de acord cu interviul, rata răspunsurilor fiind de 47%. Rata totală a răspunsurilor pentru chestionarele poştale a fost acceptabilă din punct de vedere ştiinţific, dar rata scăzută a răspunsurilor pentru Bucureşti a fost problematică din punctul de vedere al standardului ştiinţific. În plus, eşantionul pe Bucureşti nu a fost aleator pentru familiile care locuiau în oraş. Adresele şi numerele de telefon au fost indisponibile pentru o mare parte a celor 106 familii, deci numai familiile cu adrese complete şi corecte au fost contactate. De aceea, cele 53 de familii contactate pentru a participa la studiu nu au fost alese aleator aşa cum a fost planificat. Datorită faptului că numărul total al familiilor participante în studiu (n=68) a depăşit numărul cerut de "power analysis" (n=42 sau n=55), probleme de eşantionare trebuie luate în considerare în interpretarea rezultatelor. În situaţiile în care existau schimbări semnificative în metodologia de culegere a datelor (poştă sau faţă-în-faţă), aceste diferenţe sunt subliniate. În cazul interviurilor faţă-în-faţă, 48% au fost realizate cu mamele adoptive, 48% cu ambii părinţi prezenţi şi, într-un caz, interviul a fost realizat cu tatăl adoptiv. În cercetarea realizată prin poştă, chestionarul a fost completat în majoritate de către mame (67%), de către tată (26%) şi de către ambii părinţi în 7% din cazuri. Diferenţa nu a fost semnificativă statistic. Caracteristici demografice ale copiilor şi istoria lor Mai mult de jumătate dintre copii sunt de sex feminin (57%). În momentul studiului, copiii aveau vârste cuprinse între 1 şi 6 ani, media de vârstă fiind de 2,7 ani. Ei au fost adoptaţi de la naştere până la vârsta de 4 ani; vârsta medie la adopţie a fost de 7 luni. În momentul studiului, copiii se aflau în familiile de adopţie de o VICTOR GROZA 6 80 perioadă cuprinsă între un an şi cinci ani; timpul mediu petrecut în familiile adoptive a fost de 2 ani. Cei mai mulţi copii au fost descrişi ca fiind români (99%), într-un singur caz copilul a fost descris ca fiind jumătate român jumătate rrom. Aproximativ o treime dintre copii (35%) s-a aflat într-un orfelinat sau instituţie înainte de adopţie pentru un timp mediu de 4,6 luni. Timpul petrecut de aceşti copii în instituţii sau orfelinate variază de la mai puţin de o lună la 30 de luni; aproape 90% dintre copii au petrecut un an sau mai puţin într-o instituţie sau orfelinat. Majoritatea (79%) a fost în spitalul unei maternităţi înainte de plasament pentru un timp mediu de 3,2 luni. Timpul petrecut în spitalul maternităţii de către aceşti copii variază de la mai puţin de o lună până la 42 de luni. Aproape jumate dintre copii (41%) s-a aflat într-o familie de plasament pentru un timp mediu de 2,6 luni. Timpul petrecut în familie de către aceşti copii variază de la 3 la 12 luni. Familiile intervievate şi-au exprimat îngrijorarea în ceea ce priveşte trecutul social şi medical al copiilor pe care i-au adoptat. Informaţiile asupra unui copil au fost deseori limitate la datele fundamentale ca data naşterii, greutate şi nume. Istoria medicală şi cea socială au fost absente. Foarte rar familiile aveau informaţii dincolo de naţionalitatea, căsătoria şi vârsta părinţilor. Tendinţa a fost că mai multe familii dintre cele intervievate faţă-în-faţă să fi adoptat un copil provenit dintr-o instituţie sau orfelinat în comparaţie cu familiile care au participat în cercetarea realizată prin poştă (chi pătrat =4.05, p<0.05). Familiile au fost rugate să evalueze calitatea plasamentelor pre-adopţie. Tabelele următoare prezintă evaluările lor. Procentele au fost rotunjite până la cel mai apropiat număr întreg. Tipul Plasamentului Evaluare Orfelinat sau Spital-maternitate Familie de instituţie similară plasament Excelent 31% 24% 46% Bine 44% 31% 43% Satisfăcător 19% 12% 6% Nesatisfăcător 6% 10% Non-răspuns 22% 6% Pentru cea mai mare parte, instituţiile şi familiile în interiorul cărora s-a făcut plasamentul au fost apreciate cu calificativul „bine”, spitalele maternitate beneficiind în mai mare măsură de aprecieri mixte. Tabelul următor arată unde locuiau copiii în diferite momente ale dezvoltării lor. Luni de viaţă 0-1 2-6 6-12 12-24 Locaţie Familie de plasament 4% 31% 16% Spital-maternitate 80% 22% 4% Orfelinat sau instituţie similară 7% 20% 25% Spital 12% 22% 24% Familia de origine 4% Familie adoptivă 18% 36% 75% 7 ADOPŢIA COPILULUI ÎN ROMÂNIA 81 În prima lună de viaţă, cei mai mulţi copii se aflau în spitale maternitate. Prima schimbare majoră apare în perioada între a doua până la a şasea lună când majoritatea copiilor au intrat în familii de plasament. În acest timp, o cincime a rămas în spitalul maternitate şi o altă cincime se afla într-un spital. Pe parcursul perioadei de la 6 la 12 luni, cei mai mulţi copii au intrat într-o familie adoptivă. O pătrime era într-un spital şi o cincime se afla într-o instituţie sau orfelinat. Între primul şi al doilea an, copiii se aflau în majoritate în familiile lor adoptive, deşi doi copii se aflau încă într-o instituţie. Dacă analizăm aceste date, putem observa următoarele: cu cât timpul petrecut de un copil în sistemul instituţional de protecţie socială a copilului fără a beneficia de un plasament este mai lung, cu atât este mai mare probabilitatea ca acesta să intre într-o instituţie sau orfelinat. Sănătate, handicap şi alte caracteristici ale dezvoltării copilului Pentru majoritatea cazurilor, probleme de sănătate, dizabilităţi şi alte dificultăţi nu au fost declarate. Doar doi copii sufereau de strabism, doar doi aveau deficienţe fizice şi un copil era retardat. Pe ansamblu, copiii nu au probleme fizice şi de sănătate. Părinţii au evaluat întârzierile în dezvoltarea copiilor în momentul plasamentului şi în momentul desfăşurării anchetei. Evaluare Procentul copiilor cu dificultăţi: în momentul plasamentului în momentul realizării studiului Dificultăţi motorii minore 9% 0% Dificultăţi motorii majore 7% 2% Limbaj 6% 2% Relaţionare socială 4% 0% În cea mai mare parte a cazurilor, nu au existat rapoarte asupra întârzierilor în dezvoltare în momentul plasamentului sau la momentul realizării studiului. Copiii care au intrat în familii cu anumite întârzieri în dezvoltare, îşi îmbunătăţiseră capacităţile în momentul realizării studiului. Evaluarea de către părinţi a informaţiei senzoriale privind copiii în momentul plasamentului şi în cel al studiului În momentul plasamentului În perioada realizării studiului Evaluare Suprasensibil la atingere, 7% 3% mişcare, imagini sau sunete Reactivitate scăzută la durere 4% 3% sau alţi stimuli Nivel de activitate prea ridicat 3% 2% pentru vârsta respectivă 4% 2% Nivel de activitate prea scăzut pentru vârsta respectivă VICTOR GROZA 8 82 În ceea ce priveşte cea mai mare parte a cazurilor, nu au existat dificultăţi senzoriale în cele două momente analizate. Copiii care au intrat în familiile adoptive cu anumite dificultăţi au evoluat în mod pozitiv. A existat o tendinţă în cazul celor mai multe familii intervievate ca acestea să fi adoptat un copil cu sensibilitate crescută (chi patrat=9.3, p<0.01) şi nivel scăzut al activităţii (chi patrat=5.4, p=0.05), în comparaţie cu familiile care au participat în ancheta poştală. Nu au existat diferenţe între grupuri în momentul studiului. Aceasta demonstrează probabilitatea mai mare pentru familiile intervievate de a fi adoptat copii dintr-o instituţie sau orfelinat cu mai mari dificultăţi în momentul adopţiei. Caracteristici demografice ale familiilor Majoritatea familiilor (82%) nu aveau alt copil, restul de familii având un singur alt copil. Cele mai multe familii (93%) nu au mai avut copii după ce au făcut adopţia. Venitul familiei variază de la 66$ pe an la 20000$ pe an; venitul de 20000$ este foarte neobişnuit, o singură familie a declarat un astfel de venit. 60% dintre familii aveau un venit de 2500$ pe an şi 90% aveau 5000$ sau mai puţin pe an. Venitul mediu era de 2636$ pe an. Când venitul cel mai mare a fost eliminat datorită valorii sale extreme în comparaţie cu celelalte, salariul mediu a fost calculat la 2315$ pe an. Relaţiile de ataşament Familiile au evaluat o serie de indicatori care descriu relaţia părinte-copil. Evaluarea relaţiilor afective părinte-copil Cât de bine vă înţelegeţi cu copilul dvs.? Foarte bine 87% Satisfăcător 13% Cât de des petreceţi timpul cu copilul dvs. adoptiv? În fiecare zi 100% Cum evaluaţi comunicarea dvs. cu copilul adoptiv? Excelentă 77% Bună 23% Aveţi încredere în copilul dvs.? Da, foarte multă 73% Da, în cele mai multe cazuri 26% Nu sunt sigur 1% 9 ADOPŢIA COPILULUI ÎN ROMÂNIA 83 Vă simţiţi respectat de copilul dvs.? Da, foarte mult 60% Da, în cele mai multe cazuri 39% Nu sunt sigur 1% Vă simţiţi apropiat de copilul dvs.? Da, foarte mult 100% Pe ansamblu, relaţiile de ataşament au fost evaluate pozitiv. Majoritatea părinţilor au declarat că se înţeleg foarte bine cu copiii lor, petrec împreună clipe plăcute zilnic, au o bună comunicare cu copiii lor, au încredere în ei, se simt respectaţi de către copii şi se simt foarte apropiaţi de aceştia. Probleme comportamentale Familiile au evaluat o serie de aspecte comportamentale considerate a fi probleme ale familiilor americane care au adoptat copii din România. Aspecte comportamentale În momentul În perioada realizării plasamentului studiului Auto-lovire 4% 2% Legănat 12% 3% Speriat sau nervos 10% 3% Greu de consolat când este supărat 3% 3% Pentru cea mai mare parte, nu au existat probleme comportamentale în momentul plasamentului sau al studiului. Pentru copiii care au intrat în familii cu anumite probleme, în momentul studiului cele mai multe dintre acestea se îmbunătăţiseră. A existat o tendinţă, pentru cele mai multe familii care au fost intervievate, să fi adoptat un copil care să se legene în momentul plasamentului (chi patrat=10.04, p<0.01) sau care era speriat sau nervos (chi patrat=8.04, p<0.01) în comparaţie cu familiile care au participat în ancheta poştală. În momentul studiului nu mai existau diferenţe între aceste două categorii. Aceasta demonstrează că probabilitatea ca familiile intervievate să fi adoptat copii cu dificultăţi mai mari din instituţii şi orfelinate este mai mare decât în cazul celorlalte familii. Stabilitatea adopţiei Câţiva itemi au fost folosiţi pentru a evalua stabilitatea adopţiei. Familiile au evaluat impactul adopţiei, uşurinţa adopţiei în ultimul an şi cât de des s-au gândit să anuleze plasamentul. VICTOR GROZA 10 84 Indicatori ai stabilităţii adopţiei Pe ansamblu, consideraţi că impactul plasării copilului în familia dvs. este: Pozitiv în totalitate 85% Mai degrabă pozitiv 6% Pozitiv şi negativ în părţi egale 6% Mai degrabă negativ 0% Total negativ 0% Non-răspuns 3% Pe ansamblu, în cursul ultimului an, consideraţi că adopţia a fost: Mai uşoară decât m-am aşteptat 31% Aşa cum m-am aşteptat să fie 28% Mai dificilă decât m-am aşteptat 31% Non-răspuns 10% Cât de frecvent vă gândiţi să renunţaţi la plasamentul adoptiv? Des 16% Cea mai mare parte a timpului 7% Nu prea des 1% Niciodată 56% Non-răspuns 19% Aproximativ 91% dintre respondenţi consideră că adopţia a avut efecte pozitive asupra familiilor lor. Au existat variaţii în ceea ce priveşte opiniile asupra uşurinţei adopţiei: 31% au declarat că adopţia a decurs mai uşor decât s-au aşteptat, 28% au declarat că această experienţă a decurs conform aşteptărilor şi 31% consideră că adopţia a presupus mai multe dificultăţi decât s-au aşteptat. Deşi majoritatea familiilor nu s-a gândit niciodată să anuleze plasamentul, aproape 25% s-au gândit la această posibilitate şi 19% nu au răspuns la această întrebare. Cel puţin 20% dintre familiile care nu au răspuns acestei întrebări au constituit cazuri în care persoanele intervievate nu au putut crede că o asemenea întrebare poate fi pusă. Cel puţin câteva familii au exprimat îngrijorări în privinţa adopţiei. A existat o tendinţă ca familiile intervievate să declare că s-au gândit în mai mică măsură la anularea plasamentului, comparativ cu familiile care au participat în cercetarea realizată pe bază de chestionar. (F=266.8, p<0.1). Încercând să identificăm factorii care au fost asociaţi în mai mare măsură cu rezultate negative, am recodificat această variabilă în două categorii: familii care nu s-au gândit niciodată să anuleze plasamentul (70%) şi familii care au avut asemenea gânduri (30%). Nici unul dintre factorii utilizaţi în acest raport nu s-a relaţionat cu diferenţa. Explicaţia ar putea fi aceea că familiile intervievate faţă-în-faţă nu s-au simţit confortabil discutând despre acest subiect, sau că familiile care au avut ceva dificultăţi a fost eliminate din procesul de intervievare. 11 ADOPŢIA COPILULUI ÎN ROMÂNIA 85 IMPORTANŢA SERVICIILOR. UTILIZARE ŞI NEVOI Importanţa serviciilor pentru familiile adoptive Tipul de serviciu Descrierea serviciului Suport financiar Subsidii pentru adopţie, asigurare de sănătate, ajutor financiar pentru serviciile necesare etc. Informaţii despre copil Informaţii despre experienţele copilului până în momentul adopţiei: starea de sănătate, educaţie şi nevoi sociale. Informaţii despre servicii Informaţii despre servicii disponibile şi sprijin pentru identificarea surselor de: subsidii, terapie, grupuri de sprijin, îngrijire medicală, servicii educaţionale etc. Servicii medicale şi de sănătate Îngrijire medicală şi dentară permanentă, specializată pentru nevoile specifice ale copiilor: îngrijire medicală pentru disabilităţi, terapie fizică şi specializată, servicii de sănătate mentală etc.). Servicii educaţionale pentru copil Servicii educaţionale permanente şi specializate. Educaţie şi consiliere parentală Educaţie şi consiliere pentru nevoi specifice adopţiei: dezvoltarea unor abilităţi comportamentale, facilitarea integrării copilului în familie, tratarea handicapurilor, neajunsuri şi recompense ale adopţiei, planificarea viitorului copilului etc. Îngrijire post-adopţie şi alte servicii de Măsuri de suplinire a absenţei temporare a părinţilor: ajutorare angajarea unor persoane-supraveghetori etc. Contacte cu alte familii adoptive Grupuri pentru sprijinirea părinţilor adoptivi, precum şi contacte informale cu familii care au adoptat copii cu nevoi speciale sau de vârste înaintate. Evaluarea de către părinţi a importanţei serviciilor (%) Esenţial Foarte Oarecum Deloc important important important Suport financiar 28 34 6 32 Informaţii despre copil 53 38 5 3 Informaţii despre servicii 30 51 15 4 Servicii medicale şi de sănătate 46 44 4 6 Servicii educaţionale pentru copil 38 42 10 10 Educaţie şi consiliere a părinţilor 41 37 16 6 Îngrijire post-adopţie şi alte servicii 30 33 22 15 Contacte cu alte familii adoptive 8 32 44 16 VICTOR GROZA 12 86 Majoritatea familiilor a evaluat serviciile ca esenţiale sau foarte importante, cu excepţia serviciului de respite care şi contactului cu alte familii adoptive considerate ca fiind de mică importanţă sau total neimportante. Deşi majoritatea serviciilor sunt considerate importante, cele mai multe familii s-au arătat neîncrezătoare în posibilitatea de a dispune de astfel de servicii în România. Servicii post-adopţie utilizate şi necesare Servicii utilizate 9% Suport financiar 78% Informaţii despre copil 29% Informaţii despre servicii 38% Servicii medicale şi de sănătate 10% Servicii educaţionale pentru copil 22% Servicii juridice 25% Educaţie şi consiliere a părinţilor 7% Îngrijire post-adopţie şi alte servicii 52% Contacte cu alte familii Servicii necesare 27% Suport financiar 10% Informaţii despre copil 16% Informaţii despre servicii 15% Servicii medicale şi de sănătate 15% Servicii educaţionale pentru copil 22% Servicii juridice 19% Educaţie şi consiliere a părinţilor 18% îngrijire post-adopţie şi alte servicii 19% Contacte cu alte familii adoptive Câteva aspecte se detaşează ca importanţă, şi le vom reda mai jos. Cele mai multe familii au avut contacte cu alte familii adoptive şi cele mai multe familii au utilizat informaţii despre copil. De asemenea, familiile au fost rugate să evalueze cât de benefice au fost aceste contacte. Jumătate declară că aceste contacte le-au ajutat foarte mult, 44% au spus că ele au fost de un oarecare ajutor şi 6% au considerat că ele nu fost deloc benefice. Pentru majoritatea familiilor, aceste contacte cu alte familii au constituit într-adevăr o resursă importantă. În ceea ce priveşte necesitatea serviciilor, cele financiare se detaşează ca importanţă, mai mult de o pătrime dintre familii considerând că are nevoie de un mai bun suport financiar. Aproape o cincime dintre familii a avut nevoie de educaţia părinţilor şi consiliere, respite care şi contacte cu alte familii adoptive. CONCLUZII Este evident faptul că un excelent progres a avut loc în ceea ce priveşte adopţia în interiorul României. Programul Holt de adopţie în ţară răspunde nevoilor 13 ADOPŢIA COPILULUI ÎN ROMÂNIA 87 comunităţii. Cercetarea demonstrează bune rezultate ale adopţiei. Rezultatele cercetării sunt încurajatoare şi pozitive. Cei mai mulţi copii au o dezvoltare corespunzătoare şi nu au probleme de sănătate sau dificultăţi senzoriale. Părinţii au evaluat relaţiile părinte-copil ca fiind bune, problemele comportamentale fiind puţine la număr, iar adopţia fiind foarte stabilă. Cele mai multe familii au atitudini pozitive în ceea ce priveşte copiii şi sunt foarte implicate în adopţie. Familiile au avut atitudini pozitive faţă de rolul pe care personalul Holt l-a avut în adopţie, această organizaţie fiind foarte respectată şi plăcută de către familii. Rezultatele pot fi integrate în cadrul conceptual al resurselor şi factorilor de stres aşa cum a fost evidenţiat la începutul acestui raport. Cei mai mulţi factori de stres evidenţiaţi în cadrul conceptual în ceea ce priveşte comunitatea nu au fost urmăriţi în mod special în acest studiu. Există o informaţie anecdotică şi impresii ce oferă posibilitatea de a avea o imagine asupra a ceea ce se întâmplă în contextul comunitar al familiilor. Acestea percep un puternic sprijin pentru adopţie din partea altor familii adoptive sau prieteni. Pentru cea mai mare parte a acestor familii, suportul comunitar şi cel informal au fost pozitive. Factorii de stres fundamentali au constat în găsirea modalităţii de a comunica intenţia de adopţie şi gradul de deschidere a comunităţii pentru adopţie. La nivelul sistemelor de servicii, serviciile post-adopţie lipsesc aproape în întregime, aceasta fiind o potenţială sursă de stres pentru familii, mai ales atunci când copiii cresc. Ca parte a acestei dificultăţi, o proporţie semnificativă a familiilor nu are informaţie completă asupra copiilor lor. La nivelul familiei, plasamentele erau foarte stabile în momentul studiului. Aceste familii au înregistrat multe succese şi au putut să se concentreze pe micile schimbări pozitive care au însoţit adopţia. Flexibilitatea în aşteptări şi în funcţionarea familiei, ca şi suportul consistent, pozitiv pentru adopţie au constituit resurse pentru cele mai multe familii. La nivelul reprezentat de copil, sănătatea, dezvoltarea şi comportamentul nu au constituit surse majore de stres pentru familiile adoptive. Relaţiile părinte- copil sunt pozitive. Probleme cu ataşamentul şi în domeniul relaţiilor părinte-copil nu au fost prezente. Concluzia acestui articol va însuma răspunsurile la întrebările puse iniţial în acest studiu. Cu ce probleme se confruntă familiile în ceea ce priveşte adopţia/ copilul? Semnificativ, familiile au identificat birocraţia adopţiei ca o barieră în calea satisfacţiei faţă de adopţie. A doua problemă majoră pentru familii a fost modalitatea de a discuta adopţia cu copilul lor şi cu ceilalţi membri ai reţelei informale (familie, copil, vecini). Există trei modalităţi în care familiile îşi percep rolul de familii adoptive. În primul rând, există familii care resping sau refuză existenţa diferenţelor şi creează un mediu mai puţin deschis şi mai puţin realist. Într-adevăr, aşa cum unele familii şi personalul care s-a ocupat de adopţie declară, un număr de familii a încercat să creeze mituri despre familie şi poveşti familiale VICTOR GROZA 14 88 pentru a ascunde adopţia faţă de copii, inclusiv familie, prieteni şi vecini. În al doilea rând, există familii care insistă pe diferenţe şi explică dificultăţile prin genetica sau istoria pre-adopţie (ex. „sămânţă rea”). În al treilea rând, există familii care discută în mod deschis diferenţele, împărtăşind altora îngrijorările şi sentimentele în ceea ce priveşte status-ul lor. În funcţie de modalitatea familiei de a considera diferenţele, familiile care resping sau insistă pe diferenţe se află în situaţia de a avea dificultăţi în timp. În schimb, familiile care acceptă diferenţele au o probabilitate mai mare de a fi implicate în grupuri de suport şi să fie mai puţin confruntate cu crize în încercarea de rezolvare a problemelor. Familiile care insistă asupra diferenţelor sau le neagă, au o probabilitate mai mare de a fi clienţii serviciilor clinice. În cele mai multe cazuri, ele aşteaptă o criză înainte de a cere ajutor. De aceea, familiile au nevoie de asistenţă în rezolvarea problemelor ce însoţesc adopţia pentru a reduce riscul unor dificultăţi viitoare. Ce resurse post-adopţie au utilizat sau ar dori să utilizeze? Nu există suport formal pentru adopţie şi, cel mai adesea, familiile sunt foarte singure în aceste situaţii unice. Într-adevăr, cele mai multe familii intervievate au primit sprijin informal din partea familiei extinse. În ceea ce priveşte serviciile formale, părinţii au amintit nevoia suportului financiar, educaţie parentală şi consiliere, respite care şi contact social cu alte familii adoptive. Un mai puternic sprijin post-adopţie este necesar. Un tip de sprijin foarte discutat de către familii a fost nevoia de seminarii pentru părinţi. Ei ar dori să facă parte din grupuri care să discute probleme parentale, dezvoltarea copilului, informarea copilului asupra adopţiei, a familiei şi prietenilor. Un alt mod de a dezvolta sprijin post-adopţie ar fi acela al revistelor în care familiile pot citi despre probleme, evenimente. O revistă poate servi ca o modalitate de a recruta alte familii. Ar fi important de găsit o sursă de sponsorizare a unei reviste astfel încât revista poate servi ca publicitate pentru afacerea respectivă. În plus, o bibliotecă ce poate împrumuta cărţi despre adopţie, dezvoltarea copilului şi părinţi ar putea oferi familiilor acces la resurse pe care ei le consideră un ajutor necesar. Ca parte a suportului post-adopţie, Guvernul României ar trebui să ia în considerare subvenţionarea adopţiei. Dacă statul plăteşte pentru aceşti copii într-un orfelinat, o dată ce copilul este plasat într-o familie adoptivă, ar fi normal ca o parte din banii alocaţi pentru copil să meargă către familie pentru a o ajuta în ceea ce priveşte costul adopţiei. Serviciile formale sunt necesare pentru sprijinirea şi întărirea familiilor, mai ales când copilul creşte. Cele mai multe familii sunt neîncrezătoare că acest lucru se poate întâmpla în România, dar pentru dezvoltarea pe termen lung a sistemului de îngrijire a copilului acest lucru este esenţial. 15 ADOPŢIA COPILULUI ÎN ROMÂNIA 89 Care sunt indicatorii succesului în adopţie? Există câţiva indicatori ai succesului. Relaţiile părinţi-copii sunt pozitive. Impactul adopţiei asupra familiei a fost evaluat de către subiecţi ca fiind pozitiv. Câteva probleme post-adopţie au fost identificate, unele familii nu au fost suficient de pregătite pentru experienţa adopţiei sau pentru a deveni părinţi. Cel puţin câteva familii au avut gânduri de anulare a adopţiei. Din fericire, numai câteva familii au exprimat explicit aceste gânduri, ceea ce sugerează necesitatea unor servicii post- adopţie care ar putea sprijini şi întări familia. Cum poate fi îmbunătăţit programul Holt? Procesul adopţiei ar trebui să fie mai "prietenos", mai accesibil, şi mai uşor de parcurs. El trebuie să fie coerent şi prietenos începând de la recrutarea copilului şi până la servicii post-adopţie. Familiile consideră că procesul este descurajator pentru familiile din România care adoptă copii. Unele dintre familii au găsit copilul prin vizitarea orfelinatelor sau maternităţilor spital. În timp ce şi-au exprimat aprecierea pentru programul Holt, părinţii au considerat că sistemul de stat al adopţiei necesită să fie reformat. Cele mai multe familii ar trebui să fie recrutate corespunzător cerinţelor de plasament al copiilor care nu pot rămâne cu familiile de origine. Activităţile de recrutare şi pregătirea familiei ar trebui orientate către asistarea familiilor în realizarea legăturilor cu celelalte şi construirea reţelelor informale de suport social. În timp ce nu toate familiile doresc contacte cu alte familii adoptive, un procent substanţial al familiilor adoptive, fie au avut contacte – pe care le-au evaluat pozitiv –, fie doresc să aibă relaţii cu alte familii adoptive. Copiii, fie că au vârste până la un an sau mai mari, au nevoie de o pregătire pre-adopţie realizată pentru ei de către asistenţii în domeniul adopţiei. În particular, copiii şi familiile ar putea beneficia, ca urmare a realizării unei istorii a vieţii. O astfel de istorie a vieţii este un album care conţine fotografii ca şi alte momente, desene şi amintiri care descriu viaţa copilului înainte de adopţie. Această carte ar trebui să conţină o genogramă a plasamentului. Aceasta este o tehnică bazată pe diagrame care urmăreşte istoria plasamentului copilului de la naştere şi înregistrează informaţie pertinentă despre fiecare plasament. De exemplu, data abandonului, datele la care copilul a fost mutat în diferite plasamente, relaţiile cu personalul de îngrijire. Această informaţie poate ajuta în înţelegerea problemelor ridicate de familiile adoptive pe măsură ce acestea încearcă să înţeleagă comportamentul copilului şi impactul acestuia asupra familiei. Când copiii cresc, poate fi folosită de către aceştia pentru a conecta şi integra trecutul cu prezentul. La nivel administrativ, există nevoia de îmbunătăţire a Sistemului de Management al Informaţiei, în special pentru zona Bucureşti. Pentru a realiza un puternic program de evaluare şi pentru a înţelege în mai mare măsură problemele pe care le întâmpină familiile după adopţie, există nevoia monitorizării familiilor după ce adopţia a fost finalizată. Familiile nu pot fi monitorizate dacă adresele lor nu pot fi identificate. VICTOR GROZA 16 90 Sugerăm faptul că un comitet consultativ format din părinţi adoptivi poate fi folositor datorită câtorva motive. Părinţii pot ajuta în recrutarea altor familii care doresc să adopte copii. Părinţii adoptivi au o altă credibilitate în comunitate decât asistenţii sociali sau personalul care se ocupă de adopţie, ei pot constitui o valoare importantă în localizarea altor familii pentru adoptarea copiilor abandonaţi. În plus, familiile cunosc propriile nevoi pentru servicii, ca şi nevoia de servicii pentru alte familii din comunitate; ei pot sfătui agenţia asupra programelor ce ar trebui dezvoltate şi care ar putea să întărească şi să sprijine familiile. Marketingul comunitar şi relaţiile publice ar contribui la îmbunătăţirea programului de adopţii în ţară. Există o nevoie critică de campanii publice de educaţie care să prezinte informaţie corectă despre adopţie, părinţi adoptivi şi adoptaţi. Aceasta presupune colaborarea cu mass-media pentru o oferi această informaţie. Rata scăzută de participare a familiilor selectate pentru interviuri ar putea indica lipsa de experienţă a personalului Holt de a recruta subiecţi pentru cercetare, ca şi faptul că părinţii adoptivi nu sunt familiarizaţi cu participarea la programe de cercetare şi evaluare. Comentariu final În încheiere, am dori să mulţumim organizaţiei Holt şi familiilor pentru acest proiect. Fără îndoială, una dintre cele mai importante lecţii învăţate a fost aceea că suntem în mai mare măsură asemănători decât diferiţi. De aceea, împreună putem rezolva problemele pe care le întâmpină comunităţile noastre şi transforma lumea într-un loc mai bun pentru copii şi familiile lor. BIBLIOGRAFIE 1. Ames, E.W., The Development of Romanian Orphanage Children Adopted to Canada, Burnaby, British Columbia, Simon Fraser University, 1997. 2. Ames, E.W., Carter, M., Development of Romanian Orphanage Children Adopted to Canada, „Canadian Psychology”, 33(2), 503, 1992. 3. Ames, E.W., Fisher, L., Savoie, L., Behaviour Problems of Romanian Orphanage Children Adopted to Canada, 1994. 4. Aust, P.H., Using the Life Story Book in Treatment of Children in Placement, „Child Welfare”, LX(8):535-560, 1981. 5. Barth, R.P., Berry, M., Adoption and Disruption: Rates, Risks, and Response, New York, Aldine De Gruyter, 1988. 6. Cermak, S., Groza, V., Sensory Processing Problems in Post-Institutionalized Children: Implications for Social Work, „Child and Adolescent Social Work Journal”, 15(1):5-37, 1998. 7. Chisholm, K., Carter, M.C., Ames, E.W., Morison, S.J., Attachment security and indiscriminately friendly behavior in children adopted from Romanian orphanages, „Development and Psychopathology”, 7:283-294, 1995. 8. Di Giulio, J.F., Assuming the Adoptive Parent Role. Social Casework, „The Journal of Contemporary Social Work”, November, 561-566, 1987. 9. Groza, V. (In Press), Institutionalization, Behavior and International Adoption, „Journal of Immigrant Health”. 17 ADOPŢIA COPILULUI ÎN ROMÂNIA 91 10. Groza, V., Adopted Children From România: A Special Focus on Roma (Gypsy) Children, „International Journal on Child and Family Welfare”, 3(1):6-25, 1998. 11. Groza, V., Ileana, D., Irwin, I., A Peacock or a Crow? Stories, Interviews and Commentaries on Romanian Adoptions, South Euclid, OH, Willes e-press, 1999. 12. Groza, V., Proctor, C., Guo, S., The Relationship of Institutionalization to the Development of Romanian Children Adopted Internationally, „International Journal on Child and Family Welfare”, 3(3):198-217, 1998. 13. Groza, V., Successful Adoptive Families: A Longitudinal Study of Special Needs Adoption, New York, Praeger, 1996. 14. Groza, V., Clinical and Nonclinical Adoptive Families of Special Needs Children, „Families in Society”, 75(2):90-104, 1994. 15 Groza, V., Ileana, D., A Follow-up Study of Adopted Children From Romania, „Child and Adolescent Social Work Journal”, 13(6):541-565, 1996. 16. Groza, V., Young, J., Corcran-Rumppe, K., Post Adoption Resources for Training, Networking and Evaluation Services (PARTNERS): Working with Special Needs Adoptive Families in Stress, Prepared with Four Oaks Inc., Cedar Rapids, Iowa, for the Department of Health and Human Services, Adoption Opportunities, Washington, D. C., 1991. 17. Hartman, A., Laird, J., Family-Centered Social Work Practice, New York, The Free Press, 1983. 18. Kaler, S.R., Freeman, B.J., An Analysis of Environmental Deprivation: Cognitive and Social Development in Romanian Orphans, „Journal of Child Psychology and Psychiatry and Allied Disciplines”, 35(4):769-81, 1994. 19. Marcenko, M.O., Smith, L.K., Post Adoption Needs of Families Adopting Children with Developmental Disabilities, „Children and Youth Services Review”, 13, 413-424, 1991. 20 McMillen, J.C., Groza, V., Using Placement Genograms in Child Welfare Practice, „Child Welfare”, LXXII(4):307-318, 1994. 21. McMullan, S.J., Fisher, L., Developmental Progress of Romanian Orphanage Children in Canada, „Canadian Psychology”, 33(2):504, 1992. 22. Morison, S.J., Ames, E.W., Chisholm, K., The Development of Children Adopted from Romanian Orphanages, „Merrill-Palmer Quarterly”, 41(4):411-430, 1995. 23. Tabacaru, C.L., The Reform in Child Welfare-A Retrospective of 1998, „In the Interest of the Child-Quaterly Newsletter of the Department of Child Protection”, 1(9):1-2, 1999. 24. Talen, M.R., Lehr, M.L., A Structural and Developmental Analysis of Symptomatic Adopted Children and their Families, „Journal of Marital and Family Therapy”, 10(4):381-39, 1984. 25. Rosenberg, E.B., The Adoption Life Cycle: The Children and Their Families Through the Years, New York, The Free Press, 1992. 26. Rosenthal, J., Groza, V., Special Needs Adoption: A Study of Intact Families, New York, Praeger, 1992. 27. Wheeler, C., Where Am I Going? Making a Life Story Book, Juneau, AK, Winking Owl Press, în Aust, P. H., Using the Life Story Book in Treatment of Children in Placement, „Child Welfare”, LX, 8: 535-560, 1978. ANEXĂ Scrisoare introductivă pentru interviu Martie 1998 „Dragă părinte adoptiv, În ultimii ani, câteva sute de copii români au fost adoptaţi în România. Vă rugam să luaţi parte la un interviu în legătură cu adopţia pe care aţi făcut-o. Răspunsurile dvs. ne pot ajuta să înţelegem bucuriile şi dificultăţile pe care le-aţi întâmpinat. VICTOR GROZA 18 92 Acest studiu este coordonat de către Dr. Victor Groza de la Case Western Reserve Univesity. El a avut un frate adoptat, a coordonat cercetări extensive în domeniul adopţiei şi a lucrat în România din 1991. Holt vă va contacta în 2-3 săptămâni după ce veţi primi această scrisoare pentru a stabili o întâlnire pentru interviu. Acesta va dura între 60 şi 90 de minute. El se referă la dezvoltarea copilului, activităţile familiale şi serviciile de adopţie. Unul dintre părinţi va fi intervievat. Vă rugăm să răspundeţi. Opiniile părinţilor adoptivi oferă cea mai bună informaţie în înţelegerea experienţei de adopţie şi planificare serviciilor pentru familii şi copii. Rezultatele vor avea relevanţă atât pentru Statele Unite cât şi pentru România. Înţelegerea dificultăţilor cu care se confruntă familiile adoptive în România ne va permite să ne concentrăm asupra problemelor comune pentru mai multe ţări şi să explorăm soluţii comune. Nu există nici un fel de risc al participării la proiect. Confidenţialitatea este foarte importantă în studiile asupra adopţiei. Toate răspunsurile sunt confidenţiale. Răspunsurile individuale nu vor fi împărtăşite nimănui; ele vor fi combinate cu răspunsurile obţinute de la alte familii. De asemenea, participarea dvs. este voluntară. Puteţi întrerupe interviul oricând pe parcursul acestuia. Participarea dvs. în interviu sau refuzul acesteia nu pot influenţa serviciile curente sau viitoare oferite de Holt. Vă mulţumim pentru timpul dvs. şi participare.” IDENTITATE ETNICĂ ŞI DINAMICĂ RELAŢIONALĂ ÎN CARTIERUL ZĂBRĂUŢI - BUCUREŞTI DANIELA IRIMIA INTRODUCERE Studiul de faţă îşi propune să surprindă câteva aspecte legate de impactul dinamicii relaţiilor sociale dintre membrii comunităţii Zăbrăuţi, din Bucureşti, asupra identităţii lor sociale şi asupra comportamentelor. Ceea ce numim comunitatea din Zăbrăuţi este un ansamblu urban format din patru blocuri care înainte de anul 1989 erau destinate lucrătorilor ITB şi celor de la metrou. Conform declaraţiilor celor care locuiesc în casele învecinate, această zonă era foarte curată, iar locatarii de atunci nu le puneau vecinilor nici un fel de probleme. Unul dintre elementele specifice comunităţii Zăbrăuţi este convieţuirea şi vecinătatea a două grupuri care se autodefinesc în termenii de „noi„ şi „ei”, ţigani şi români. Ne-a preocupat să surprindem modul de raportare al celor două grupuri şi consecinţele acestei raportări specifice asupra construcţiei identităţii sociale. Înseşi conceptele prin care ne-am fixat şi exprimat scopul analizei arată faptul că perspectiva teoretică aleasă a fost cea interacţionist-simbolică, conform căreia identitatea individului este puternic ancorată în relaţia dintre individual şi colectiv, dintre persoane şi grupul lor de apartenenţă. Lumea socială a oamenilor, a grupurilor umane este constituită din „obiecte sociale” a căror semnificaţie este construită în şi prin interacţiunile reciproce ale actorilor sociali. Din acest postulat teoretic decurge faptul că şi „identitatea socială”, ca obiect social, este definită consensual, construită, ajustată permanent în decursul dinamicii interacţionale intergrupale. În această analiză vom folosi schema teoretică interacţionistă a cercetătorilor Tajfel şi Turner şi a celor care le-au completat teoria cu privire la construcţia identităţii sociale. Conceptul de „identitate socială” apare ca acea structură psihologică ce face legătura dintre individ şi grupul său de apartenenţă. Individul are conştiinţa faptului că aparţine unui grup sau unei categorii sociale şi acest fapt este inclus în concepţia despre sine ca identitate socială alături de identitatea sa individuală. Această distincţie identitate personală – identitate socială poate părea artificială, totuşi ea are valoare euristică, deoarece explică două niveluri diferite de funcţionare psihologică ale individului, nivelul individual şi cel grupal. Conform lui Bourhis şi Leyens, această teorie se referă în special la grupuri cum ar fi cele etnice, naţionale, religioase şi profesionale ai căror membrii împărtăşesc ca identitate comună normele şi valorile grupurilor, ca şi ansamblul de interpretări cu privire la poziţia grupului în structura socială sau la schimbările sociale şi istorice care au afectat viaţa grupului. CALITATEA VIEŢII, anul 11, nr. 1-4/2000, p. 93-108 DANIELA IRIMIA 2 94 Unul dintre postulatele fundamentale ale acestor teorii susţine faptul că indivizii au nevoie de o identitate personală şi socială pozitivă, adică au nevoie să ştie că aparţin unor grupuri valorizate din punct de vedere social. Vom identifica cu ajutorul acestei teorii strategiile de pozitivare a identităţii pentru care optează membrii grupului, care în urma comparaţiei sociale dau interpretări negative identităţii lor. Teoria identităţii sociale sugerează faptul că efectul de discriminare apare între orice grupuri tocmai datorită presiunii motivaţionale care există la nivelul indivizilor de a se percepe pe sine ca aparţinând unui grup valorizat social, superior unui out-grup. Conform teoriei lui Tajfel (1978), în orice comparaţie socială membrii in-grupului caută elementele propriei superiorităţi. Când membrii grupului ţiganilor, în analiza noastră, percep puterea, bunăstarea şi gradul de dezvoltare socio-economică ale grupului românilor ca fiind superioare grupului lor, şi consideră această inegalitate ca fiind legitimă, ei recurg la anumite strategii de ameliorare a stimei de sine. Am verificat în această analiză, pe baza datelor calitative obţinute, această propoziţie teoretică cu valoare de ipoteză. De asemenea, cu ajutorul datelor obţinute prin intervievare am verificat ipoteza conform căreia percepţia permeabilităţii graniţelor grupurilor este o condiţie a mobilităţii intergrupale (Ellemers, Wilke şi van Knippenberg, 1993). Lucrul cu acest concept – „percepţia permeabilităţii graniţelor” – a fost important deoarece a permis înţelegerea fie a condiţiilor în care are loc identificarea cu in-grupul ţiganilor, şi deci diferenţierea de out-grupul românilor, fie a condiţiilor în care are loc părăsirea in-grupului şi asimilarea în out-grupul românilor, cum este cazul ţiganilor românizaţi. În partea a doua a analizei am încercat să evidenţiem la nivel microsocial factorii care contribuie la alunecarea membrilor grupului de ţigani spre comportamente infracţionale. Aceşti factori sunt legaţi de raportarea specifică a celor două grupuri, evidenţiată în prima parte a analizei noastre. Putem să numim aceşti factori şi ca fiind nişte condiţii favorizante ale comportamentelor infracţionale; factorii constau în: 1. stereotipurile negative, care domină percepţia reciprocă a celor două grupuri întărind excluderea şi autoexcluderea celor din grupul cu statut social inferior; 2. socializarea într-un mediu în care expunerea indivizilor la strategii de supravieţuire aflate în afara legii este frecventă, intensă, durabilă şi prioritară. Până în acest moment al prezentării noastre am definit pe scurt corpul de propoziţii teoretice care ne-au furnizat conceptele şi ipotezele cu funcţia de a explica legătura dintre dinamica relaţiilor intergrupale, ţigani-români, şi construcţia identităţii lor sociale. Cadrul teoretic ne-a ajutat să stabilim un anumit tip de ordine în activităţile noastre de cercetare, dar ne-a şi inspirat în alegerea celei mai potrivite metode de obţinere a datelor. Şi în această privinţă suntem consecvenţi cu perspectiva interacţionist-simbolică aleasă, perspectivă pentru care teoria şi metoda trebuie să meargă mână în mână. Conform lui Blumer (1956) şi lui Denzin (1970), metodele nu sunt nişte instrumente ateoretice, ci au o mare relevanţă teoretică, de- oarece sunt mijloace de acţiune asupra mediului, prin care acestuia îi este atribuită 3 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 95 o anumită semnificaţie. Ideea consistentă cu această poziţie este că fiecare cadru teoretic cere o perspectivă specială asupra metodelor (cf. Denzin op.cit., p. 5). Metoda pe care am ales-o a fost interviul focalizat, prin care am urmărit să obţinem un anumit tip de informaţii grupate în jurul a cinci mari teme: 1. a mediului de provenienţă; 2. a apartenenţei la grup; 3. a relaţiilor cu in-grupul şi cu out-grupul; 4. a problemelor cu care se confruntă subiecţii; 5. a soluţiilor la aceste probleme. Conform acestei metode, a fost respectat în cazul fiecărui subiect expunerea la acelaşi tip de întrebări, iar felul în care au fost formulate şi ordinea aplicării lor au fost de fiecare dată redefinite pentru a se plia pe caracteristicile fiecărui respondent. Iată motivele pentru care am optat pentru acest tip de interviu: 1. populaţia care face obiectul studiului nu este omogenă şi nu a fost posibilă formularea unor întrebări care să aibă acelaşi înţeles pentru fiecare interlocutor; 2. cunoaşterea lacunară a valorilor respondenţilor, care face ca un interviu cu întrebări închise şi răspunsuri categorizate să nu poată fi aplicabil. Acest tip de interviu a impus cu stringenţă ca intervievatorul să fie deosebit de abil pentru a putea formula variat întrebările în funcţie de profilul respondentului, fără însă a modifica semnificaţia, miezul tare al întrebărilor. Am căutat să surprindem semnificaţiile atribuite relaţiilor intra şi intergrupale, precum şi pe cele specifice apartenenţei grupale, semnificaţiile lui „noi” şi „ei”. De fiecare dată am urmat recomandarea lui Denzin de a aborda aceste semnificaţii din perspectiva unică pe care fiecare subiect o are asupra lumii sale. Acest tip de intervievare specifică perspectivei interacţioniste ne-a confruntat deseori cu situaţii în care respondenţii fie au ridicat probleme importante pentru ei, dar neincluse în lista temelor interviului, fie au dat răspunsuri care au explicitat condensat mai multe arii tematice. Denzin consideră că astfel de incidente sunt normale în desfăşurarea acestui tip de interviu. Atunci când răspunsurile au fost neclare pentru mine, ca autor, datorită limbajului folosit de interlocutori, am urmat cu succes tehnica lui Becker (1954, p.31) a intervievatorului naiv (the „playing dumb” interviewer). De asemenea, am evitat şi depăşit cu deosebită grijă efectul dezirabilităţii sociale care s-a dovedit a fi potenţial prezent la membrii ambelor grupuri. RELAŢIA INTERGRUPURI, CONSTRUCŢIA IDENTITĂŢII ŞI SOLUŢII LA PROBLEMELE DE VECINĂTATE Vom începe prima parte a analizei noastre cu câteva observaţii de ordin metodologic: în majoritatea interviurilor tema apartenenţei la unul dintre cele două grupuri a fost abordată după cea a relaţiilor intergrupale. Respondenţii şi-au afirmat în mod spontan, fără să le-o cerem explicit, apartenenţa la unul dintre cele două DANIELA IRIMIA 4 96 grupuri, al românilor sau al ţiganilor. Folosim apelativul „ţigan” pentru că toţi respondenţii noştrii au respins, ca fiindu-le impusă, denumirea de rom. În continuare, vom identifica modelul de relaţionare al celor două grupuri, respectiv strategiile lor de convieţuire şi percepţiile care stau la originea acestora şi întăresc, circular, acest model. Respondenţii din grupul ţiganilor locuiesc în blocul P2 şi au fost selecţionaţi aleator de pe fiecare din cele patru paliere ale blocului. Respondenţii români, fie locuiesc într-un bloc învecinat cu P2 locuit majoritar de români, fie muncesc aproximativ 10 ore în blocul numit „Joanna House”, un cămin pentru copii cu diferite forme de handicap. Membrii grupului de ţigani au afirmat că între ei şi grupul de români din Zăbrăuţi nu există probleme de vecinătate. Totuşi, fără excepţie, ei au relatat ca fiind extrem de supărător faptul că sunt „băgaţi în aceeaşi oală” şi respinşi şi etichetaţi negativi de către români. Românii la care s-au referit toate exemplele relatate nu fac parte din comunitate. Această consecvenţă în a oferi exemple de respingere socială ce aveau ca protagonişti români din afara comunităţii trebuie interpretată ca o strategie de prezervare a stimei faţă de sine. Dealtfel, toate mărturiile românilor din zonă confirmă acest fapt, deoarece exprimă cu claritate faptul că strategiile lor de convieţuire sunt bazate pe evitare sistematică, etichetare negativă şi respingere socială. Datele obţinute ne arată că membrii grupului de ţigani au o percepţie a lui „noi”, şi deci o cunoaştere de sine care aproximează foarte bine percepţia out- grupului românilor. Interviurile au permis verificarea ipotezei Lorenzi-Cioldi (1988), conform căreia o stare de subordonare stimulează cunoaşterea de sine, însă prin intermediul opiniilor pe care membrii grupului cu statut superior le au despre grupul de apartenenţă în ansamblu. Vom prezenta în continuare conţinutul acestei cunoaşteri de sine exprimată de membrii grupului de ţigani şi vom arăta prin câteva exemplificări convergenţa sa cu percepţia românilor asupra out-grupului. Interlocutorii din familiile mixte consideră că faptul de a locui în Zăbrăuţi, „care are faima unui loc rău famat, ca Ferentari”, induce asupra lor o percepţie negativă care-i face să se simtă „băgaţi în aceeaşi oală” cu toţi cei care, în opinia lor, chiar îşi merită eticheta. Toţi respondenţii oferă ca exemplu atitudinea generalizată a românilor faţă de ei în mijloacele de transport ca pe o dovadă a discriminării negative, a prejudecăţii care-i reduce la o identitate negativă numai „pentru că suntem mai închişi la culoare”. „Ce mă supară în metrou, în tramvai când mă sui este faptul că trebuie să mă ţin cu amândouă mâinile ca să vadă că nu fac nimica. Dacă am şi-o pungă, eu tot mă ţin cu amândouă mâinile ca să vadă, să stea liniştiţi. Ce înseamnă faptul ca sunteţi ţigan? E dificil, pentru că noi suntem într-un fel, alţii sunt altfel. Nu putem fi băgaţi în aceeaşi oală. Despre ţigan se spune în general că e hoţ, tâlhar, violator, criminal. Şi aici la noi în bloc aşa e! Dar dvs. nu credeţi asta! Eu cred că aşa sunt jumătate. De ce credeţi că au ajuns aşa, sau credeţi că aşa s-au născut? Pentru că aşa au crescut… educaţia, cei 7 ani de-acasă. Noi pentru că nu ştim tigăneşte, ai noştri au fost oameni care au muncit, am rămas aşa! F.: Nici nu poţi să spui că sunt ţigani!” 5 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 97 Acelaşi comportament al românilor este definit „rasism” de V., un ţigan care se defineşte a fi din neamul ursarilor şi este provenit din Giurgiu: „Rasismul …. Cel mai mare resentiment al meu… În momentul în care merg într-un autobuz plin, obligat mulţi români, vedeţi e şi culoarea şi… eu ştiu… mulţi români se uită la mine, se uită în jos, îşi feresc genţile… Mă feresc de grupuri de ţigani în maşină, dacă văd unul singur lângă mine îmi cer voie să merg în faţă pentru că simt că sunt privit altfel; când suntem mai mulţi eu simt că atragem atenţia. De ce mă bagă pe mine în oală cu ăia?” Acelaşi protest, dar mult mai vehement este exprimat şi de T., tot ursar care a copilărit cu V. în zona Giurgiului. Şi el povesteşte un episod similar petrecut în tramvai, când unei femei i-au dispărut actele şi portofelul şi el s-a speriat foarte tare că ar putea fi învinuit. El îşi aminteşte că: „Tot tramvaiul a spus, fără să fi văzut cineva, că era vorba despre un ţigan: Dom'le ţiganii ăştia (f… muma'n c..) numai rele face. Sunt pline tramvaiele dom'le de ţigani care fură. E plină ţara de ţigani! Dar de unde ştiau ăia din fundul tramvaiului că ăla era ţigan? Putea să fie român şi fapta sau ocara o trăgea un ţigan! De el nu s-au luat direct pentru că el ţinea amândouă mâinile sus. El face asta mereu în tramvai pentru că „lumea este jignitoare pe ţigani. Adică e cu ochii pe noi şi se fereşte de noi.” Dar stereotipurile negative percepute ca impuse cu forţa celor care nu le merită nu se rezumă doar la faptul că ţiganii „sunt hoţi, tâlhari, violatori criminali”. Discuţia cu S., o ţigancă care s-a identificat a fi din neamul ursarilor, evidenţiază, pe lângă ura pe care o percep din partea românilor, şi murdăria ca aspect impus pe nedrept tuturor: „Simţim că de multă lume suntem urâţi! Aşa, pe stradă ne spun «ţiganii dracului! Cioară». Şi în maşini când m-am dus, să ştiţi că nu mă laud, că în maşini când m-am dus, când ies, ies şi eu curată. Şi, vă spun, am un spray pe care îl folosesc după ce fac curat în cameră. Să ştiţi că chiar dacă n-am mirosit a parfum, am fost curată, dar în maşini femeile s-au strâmbat, s-au dat mai aşa, sau bombăneau. Normal, stai lângă ea, auzi”. „Şi ce faceţi când auziţi, vă înfuriaţi?” „N-avem de ce să ne înfuriem. Că dac-aş fi mizerabilă şi m-aş uita la mine, aş zice: are dreptate. Mă deranjează foarte mult, dar n-am ce să-i zic! Astea este condiţiile!” Pe parcursul interviului ea ne arată camera pe care şi-o zugrăveşte, într-o culoare „frumoasă”, românească, albastră. Ea-şi justifică astfel alegerea: „Şi-aşa suntem noi ţigani! Păi aşa ne mai modernizăm şi noi!” Un eveniment care i-a întărit stima de sine, afectată de aceste stereotipuri s-a petrecut cu una din colegele noastre de care: „chiar mi-a fost drag că nu i-a fost scârbă, am spălat un pahar şi i-am dat să bea apă rece. Şi a băut şi m-am simţit foarte bine că, să ştiţi, a băut din paharul meu apă. Foarte fericită am fost că nu m-a refuzat şi a băut cu drag, a băut tot paharul. A stat foarte mult de vorbă aici în casă cu noi.” Iată în continuare mărturiile cu privire la percepţia respondenţilor români asupra out-grupului, într-o deplină convergenţă cu ceea ce membrii grupului de ţigani cunoşteau despre sine, din perspectiva out-grupului românilor cu statut superior. L., infirmieră, la „Joanna House” bloc vecin cu P2 afirmă faptul că „vestiţi sunt ţiganii de ori unde ar fi, cum că sunt foarte răi şi se ştie ca ei sunt hoţii de buzunare, ei sunt criminalii, ei sunt hoţii de locuinţe, spărgătorii de maşini.” DANIELA IRIMIA 6 98 L. lucrează în zonă de câţiva ani şi interacţionează destul de frecvent cu ţiganii din zonă, acest fapt explică de ce ea percepe grupul ţiganilor diferenţiat şi chiar identifică postura lor de stigmatizaţi sau ţapi ispăşitori: „Românii nu prea se văd. Se văd ţiganii. Ştiţi cum e, mă uit în ograda vecinului, că la noi, n-avem timp” Distanţa este menţinută cu prudenţă pentru că „n-avem încredere în ei” şi discuţiile ei cu membrii grupului de ţigani arată faptul că ea se-nţelege bine cu ei. Pentru ea aceste discuţii fac parte dintr-o strategie de adaptare la vecinătate care o fereşte de conflicte şi probleme cu ei: „Deci tu mai stai de vorbă cu ei?” „Aşa printre picături. Nu mi-i pun nici chiar în cap. Păstrez o distanţă, dar şi o amiciţie ca să n-am probleme; nu mai mult, ca să nu mi se urce în cap”. În urma acestor discuţii ea a ajuns să-i considere simpatici pe copiii lor şi chiar pe Ştefan, un fel de şef local, al cărui mod specific de adresare îl imită cu simpatie „Ce mai faci, sora mea?” Ea face observaţii care le sunt favorabile copiilor de ţigani şi defavorabile copiilor de români: „Sunt simpatici! Le-am dat la câţiva 500 de lei şi i-am pus să cânte, am rămas uimită: chiar ştiau să cânte nişte cântecele. I-am întrebat: da' vouă vă place la şcoală? Abia aşteptau să- nceapă şcoala, ceea ce la români e «aoleu!! Vine şcoala!!! Aoleu nu mai vreau să mă duc!!!» Ei, nu ştiu, pentru ei probabil că e o evadare de-aicea… Nu ştiu! Poate se-mbracă şi mai frumos şi poate pentru că îi trimit mai curaţi la şcoală… Şi chiar le place!” L. încearcă să înţeleagă comportamentele lor, deşi diferenţele de valori rămân o barieră importantă. Iată de pildă cum interpretează ea faptul că sunt sparte geamurile românilor în Zăbrăuţi: „A nu! Asta (spartul geamurilor) este lege, acolo unde sunt geamuri ei vin şi le sparg”. De ce crezi că le sparg? Nu i-am întrebat, pentru că nu e nevoie, pentru că e o distracţie a lor, mai ales a celor de 10, 13 ani: «Stai să vezi cum îi sparg geamul lui ăla; iar îl schimbă; iar dă bani» E o distracţie a lor, nu ştiu cum să zic!” Ea crede că „ei” sunt prietenoşi cu ea datorită faptului că ea însăşi este astfel cu ei, semnalând astfel la nivelul comportamentului faţă de ei acceptare, şi nu respingere, respect, şi nu desconsiderare: „n-ar avea de ce să nu fie pentru că nu le dau ocazia să fie altfel… Cum ar fi dacă le-ai da ocazia? Ei cum ar fi? M-aş duce bătută pe-acasă, mi-ar fi frică să mai vin pe-aici…Pentru că ei sunt în stare de foarte multe lucruri. Dar eu sunt mai prietenoasă şi mă lasă în pace. Astelalte, care de frică nu-i bagă în seamă, nu vorbesc cu ei, sunt considerate mai ursuze şi «Stai aşa că ne luăm de astea… Ce se consideră mari doamne?»”. Interviul cu o altă angajată de la „Joanna House” care locuieşte la Zăbrăuţi pune în evidenţă o altă strategie de adaptare la vecinătatea grupului de ţigani. Să observăm faptul că stereotipuri mai aproape de negativ determină un număr minim de interacţiuni care la rândul lor întăresc percepţiile negative. Iată cum percepe ea vecinătatea cu acest grup: „Nu mi se pare imposibil să trăieşti între ei, dar nici să fie lejer, adică să-ţi permiţi să ieşi să stai pe-afară…sunt anumite persoane care deja s-au obişnuit cu prezenţa mea în zonă”. Anumite persoane? „Da, ‘anumite’, pentru că nu pot să spun că îi cunosc sau că ştiu cum îi cheamă. Aşa sunt ei când se mută cineva, mai ales când e vorba de o femeie, spun «Săru' mâna vecină!» Trebuie să le răspunzi, pentru că n-ai de ales! Apoi se-ntâmplă să vii seara, dar în general eu nu prea ies din 7 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 99 casă”. Ea are o prietenă aproape, iar la şcoală n-a stat niciodată până la ultimul curs, „ca să nu mă- ntorc foarte târziu, pe la 8, şi asta ar fi iarna, pe-ntuneric”. Spre deosebire de L, colega ei le răspunde la salut numai pentru că nu are de ales. Deoarece consideră că „ce predomină sunt înjurăturile şi ameninţările” ea consideră că „se poate trăi între ei numai dacă n-ai tangenţă cu ei”. Ea a cunoscut o dată o familie pe care o bănuia a fi de ţigani „după chestii care le sunt specifice lor: accentul ăsta pe care-l au, cum miros, alţii după cum îi vezi, nu că ar fi bruneţi”. Interlocutoarea noastră mărturiseşte că: „eu de când eram mică am avut părerea asta despre ei: nu se pot integra, chiar dacă încerci să fii prietenă cu ei şi să-i ajuţi…”. Cum ţi-ai dat seama că nu se pot integra? „În toată viaţa asta a mea… Nu-mi mai amintesc, dar peste tot se vorbeşte despre asta, în presă, la televizor, până şi Florin Călinescu la „Chestiunea Zilei”. Cu toate că a întâlnit şi ţigani intelectuali, pe profesorul ei de istorie care recunoştea că era ţigan, ea crede că ţiganii se pot integra numai dacă trăiesc între români. „O familie de ţigani într-un bloc de români, dar nu aşa cum trăiesc aici numai familii de ţigani! Pentru că eu am impresia că ei se incită unul pe altul numai la fapte rele”. Un factor care contribuie probabil le această strategie de adaptare cu interacţiuni minime este şi proximitatea faţă de grupul ţiganilor. L. îşi poate permite să vorbească cu ei mai mult pentru că ea nu locuieşte în Zăbrăuţi. Acest lucru este confirmat şi de interviurile cu alte două românce din Zăbrăuţi. Ele cred că problemele pot fi evitate „dacă nu-i bagi în seamă, îi ocoleşti, atunci nu te bagă nici ei în seamă pentru că n-au motiv” Să analizăm în continuare, tot în acest context al percepţiei reciproce al celor două grupuri, soluţiile pe care le propun la problemele de vecinătate şi de locuire subiecţi ţigani şi subiecţi români. Pentru subiecţii romi din blocul P2, a locui în Zăbrăuţi înseamnă a locui în ghetou, adică a locui în condiţii grele, fără lumină, fără apă, la un loc cu ţiganii răi care îi fură şi îi ameninţă. M. doarme cu un par sub cap, iar o altă femeie mărturiseşte că: „Unde-s mai mulţi ţigani împreună, nu se-nţelege. Da, pentru că sunt prea mulţi ţigani aici…” Ea îşi aminteşte că pe vremea lui Antonescu s-au făcut deportări în Transnistria şi dintre ai ei au fost luaţi mulţi. Ea propune să se facă aşa şi acum cu ţiganii răi: să-i deporteze sau să se facă un sat de ţigani răi care se-nţeleg între ei. Românii intervievaţi tolerează greu vecinătatea cu grupul ţiganilor care este mai numeros decât al lor. Deşi identitatea socială a romilor este percepută a fi nesatisfăcătoare atât în interiorul cât şi-n exteriorul grupului, românii trăiesc experienţa frustrantă a incapacitaţii de a influenţa comportamentele romilor. Referindu-se la soluţia pentru problemele de vecinătate, unul din interlocutori exprimă astfel percepţia acestui deficit de putere: „Dvs. ce credeţi că ar trebui făcut pentru ca să nu mai fie problemele astea? Soluţia pentru problemele pe care le avem ar fi ori să ne mute pe noi, ori pe ei. Pentru ei, o soluţie mai bună ar fi DANIELA IRIMIA 8 100 să-i mute în Ferentari, unde sunt ei mai mulţi, ori să le lase lor aicea, că tot sunt mai mulţi ţigani decât români şi să ne dea nouă în altă parte. Să fim mai siguri pe noi. Aici nu suntem siguri pe noi.” Modelul de relaţionare dintre cele două grupuri arată faptul că rezultatul comparaţiei sociale este defavorabil membrilor grupului de ţigani, motiv pentru care eforturile lor vor fi îndreptate spre pozitivarea identităţii sociale care decurge din apartenenţa grup. Cum această situaţie de inferioritate din punctul de vedere al prestigiului social este percepută ca fiind legitimă pentru un anumit subgrup al in-grupului, strategiile de restabilire a valorii imaginii de sine sunt de tip individual. Tema apartenenţei a relevat în toate interviurile aplicate membrilor grupului de ţigani faptul că ei au conştiinţa apartenenţei la neamuri şi chiar a făcut posibilă expresia propriei unicităţi în cadrul in-grupului. Dacă analizăm grupul din perspectiva strategiilor de pozitivare a identităţii, el apare ca fiind polarizat doar în două mari subgrupuri, al ţiganilor românizaţi care percep graniţele intergrupale permeabile şi al celorlalţi membrii ai in-grupului pentru care aceste graniţe sunt impermeabile. Subgrupul ţiganilor românizaţi a fost descris de toţi interlocutorii ca fiind cel mai apropiat comportamental şi lingvistic de grupul românilor. Un fapt care ilustrează faptul că ţiganii românizaţi au ales asimilarea în populaţia majoritară ca strategie individuală de pozitivare a imaginii de sine îl constituie interviurile cu cele trei cupluri mixte din blocul P2 desfăşurate pe palierul închis pe care aceştia şi l-au amenajat pentru o locuire comună. Această delimitare spaţială este un mod de a semnala o altă identitate socială, precum şi de a prezerva un mod distinct de viaţă şi locuire, diferite de cele ale locatarilor blocului, majoritari ţigani. Discuţiile au fost organizate sub forma unui focus grup centrat pe cele cinci mari teme deja precizate. Toate cele trei soţii afirmă că bărbaţii lor sunt ţigani românizaţi şi că „poate şi de-asta ne-am căsătorit, ei nu par a fi ţigani. Ei nu cunosc limba. Cei care lucrează sunt ţigani românizaţi”. Soţii lor, care se recunosc a fi ţigani românizaţi, nu ştiu din ce neam provin, ei s-au născut pe lângă Olteniţa: „acolo nu sunt ţigani nomazi, ci ţiganii satului, de vatră, adică românizaţi. Erau sate normale, nu ca-n Voluntari sau Afumaţi. Bunicii nu aveau o familie mare, 6 fraţi, dar nu se făcea în satul lor diferenţa. În sat locuiau amestecaţi”. Ce lucrau? „Tataia a fost jandarm, bunica era cu munca la fermă. Pământ au avut, l-au luat fraţii de acolo”. Tatăl lui C. a lucrat la sticlărie, au lucrat normal, nu făceau inele sau alte meşteşuguri (argintari, spoitori). „Noi suntem o rasă de ţigani care nu ne ocupăm de afaceri. Ăştia de pe aici nu mai fac ce-au făcut bătrânii noştri” . Putem observa că interlocutorii se consideră ca făcând parte dintr-un subgrup aparte al ţiganilor, care s-a amestecat cu populaţia majoritară românească. Relaţia lor cu ţiganii din P2 se reduce la salut. Cum vă înţelegeţi cu romii de aici? „Noi suntem mai aparte, ne salutăm, dar n-avem discuţii mai largi cu ei”. De ce? „Pentru că suntem mai deosebiţi decât ei”. Cum sunt ei? „Mai răutăcioşi!” Adică cum? „Înjură, gălăgie mai multă, mai guralivi”. Muncesc? „Nu (râd împreună), că munca e grea!” 9 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 101 Pentru cel de-al doilea subgrup pentru care graniţele etnice sunt percepute ca impermeabile strategia de pozitivare aleasă a fost separarea de „ţiganii răi” în cadrul in-grupului. Trebuie să mai subliniem un aspect important legat de acest subgrup: interlocutorii fac comparaţii defavorabile lor cu out-grupul românilor, dar ei încearcă un sentiment de nemulţumire, şi nu de inferioritate în faţa acestor comparaţii. Atribuirile cauzale le permit justificarea unor astfel de situaţii (cf. Patchen, 1968); o persoană care nu se consideră personal responsabilă de situaţia nefavorabilă în care se află poate „să se servească de comparaţii neplăcute pentru a-şi justifica protestul în legătură cu statutul său” (idem p.173) Putem ilustra acest proces prin comentariul lui T.; el crede că aici în Zăbrăuţi majoritatea sunt amărâţi şi chiar dacă au cazier (cazul lui) nu-nseamnă că sunt infractori. „A fost odată, ai făcut-o poate de sărăcie sau te-ai îmbârligat cu cineva. Că la-nceput vin nişte prieteni îţi propun, îţi spun că-ţi dau şi nişte bani şi tu nu-ţi dai seama ce-nseamnă aia…” Iată şi o altă mărturie convergentă cu cele discutate mai sus, aceasta aparţine unei femei din acelaşi grup: „Se spune aşa în modul românesc, ţiganii că-i la puşcărie… Da' se pune întrebarea de ce ajung ţiganii la puşcărie ? Păi dacă nu mai are unde să muncească! Era mai bine pe timpul lui Ceauşescu. Te băga la puşcărie dacă nu munceai. Da’ acuma?” Toţi interlocutorii acestui subgrup al in-grupului percep faptul că sărăcirea, marginalizarea şi chiar excluderea lor făţişă s-au petrecut după căderea lui Ceauşescu: „Pe vremea lui Ceauşescu nu se dădea voie cu rasismul; ştiţi, că de-aia mulţi ţigani spun că Ceauşescu era tata nostru şi Ceauşescu a fost ţigan, da’ nu cred eu chestii din astea. Pentru că la el mi-a plăcut ideea asta că nu voia să fie marginalizată nici o etnie sau rasă, vroia ca totul să fie comun”. Ceauşescu apare ca un binefăcător, el intră în folclorul ţigănesc ca un posibil co-etnic, puternic, asemeni unui tată, şi asta în pofida faptului că politica sa de asimilare a distrus multe componente ale vieţii lor tradiţionale. Interlocutorii valorizează în mod deosebit faptul că primeau locuri de muncă şi locuinţe şi că „ura de rasă” era interzisă, cu alte cuvinte, ei percep prăbuşirea poziţiei sociale a grupului lor faţă de acel moment istoric. Iată un episod dramatic relatat de M., o femeie de 24 de ani, care ilustrează această percepţie. Ea ne povesteşte cum a fugit din spital pentru că nu mai avea 75 de mii de lei să-şi plătească injecţiile. E în luna a 4-a, are infecţie la rinichi şi dureri mari, nu poate sta în picioare. Doctorii au vorbit cu ea urât i-au spus că „acuma nu mai e ca pe vremea lui Ceauşescu când eram obligaţi să te tratăm, acuma te putem lăsa să mori”. Un alt aspect important care determină un alt tip de polarizare a grupului de ţigani îl reprezintă distribuţia puterii în acest grup. În interiorul acestei graniţe etnice „legea” este făcută de anumiţi ţigani influenţi din comunitate, spoitori, costorari sau ursari cu „neam mare” şi/sau bani, care pot fi uneori etnici din alte DANIELA IRIMIA 10 102 zone ale Bucureştiului (Ferentari sau Crângaşi). Toţi membrii grupului ţiganilor recunosc această „lege” a celui mai influent şi puternic, iar cadrul în care se aplică aceasta poartă încă denumirea tradiţională de „stabor”. Denumirea este improprie, „staborurile” practicate în Zăbrăuţi sunt foarte diferite de ceea ce bunicii acestor ţigani povesteau despre judecata sau dreptatea ţigănească. Chiar dacă această formă de organizare proprie grupului de romi aduce prejudicii celor mai săraci şi lipsiţi de putere, fiind sub ameninţare, ei nu depun plângere niciodată la Poliţie, fapt pentru care camăta sau „amenzile” şi comerţul cu locuinţe nu au vizibilitate şi nu pot fi sancţionate de lege. Deocamdată, grupul nu poate fi controlat din exterior de către instituţia abilitată cu această funcţie; totuşi, cei care domină grupul controlează din interior toate intrările şi ieşirile din apartamentele imobilului P2. Toţi respondenţii din acest bloc au intrat în comunitate pe această filieră a comerţului cu locuinţe Această primă parte a analizei a pus în evidenţă faptul că strategiile de evitare şi respingere socială ale grupurilor de ţigani de către români se bazează – şi sunt întărite la nivel microsocial – pe o percepţie nediferenţiată negativă asupra întregului grup de ţigani. Majoritatea interlocutorilor romi au făcut comparaţii defavorabile cu out- grupul românilor, exprimând faptul că ei nu sunt răspunzători de situaţia economico-socială proastă în care se află. Ei şi-au exprimat nemulţumirea profundă faţă de „ura de rasă” şi respingerea socială pe care le percep acut după schimbarea politică din 1989 din partea românilor. Întrucât ei percep etichetele discriminatorii ca fiind juste pentru o parte din membrii in-grupului, „ţiganii răi”, strategiile de îmbunătăţire a stimei faţă de sine sunt de tip individual. Pentru ţiganii românizaţi care percep graniţele grupului permeabile, strategia adoptată este părăsirea grupului defavorizat şi topirea în out- grup. Ţiganii celorlalte neamuri, ursari, cocalari, spoitori etc. nu au mijloacele socio-economice, ale ţiganilor românizaţi, care să le permită mobilitatea socială, prin urmare graniţele in-grupului sunt percepute a fi impermeabile, iar strategia de ameliorare a stimei faţă de sine este separarea de „ţiganii răi” în cadrul in-grupului. Un aspect particular al raporturilor celor două grupuri este determinat de ponderea superioară a romilor în zonă, care determină la membrii grupului românilor percepţia unui deficit de putere faţă de grupul romilor. Soluţiile propuse de interlocutori la problemele de vecinătate sunt convergente cu percepţiile asupra raportului intergrupal şi identităţii sociale. Analiza a evidenţiat faptul că grupul ţiganilor apare ca fiind diferenţiat în subgrupuri aparte, atât din punctul de vedere al percepţiei permeabilităţii graniţei etnice, cât şi din punctul de vedere al distribuţiei puterii în grup. ASPECTE ALE DEVIANŢEI ŞI INFRACŢIONALITĂŢII ÎN GRUPUL ROMILOR DIN ZĂBRĂUŢI Ne propunem să examinăm în cele ce urmează care sunt condiţiile favorizante ale actelor deviante şi infracţionale în grupul romilor din Zăbrăuţi. Datele pentru această analiză ne-au fost furnizate de interviurile cu membrii 11 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 103 grupului de ţigani din blocul P2, cu membrii grupului de români, cu plutonierul M. C. şi cu superiorul acestuia. Principalele acte infracţionale semnalate sunt: camăta, amenzile, comerţul cu locuinţe, furturile, precum şi scandalurile din zonă. Precizam în analiza anterioară că aceste acte definite ca infracţionale de legea românească constituie rezultatele unui mod specific de viaţă şi ale unui tip specific de interacţiuni care configurează structura de organizare a grupului de romi din Zăbrăuţi. Sigur însă că nu toate interacţiunile din in-grup au drept rezultat devianţa sau infracţionalitatea. Pentru ţiganii cu care am discutat, camăta, amenzile şi comerţul cu locuinţe reprezintă strategii de viaţă sau de supravieţuire. În afară de subgrupul ţiganilor românizaţi de pe palierul închis, nici unul dintre romi nu are o ocupaţie stabilă; majoritatea sunt fie zilieri (spală sticle, lucrează în construcţii), fie se ocupă cu comerţul la tarabă în piaţă. Conform strategiei lor de supravieţuire, ei muncesc o perioadă de timp, după care cheltuiesc banii şi se împrumută de la cei care sunt dispuşi să o facă, adică de la acei romi mai puternici „de neam mare”, care dau bani cu camătă. Ei alcătuiesc vârful ierarhiei existente în grupul de ţigani; subiecţii cu care am discutat sunt foarte săraci, aflaţi la baza acestei ierarhii, care este, dealtfel, foarte întinsă la bază. Trebuie să subliniem faptul că sărăcia este efectul unui mod de viaţă şi nu poate să figureze între factorii care predispun la comportamente deviante şi/sau infracţionale. Acest mod de viaţă marginal este mai curând un factor structural macrosocial foarte influent în generarea şi perpetuarea comportamentelor deviante. Considerăm că orice explicaţie teoretică a ponderii acestor comportamente în grupul ţiganilor trebuie să pornească de la această situaţie structurală. Ţiganii din comunitatea Zăbrăuţi ilustrează foarte bine situaţia excluderii sociale ca urmare a modului marginal de viaţă. Deşi regimul Ceauşescu a dus o politică de asimilare a ţiganilor, procesul a fost superficial, iar mutaţiile politico-economice de după 1989 i-au aruncat din nou la marginea sistemului pe ţigani, care continuă să aibă o pregătire educaţională şi profesională foarte scăzută. A munci cu contract de muncă, a avea un venit constant, este un fenomen cu incidenţă foarte mică în grupul ţiganilor din Zăbrăuţi. De aceea împrumuturile cu dobândă sunt un mijloc tipic de supravieţuire pentru orice ţigan. Acest fapt este subliniat şi de plutonierul M. C.: „Ei muncesc pe puţin, pentru că nu muncesc zilnic. Fac rost de bani cât să mănânce şi apoi nu se mai duc. Deci el nu este stabil într-un loc”. Pentru ce nu vrea, credeţi, să fie stabil? „Nu vrea! A luat 100 de mii, trei zile e asigurat, după care, iar caută de muncă. De-asta se-mprumută unii de la alţii. Când are ăla bani, îi dă şi lui şi de-aici chestia cu camăta între ei”. Dar ce înseamnă această camătă? Un împrumut cu dobândă care trebuie rambursat la timp altfel suma se dublează, se triplează cu fiecare zi de întârziere. Atunci când cel care se împrumută nu are banii, este ameninţat, bătut chiar, şi în final i se ia chiar casa. Camera în care stă devine obiectul traficului cu locuinţe, aceasta este vândută pe o sumă unui alt rom care intră astfel „abuziv” în locuinţă. Toţi romii intervievaţi intraseră pe această filieră în locuinţe. Unii dintre ei DANIELA IRIMIA 12 104 primiseră deja acte pe casă prin programul PNUD dar din cele relatate de M. reiese că nici măcar acest fapt nu poate stopa traficul de locuinţe: „M. povesteşte ce i s-a-ntâmplat fiului ei. Acesta s-a împrumutat de la R., un spoitor din bloc cu un million. A întârziat cu banii, suma s-a dublat. El n-a putut să dea toţi banii înapoi. A dat casa pe care avea acte, dar R. a ameninţat că dacă nu dă banii o calcă în picioare. „Spoitorii sunt mulţi, sunt uniţi.” În timp ce vorbim au grijă să vorbească mai încet să nu fie auzite de cumnata lui R. care e pe hol…” Grupul de ţigani din Zăbrăuţi apare situat sub limita sărăciei admisă de români, având resurse foarte modeste de calificare şi educaţie. Majoritatea interlocutorilor nu au acte de nici un fel şi au migrat spre Bucureşti din zone apropiate, Giurgiu, Olteniţa sau chiar comune limitrofe. În condiţiile acestei poziţii marginale şi lipsei de mijloace şi resurse, legea nu reprezintă pentru ei un instrument care să-i apere, regula tăcerii în faţa abuzurilor este singura alternativă de supravieţuire. Vom opta în această analiză pentru ipoteza conform căreia tendinţa spre infracţionalitate în grupul romilor este o construcţie socială perpetuată de un context socio-economic specific. La nivelul macrosocial al societăţii româneşti tendinţa accentuată spre infracţionalitate a populaţiei de romi este determinată de presiunea spre excludere socială, sărăcirea rapidă, dispariţia unor surse de venituri şi scăderea controlului social. „Situaţia social-economică tot mai disperată a unui segment larg al populaţiei de romi crează o presiune puternică suplimentară spre devianţă. La nivelul conştiinţei colective există tentaţia de a atribui iniţierea violenţei aproape în exclusivitate romilor. Datorită marginalităţii populaţia de romi are la dispoziţie, spre deosebire de membrii delincvenţi ai populaţiei majoritare doar forme primitive înalt vizibile de delincvenţă.” (cf. C. Zamfir şi E. Zamfir, p.166) La nivel microsocial interviurile din Zăbrăuţi arată că infracţiunile ţiganilor au o vizibilitate sporită. Mulţi interlocutori români consideră că între a fi ţigan şi a fi infractor nu există nici o diferenţă. Cu toate acestea ţiganii din Zăbrăuţi nu doar cunosc legea, ci o şi interiorizează trăind uneori dramatic presiunea de a o încălca, contrar stereotipului negativ unanim răspândit printre români. Vom exemplifica la nivel microsocial, cu elementele biografice oferite de V. şi T. cum se construieşte prima infracţiune în contextul presiunii unei subculturi a sărăciei şi devianţei (cf. Sutherland şi Cressey). Pentru V., ţigan ursar, mediul în care trăieşte exercită o presiune constantă în direcţia comiterii de acte infracţionale. Modul de viaţă marginal conduce la expunerea frecventă intensă, durabilă şi prioritară la comportamente ce violează legea şi contribuie la percepţia acestei presiuni intense (cf. Sutherland şi Cressey). V. a locuit înainte de Zăbrăuţi în Zimnicea unde: a cântat în formaţia Casei Pionierilor. El crede că era privit altfel deoarece cânta la ţambal de la 11 ani. „Regret timpurile alea în comparaţie cu astea de acum.” Povesteşte despre Casa Tineretului şi continuarea activităţii lui şi consideră că aşa s-a mai românizat oarecum în Zimnicea „Am venit aici şi era alt mediu; am aflat altceva. Vedeţi, atunci nu eram şmecherit. Aveam numai relaţii legate de muzică, deci nu era să merg să fac răutăţi, să fur, să sparg, înţelegeţi. Şi nici aicea 13 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 105 nu fac şi n-am făcut în viaţa mea. Aici e mai greu. Aici dacă eşti puţin mai slab şi nu rezişti, cedezi, te duci adică.” În Zăbrăuţi este mai greu pentru el, care are acum o familie ce numără 6 membri, să-şi păstreze „moralul” prin care înţelege „gândire bună”, care îl fereşte să intre în grupuri care comit infracţiuni. Important pentru V. este „să nu cedeze”. Totuşi, în 1992 V. a cedat; el ne povesteşte cum a luat parte ca tăinuitor la o spargere împreună cu cuscrul său şi încă doi băieţi. El recunoaşte că a făcut asta cu multă teamă, dar şi curiozitate; ceilalţi au reuşit să-l corupă, precizează soţia sa. Un episod asemănător ne relatează şi T., tot din neamul ursarilor, care însă doar a vândut lucrurile furate pentru care a fost condamnat la 1 an de închisoare din care a făcut doar 6 luni pentru bună purtare. T este de părere că o dată ce ai făcut închisoare eşti etichetat negativ, iar şansele de a te reabilita sunt foarte mici. Mărturia sa confirmă ipoteza lui Becker, conform căreia etichetarea negativă determină procesul complex al excluderii şi autoexcluderii sociale a celui etichetat, care nu se mai poate sustrage unei cariere deviante (infracţionale). Iată mărturia impresionantă a lui lui T.: „Sunt alţii care ar vrea să nu se mai întoarcă înapoi, ar vrea să aibă un servici, loc de muncă şi o locuinţă, un loc unde să tragă, unde să stea, să poată şi ei să-şi formeze o familie, sunt mulţi care nu au o familie, n-au nici case. Se duc la forţele de muncă, se mai duce undeva unde a auzit că angajează. Chiar dacă e un privatizat, nu-l angajează pentru că de ce? Ăla e un amărât care a ieşit din puşcărie, ăla nu are bani pentru că acum în ziua de astăzi ca să te angajezi îţi trebuie nişte bani. Indiferent de rasă, mai ales dacă află că ăla a ieşit din puşcărie. Şi încearcă aici, dincolo şi nu- l primeşte nimeni! Ăla chiar dacă vrea să fie un om cinstit, şi este un om cinstit, el nu poate să mai facă nimic. Dacă cineva aude şi ştie că ăla a mai fost la puşcărie, îşi face impresie proastă. Zice că ăla e hoţ şi fură şi sparge. Dacă omul încearcă şi azi şi mâine şi e la fel şi nu are bani, nu are de mâncare, până la urmă trebuie să facă din nou. Îl duce situaţia. Şi cade iarăşi! Cunosc mulţi oameni care s-au dus înapoi. Majoritatea de pe-aici care sunt săraci s-au împrumutat cu camătă. N-au avut bani să dea înapoi în termen… şi asta până ajung la puşcărie” Infracţiunea şi recidiva apar ca produse secundare ale unei structuri sociale care perpetuează o anumită clasă a infractorilor, cei aflaţi la marginea sistemului. Doar în aceste condiţii ale excluderii, românul şi ţiganul nu mai sunt diferenţiaţi. Un alt element important legat de infracţionalitate îl constituie relaţia grupului de ţigani din Zăbrăuţi cu organele de ordine. Raziile regulate în zonă sunt justificate de ocuparea abuzivă a locuinţelor din Zăbrăuţi, de fluctuaţia foarte mare a persoanelor în zonă care face controlul social să fie minim aici. Programul PNUD le dă poliţiştilor speranţa că în sfârşit zona va putea fi controlată. Grupul ţiganilor percepe raziile ca pe o violenţă împotriva lor, ca pe-o încercare de a-i intimida şi goni: „să intri aşa peste oameni cum intră poliţia dimineaţa este vagabonţeală. Raziile se fac cu multe maşini ale poliţiei care înconjoară zona, te ia cu japca, te mai şi bate. Ei vin aici pentru că oamenii nu au acte pe case şi sunt „proveniţi din infractori”, nu infractori. Infractor ce-nseamnă? A fura, a sparge, a face măgării…” Dar el crede că aici majoritatea sunt amărâţi, chiar dacă au cazier. Înainte raziile erau mai dese de 3, 4 ori pe săptămână „adică vroiau cu orice chip să scape” de ei în acea zonă „să te evacuezi singur”. DANIELA IRIMIA 14 106 Deşi etichetaţi negativ, consideraţi periculoşi de către românii din Zăbrăuţi datorită modului lor de viaţă, ţiganii din comunitate nu pun probleme specifice sau deosebite poliţiştilor. Credeţi că există în Zăbrăuţi probleme specifice ale ţiganilor în relaţie cu legea? „Nu, în afara faptului că au ocupat abuziv locuinţele şi pentru asta au şi fost sancţionaţi contravenţional, acum sunt puşi în legalitate. Ce se-ntâmplă, ca infracţiuni nu este ceva deosebit, de marcă. Nu poţi să spui că aici este o casă a mafiei sau a infracţiunilor. Aici este ceva normal, ba chiar mai scăzut ca-n celelalte zone ale capitalei.” Cu toate acestea interlocutorii ţigani percep în relaţia cu poliţiştii tensiune şi frustrare datorită comportamentelor abuzive ale acestora din urmă. Iată câteva mărturii care evidenţiază că nu sancţiunile legale provoacă frustrare şi agresivitate, ci injuriile sau bătaia: „Ei vorbesc urât şi până la urmă te fac şi pe tine să vorbeşti urât, să te cerţi cu ei”. Mai sunt şi oameni care se mai înfurie? „Păi normal, dacă mă iei la circă, de ce mai dai cu palma în loc să-mi dai amendă. Dă-mi amendă”… Păi de ce nu i-aţi spus asta? „Păi i-am spus, şi te mai lasă şi ei în pace dacă te vede că ştii să vorbeşti, dar dacă taci din gură…Vorbeşte frumos dacă tot m-ai adus aicea! Nu? Sau chiar dacă am furat… Bagă-mă! Fă-mi dosarul, dar vorbeşte frumos! Mie mi-a dat o palmă că nu ştiu să semnez, acum 2 ani când m-a luat de-aici”. L-am întrebat pe unul din interlocutori de ce crede că poliţiştii le vorbesc urât, iată răspunsul : „Ştiţi de ce, e bună şi întrebarea asta, pentru ca să-l ia pe om cu tupeu, să-l sperie pe om, dacă e vinovat sau nu-i vinovat, să recunoască. Pentru că cuvinte sau pregătire pentru a-şi da seama că omul ăla e hoţ sau nu este, nu au”…V. protestează, dar T. insistă, susţinând că cei care au pregătire sunt cei cu grade superioare…” Bătaia rămâne unul din cele mai temute abuzuri, iar T. povesteşte cum a scăpat cu viaţă doar pentru că a urlat până au venit poliţişti cu grade superioare să discute cu el: „Îi consider văcari, ciobani pe plutonieri, plutonieri majori… Anchetatorii cu grade superioare nu te-njură, nu te bate, ei fac o anchetă adevărată, cu capul, nu cu parul! Subofiţerii te- omoară cu bătaia, cu parul. Da! Că nu mai au tupeu, că nu mai e ca pe vremea lui Ceauşescu! Ei nu mai au dreptul la tortură. Înainte aveau…Acuma o face şi ei pe ascuns! Tot o face, că nu s-a terminat.” Uneori pot apărea comportamente discriminatorii ale poliţiştilor care fără să aibă probe îi ridică pe ţigani de pe stradă: „El încearcă să-i explice că este nevinovat, dar plutonierul îi spune «Ce băi că aşa sunteţi voi, ţiganii!» Vedeţi, ura de rasă!! M-a văzut că sunt ţigan şi a spus că eu am făcut-o! Stai dom’le, da' de ce dai în mine? Cu pumni, cu picioare. Dom’le îţi dai seama ce faci? Aşa iei pe unul de pe stradă şi-l baţi? Eram nevinovat, de-aia mă apăram aşa!” Îi bat şi pe români când îi anchetează? „Îi bat, da' mai puţin… Ştiţi pe care români îi bat? Pe ăia pe care îi ştiu făptaşi, infractori adevăraţi! Dar pe un român care n-a mai făcut fapte nu-l bate, chiar dacă e făptaşul! Am scăpat numai după ce am început să zbier. Atunci au venit grade mai mari care au procedat altfel, a-nceput «o anchetă adevărată, cu capul, nu cu parul!!!! »” În final, spune el, s-a dovedit nevinovăţia lui. Discuţia cu poliţiştii indică existenţa unor stereotipuri negative care determină un anumit tip de comunicare, de relaţionare cu romii. Ei recunosc indirect faptul că abuzurile sunt posibile datorită lacunelor legii „Cel mai 15 IDENTITATE ETNICĂ ŞI DINAMICĂ RELAŢIONALĂ ÎN ZĂBRĂUŢI - BUCUREŞTI 107 important este să sancţionezi mai blând la-nceput, dar asta nu este explicitat de lege. Asta depinde de felul în care pe teren poliţistul apreciază gravitatea faptei comise. Că legea are o mulţime de lipsuri. Judecata poliţistului depinde de ce ştie, de cum îl cunoaşte pe cel care comite infracţiunea…” Părerea lor este că ţiganii „nu pot vorbi prea mult” datorită pregătirii lor şi că trec mai uşor peste sancţiunile legale pentru că sunt obişnuiţi să încalce legea spre deosebire de români. Este oare posibil ca această obişnuinţă să ascundă de fapt un fenomen mai profund legat de marginalizarea grupului? Ţiganii nu sunt excluşi din in-grup dacă încalcă legea, dar apriori ei sunt oricum etichetaţi negativ de out-grupul românilor, şi aceasta înseamnă respingere şi excludere. Iată o mărturie impresionantă oferită de V. şi T. în legătură cu aceasta. Ei consideră că închisoarea reprezintă pentru ţigan un loc în care este respectat mai mult decât în libertate, de românii aflaţi acolo. V.: „acolo sunt egali toţi. Indiferent că este român, că este… Aicea tot se mai fac chestii pe care acolo se văd altfel…” T.:„ nu se face ură de rasă”. V.: „Acolo, fiind un loc de suferinţă, trebuie să ne mai credem unul altuia indiferent că e român ţigan…acolo ne spunem greşelile. Mă, îmi pare rău că am ajuns aicea. Bă, şi mie-mi pare rău…” Închisoarea este un loc care le oferă statut egal cu al românilor, de aceea ei se simt respectaţi. Ei ştiu că „afară” oricum nu sunt respectaţi. Prin urmare, doar în relaţia cu românii din închisoare, care sunt expulzaţi la marginea societăţii, ţiganii îşi pot întări stima de sine. Relaţia plutonierului M.C. în Zăbrăuţi s-a desfăşurat cu dificultate la început, pentru că a ignorat această nevoie deosebită a ţiganilor de a fi respectaţi. Acum după şase ani de activitate în zonă el a reuşit să aibă un control relativ asupra zonei respectându-i pe ţigani şi evitând abuzurile: Credeţi că oricine s-ar fi înţeles cu ei? „Depinde de caracter, dacă ar fi rezistat să nu lovească în ei”. El (ţiganul ) pune mare preţ pe asta, pe respect; aşa că el le dă un avertisment, nu o pedeapsă mare. În felul ăsta mai târziu, chiar când greşeşte, el este de acord cu sancţiunea pe care i- am dat-o, recunoaşte. Dacă i-aţi lovi n-aţi mai avea simpatia lor? „Da!” M.C. consideră că proiectul PNUD i-a transformat pe ţiganii din Zăbrăuţi într-un grup mai unit şi deci mai puternic pentru că în asta constă puterea lor. Totuşi, percepţia lui despre out-grupul ţiganilor rămâne definită astfel: „Cei din Zăbrăuţi n-au putere, ei nu reprezintă o forţă pentru că sunt veniţi din toate colţurile, iar dacă vine cineva din afară, ei nu intervin.” Problemele lui M.C. în zonă nu sunt legate direct de relaţia cu romii „au fost mai multe ameninţări din partea românilor. Ţiganul e întotdeauna mai (supus)… e şi teama. Dar eu m-am înţeles mai bine cu ei decât cu românii. Românul e mai agresiv faţă de uniformă, are o repulsie faţă de uniformă”. Românii din zonă ar vrea ca M.C. să-i bage la închisoare pe ţigani chiar în absenţa dovezilor, mulţi îl suspectează pe M.C. că ar fi înţeles cu infractorii. Conflictele latente sau manifeste dintre cele două grupuri, românii şi ţiganii din Zăbrăuţi sunt legate de standardele de viaţă şi de locuire diferite ale celor două grupuri, dar şi de presiunea stereotipurilor negative. Pe de altă parte, în ultima perioadă românii DANIELA IRIMIA 16 108 percep o sărăcire accentuată a grupului de ţigani care, cred ei, din disperare au ajuns în anul acesta să-i fure chiar pe românii de aici din Zăbrăuţi. Analiza de faţă, la nivel microsocial, a condiţiilor favorizante ale actelor infracţionale din Zăbrăuţi reprezintă o ilustrare destul de precisă a problemei centrale a populaţiei de romi enunţată cu claritate în lucrarea coordonată de C. Zamfir şi E. Zamfir, „Ţiganii între ignorare şi îngrijorare”. Analiza datelor oferite de interviuri arată că situaţia de viaţă a populaţiei de ţigani din Zăbrăuţi este caracterizată de „doi parametri – cultural şi social-economic – cuplaţi reciproc într-un sistem cu proprietatea de automenţinere şi în anumite condiţii de autoamplificare într-un ciclu negativ” (cf. op.cit., p. 160). Sărăcia şi marginalizarea socială n-au permis grupului să se modernizeze şi să se adapteze la cerinţele educaţionale, profesionale, economice ale societăţii. Se poate spune despre Zăbrăuţi că este o „pungă de sărăcie” (op.cit. p170), fără însă a avea şi caracterul unei zone marcate de infracţionalitate deosebită. Această problemă centrală face grupul de romi să pară omogen; totuşi interviurile arată că strategiile de supravieţuire, valorile şi experienţele de viaţă ale interlocutorilor romi sunt diferite, şi că în lumea ghetoului sunt afirmate valori comune atât grupului de romi cât şi de români. O relaţie intergrupală bazată pe discriminare şi stereotipuri negative face ca vecinătatea să fie percepută ca o sursă de tensiune şi conflicte. În virtutea acestor categorii de gândire, grupul romilor apare ca o entitate omogenă ai cărui membrii sunt depersonalizaţi. Nici unul dintre români nu şi-a pus problema că şi pentru unii romi din Zăbrăuţi murdăria, scandalurile şi furturile constituie o ameninţare, un risc constant, pe care, după cum au arătat interviurile, sunt constrânşi să-l tolereze. Programul PNUD a produs o deschidere majoră în viaţa comunităţii pe care a intensificat-o şi îmbunătăţit-o, totuşi rămâne presantă nevoia unor măsuri de inserţie socială care să răspundă problemelor specifice romilor. BIBLIOGRAFIE 1. Barth, Fredrik, Ethnic group and boundaries, Boston, Little, Brown and Co., 1969. 2. Becker, H., The Labelling Theory reconsidered, New York, Free Press, 1971. 3. Bourhis, R., Gagnon, A., Identité sociale et categorisation sociale: perspectives actuelles, Laussane, Editions Delachaux et Niestlé, 1994. 4. Denzin, N.K., The Reserch Act în A theoretical introduction to sociological methods, Berkeley, Aldine Publishing Company, 1970. 5. Patchen, M., A conceptual framework and some empirical data regarding comparisons of social rewards, în Readings in reference group theory and research, New York, Free Press, 1968. 6. Sutherland, E., Cressey, D., Criminology, Philadelphia, Lippincitt, 1974. 7. Tajfel, H., Turner, H., The social psychology of intergroup relations, Chicago, MI, Nelson Hall, 1979. 8. Tajfel, H., Human groups and social categories, Cambridge, Cambridge University Press, 1981.01 9. Tajfel, H., Social categorization, social identity and social comparison, în Differentiation between social groups, London, Academic Press, 1981. 10. Zamfir, C., Zamfir, E., Ţiganii între ignorare şi îngrijorare, Editura Alternative, 1993. MORTALITATEA MATERNĂ ÎN CONTEXTUL SOCIAL CONTEMPORAN PETRA ŞTEFAN La ora actuală, mortalitatea maternă este una dintre cele mai importante probleme de sănătate publică. În decursul timpurilor, societatea în ansamblul ei a evoluat foarte mult şi mai ales în ultimul secol. Cunoştinţele medicale, ca şi tehnologia medicală, au cunoscut o perfecţionare, o evoluţie continuă, îmbogăţindu-şi şi diversificându-şi enorm paleta, disponibilităţile şi posibilităţile de tratament. Mai multe aspecte de sănătate, care într-un trecut nu prea îndepărtat nu-şi găseau soluţia, acum pot fi tratate, astfel încât putem constata nu numai ameliorarea, dar în multe cazuri chiar vindecarea totală. De asemenea, multe cauze de boală, necunoscute ori fără leac în trecut, azi pot fi depistate, prevenite, evitate. Totuşi, mortalitatea maternă, cu multiplele sale implicaţii, cu o cauzalitate multiplă, reprezintă o problemă complexă, deosebit de dificil de soluţionat, în sensul reducerii ei. Pe o perioadă mai lungă – 1788-1990 – se vorbeşte, în literatura de specialitate, de „declinul” ori „criza mortalităţii”. Expresia, insolită la prima vedere, exprimă de fapt realitatea fundamentală a sănătăţii publice din întreaga lume, şi anume, reducerea drastică, spectaculoasă a mortalităţii de diverse etiologii. Acest declin al mortalităţii este mai evident după 1880, când începe să scadă mai accentuat mortalitatea infantilă, apoi după 1940, datorită descoperirii şi utilizării antibioticelor şi apoi după anii ’70, prin creşterea accentuată a nivelului de trai, mai ales în Occident (18, 1998, art. 37). Mortalitatea infantilă scade foarte mult, dar cea maternă, în pofida unei scăderi, continuă să rămână mare. Condiţiile de mai sus au dus la o îmbunătăţire radicală a stării generale de sănătate a populaţiei şi la creşterea spectaculoasă a speranţei medii de viaţă. Dacă în comuna primitivă, ori în ţări slab dezvoltate din Africa aceasta nu trece de 40 de ani, ea a crescut în prezent la 60-70 de ani în medie, unele ţări depăşind chiar pragul celor 70 de ani. Pentru România avem o speranţă medie de viaţă de 65,88 ani, cu o anume diminuare în perioada de după 1989 (66,83 ani în perioada 1981- 83 şi 66,51 ani în 1989). Demn de amintit este faptul că, pe de o parte, femeile au o speranţă medie de viaţă mai mare chiar cu 2-3 ani decât bărbaţii, iar pe de altă parte există o relaţie, mediată, indirectă, dar certă între nivelul de dezvoltare economico- socială al unei ţări, nivelul de trai al populaţiei, starea serviciilor de sănătate şi speranţa medie de viaţă. Industrializarea, urbanizarea, progresul tehnic duc la creşterea veniturilor, la creşterea gradului de sănătate a populaţiei şi deci la scăderea mortalităţii (11, p. 56). CALITATEA VIEŢII, anul 11, nr. 1-4/2000, p. 109-121 PETRA ŞTEFAN 2 110 Acest progres economic şi social este însă departe de a fi uniform per întreaga lume. Există diferenţe enorme între ţările dezvoltate şi cele slab dezvoltate, între urban şi rural, între diferitele regiuni ale aceleiaşi ţări, atât pentru Africa, cât şi pentru Anglia! Astfel, Zambia (Africa), care are cea mai mare mortalitate maternă din lume, în medie 1238 decese materne/100.000 naşteri vii, prezintă variaţii regionale între 764 şi 1549 (18, 1998, art. 112); în Pakistan (Asia), media este de 433, cu diferenţe între 281 şi 673: în Anglia (Europa) (!), media este de 11,3, dar în Oxford este de 4,38, pe când în Tamisa de 18,64 (20, p. 109), iar pentru România – 1997, media este de 0,41/1.000 naşteri vii (41 la 100.000 de naşteri vii), cu variaţii între 0,16 – jud. Botoşani, 0,48 – jud. Cluj, 0,86 – jud. Dâmboviţa (1, p. 59). Pe ansamblul globului, dacă pentru Canada avem o rată a mortalităţii materne de 2,6/100.000 naşteri vii, 5,1 – Hong Kong, 5,7 – SUA, 7,2 – Anglia, 10 – Olanda, atunci pentru Mexic ea este de 181,7, Turcia – 200, India – 230, Indonezia – 757,5 (cea mai mare din Asia de S-E), Guineea-Bissau – 914 etc. (18, art. 9, 13, 241, 26, 85, 192, 108, 177, 189, 207 – 1995-1998). În medie, în ţările dezvoltate, mortalitatea maternă este de aproximativ 13 decese materne la 100.000 naşteri vii, în timp ce în ţările slab dezvoltate aceasta este de 1050, adică un deces matern la 100 naşteri vii (16, p. 3). Dacă ţările dezvoltate au venituri mari pe cap de locuitor şi un sistem de sănătate bine pus la punct de decenii, ţările slab dezvoltate se confruntă cu numeroase probleme: insuficienţa resurselor, lipsa cadrelor calificate, a spitalelor, a drumurilor de acces, dar şi prevalenţa metodelor tradiţionale şi lipsa cunoştinţelor elementare de igienă şi îngrijire, mai ales în perioada gravidităţii. Dar probleme de îngrijire „substandard” au atât numeroase ţări din Africa, cât şi Franţa (18, 1995, art. 234), a cărei rată mai mare a mortalităţii materne s-ar explica tocmai prin deficienţe ale sistemului sanitar. Pe de altă parte, ţările în curs de dezvoltare se confruntă cu o creştere rapidă a populaţiei, deseori peste nivelul creşterii economice, o fertilitate mai mare, un număr mai mare de copii raportat la numărul de femei fertile, o proporţie mare a populaţiei tinere, sub 15 ani. O condiţie importantă a stării de sănătate a populaţie la un moment dat, este, pe lângă cadrul medical mai mult sau mai puţin adecvat şi condiţiile socio- economice proprii, şi statutul social al femeii la momentul respectiv. Mai clar, ne referim la discriminările la care este supusă femeia, în diferite grade, sub forme diferite de manifestare, dar practic pe tot globul şi în toate timpurile. Aşa cum se specifică în „Raportul OMS asupra sănătăţii lumii – 1995”, sănătatea femeii depinde atât de insuficienţa resurselor, de lacune ale infrastructurii, de căi de acces dificile, cât şi de condiţia socio-economică inferioară a femeii, nivelul limitat de decizie şi instrucţie, de incapacitatea de utilizare corectă a serviciilor de maternitate. „Decesele premature ale mamelor sunt asociate unei condiţii umane inferioare, ca şi consecinţe ale caracteristicilor sociale, culturale şi economice ale ţărilor” (15, p. 37). Sau, mai departe: „Discriminarea împotriva femeilor se manifestă în tot cursul existenţei lor”, prin absenţa instrucţiei, discriminarea şi dependenţa lor economică, acces limitat la educaţie, formare 3 MORTALITATEA MATERNĂ ÎN CONTEXT SOCIAL CONTEMPORAN 111 profesională şi loc de muncă, ca şi lipsa accesului la metodele de regularizare a fecundităţii, femeile fiind mai expuse la violenţe (domestice şi viol) şi, în plus, au probleme privind sănătatea lor genetică, anxietatea, disfuncţii sexuale (15, p. 151). În vederea promovării sănătăţii femeii se propune un program ce cuprinde: prevenţia SIDA şi a bolilor cu transmitere sexuală, a mutilării genitale a femeii, lupta împotriva avorturilor, ca şi un program de „maternitate fără risc”, pentru reducerea mortalităţii materne şi neonatale (15, p. 56). Acest program, început iniţial în 10 ţări, are ca scop mobilizarea comunităţii din punct de vedere profesional, îngrijirea la naştere a mamei şi a copilului, îngrijiri obstetricale accesibile populaţiei, creşterea accesului femeilor la luarea de decizii şi creşterea gradului lor de responsabilitate (18, 1998, art. 7). Părerea unanimă este că, dacă mortalitatea infantilă a scăzut radical, atunci reducerea mortalităţii materne a rămas mult în urma cerinţelor, la un nivel inacceptabil de înalt (inclusiv în SUA) (18, 1997, art. 89). Altfel spus, „reproducerea se desfăşoară încă adesea defectuos, cu un procent mare de dependenţi şi deficienţi, care agravează serios sarcinile societăţii şi se repercutează asupra echilibrului demografic al colectivităţii” (19, p. 7). În acest context se poate vorbi cu deplin temei de o anume „sănătate a reproducerii”, definită drept o „stare complet satisfăcătoare din punct de vedere fizic, psihic şi social, în privinţa tuturor aspectelor legate de sistemul reproductiv, cu funcţiile şi problemele sale” (3, cap. VII). Sănătatea reproducerii, ce înglobează şi sănătatea sexuală, implică, printre altele şi „dreptul de a lua decizii în legătură cu reproducerea, fără discriminări, constrângeri şi violenţă, de a atinge cele mai înalte standarde de sănătate reproductivă şi sexuală” (3, p. 13). În România, „sănătatea reproducerii continuă să se afle mult sub nivelul acceptat în Europa, iar în lipsa unor progrese în domeniu, sănătatea reproducerii are un efect profund negativ asupra sănătăţii generale, bunăstării şi dezvoltării populaţiei” (14, p. 2), fapt ce duce la una dintre cele mai înalte rate ale mortalităţii materne din Europa şi la necesitatea unor măsuri corespunzătoare în vederea reducerii acesteia. Pe plan demografic, reproducerea se manifestă prin fertilitate, natalitate şi comportament demografic. Aceasta reflectă condiţiile social-economice existente la un moment dat în cadrul societăţii, îmbinând în acelaşi timp factori biologici, psihologici şi sociali. „Fenomenul biologic reprezentat de naştere are la bază şi un element de psihologie, care se manifestă în dorinţa de a avea copii sau acceptarea unei gravidităţi apărută întâmplător” (11, p. 23). Dar această acceptare sau dorinţă a gravidităţii se face în anumite condiţii sociale, perioadele de avânt economic şi social fiindu-le, evident, propice. „Modul de comportament demografic al indivizilor şi familiilor se schimbă şi constituie un răspuns la condiţiile mediului social” (11, p. 39), el fiind „un mozaic de influenţe directe şi indirecte” (11, p. 29). În mod tradiţional, şi chiar şi astăzi în ţările în curs de dezvoltare, avem un model bazat pe un nivel ridicat de fertilitate şi mortalitate, în care rata mare a fertilităţii, deci a naşterilor, trebuie să compenseze nivelul ridicat al mortalităţii, inclusiv al deceselor materne, pentru a asigura supravieţuirea populaţiei. În prezent PETRA ŞTEFAN 4 112 asistăm la schimbarea comportamentului demografic al populaţiei, la reducerea fertilităţii, la un model avansat de planificare familială, bazat pe controlul naşterilor şi eliminarea sau reducerea gravidităţii nedorite şi trecerea tot mai accentuată spre un model de societate în care avem atât o fertilitate, cât şi o mortalitate redusă (11, p. 62). Deci, mortalitatea maternă va fi drastic diminuată, la niveluri incredibile faţă de trecut. Vezi, de exemplu, China, unde mortalitatea maternă s-a redus, în doar câţiva ani, de la 265,3 la 43,67 decese materne/100.000 naşteri vii (18, 1995, art. 236), ori chiar România, cu o reducere categorică, de la 169 decese materne în 1989, la 41/100.000 naşteri vii în 1997 (1, p.59). Mortalitatea maternă este un indicator complex, legat de „mortinatalitate”, în cadrul căruia „evoluţia mortalităţii depinde în mai mare măsură de acţiunile medicale, în timp ce variaţiile fertilităţii reflectă mai prompt condiţiile economice şi culturale” (11, p. 75). Deci, avem un complex de factori atât medicali cât şi socio-economici, ce nu pot fi trataţi separat, ci într-o unitate multidisciplinară (18, 1997, art. 107). Aşa cum am mai arătat, accentul – atât în practica, cât şi în statistica medicală – s-a pus pe „mortalitatea infantilă” şi nu pe „mortalitatea maternă”. Din această cauză, indicatorul „mortalitatea maternă” nu este prea cunoscut, el lipsind adeseori din statistici (vezi de exemplu 10, p. 25). Pe de altă parte, nici în domeniul teoriei indicatorul mortalitatea maternă nu este prea clar definit şi delimitat, existând în acest domeniu numeroase imprecizii şi variaţii. De fapt, este vorba de „rata mortalităţii materne”, care se calculează prin raportarea numărului de decese materne la numărul naşterilor x1000 (9, p. 397). Doar că, în acest mod de calcul aparent simplu, se impun o serie întreagă de precizări: a. La numărul naşterilor se iau în considerare naşterile vii, înregistrate în cursul unui an. Dar la aceasta se adaugă şi un număr de naşteri premature şi chiar „stillborn” (feţi morţi între săptămâna 24-40 de graviditate, sau, altfel spus: naşterea copilului care nu dă semne de viaţă (respiraţie, bătăi de inimă) de la săptămâna 24 de gestaţie, decesul înainte de acest termen este clasificat ca avort) (9, p. 396-397). De obicei se raportează mortalitatea maternă la „100.000 născuţi vii”. Dar se poate raporta şi la „100.000 naşteri (total)” (18, 1997, Mexic, art. 94, ori 1996, Arabia Saudită, art. 171) sau la „10.000 femei de vârstă fertilă înregistrate” (!), (18, 1995, Suedia, art. 195), ori la „1.000 naşteri vii” (18, 1997, India, art. 57 şi România, 1, p. XXIII şi 21, p. 54); b. Şi în ceea ce priveşte decesele materne există neclarităţi. OMS defineşte rata mortalităţii materne astfel: ea „corespunde unui număr de decese materne în urma gravidităţii sau (!) a naşterii (la max. 42 zile de la sfârşitul gravidităţii), survenite într-un an, la 100.000 naşteri vii înregistrate în acel an” (15, p. 99). Într-un anumit consens, „The International Federation of Obstetrics and Gynecology (FIGO) recomandă ca doar decesele de până la 42 zile de la naştere sau avort să fie clasificate ca mortalitate maternă” (20, p. 109). Este doar o recomandare, astfel încât în unele cazuri – Anglia – se iau în considerare decesele materne de până la 1 an de la terminarea gravidităţii (20, p. 109). 5 MORTALITATEA MATERNĂ ÎN CONTEXT SOCIAL CONTEMPORAN 113 Se diferenţiază mortalitatea maternă „adevărată” – direct legată de graviditate, de cea „asociată” – din alte cauze de graviditate sau puerperium (20, p. 109). Oricum, clasificarea şi înregistrarea mortalităţii materne sunt defectuoase. De asemenea, o problemă generală a clasificării greşite o reprezintă problemele asociate primelor luni de graviditate, mai mult sau mai puţin conştientizate de chiar persoanele în cauză, dar şi de către personalul medical. La decesele materne se mai pot adăuga cele provenite din cauze colaterale, accidente de maşină, omucideri, HIV/SIDA, malarie, război, sinucideri, supradoză de droguri, fertilizare in vitro, muşcături de şarpe, în toate aceste cazuri putând fi implicate femei gravide. Pe de altă parte, în toată lumea, statistica medicală se confruntă cu problema subraportării mortalităţii materne, fapt ce apare cu claritate prin declaraţia UNICEF: „mortalitatea maternă a fost substanţial subestimată în trecut” (18, 1996, art. 142), de exemplu, în Taiwan - 58,38% subraportări (18, 1998, art. 35): Brazilia - subevaluare şi subraportare 60% datorită sistemului bazat pe certificate de deces şi transferului de pacienţi la alte spitale nemonitorizate (18, 1996, art. 153); Argentina - 50% dintre decesele materne nu sunt raportate (18, 1995, art. 206); în Franţa există o subestimare datorită SIDA, insuficientei atenţii în înregistrare, organizării insuficiente a îngrijirii obstetricale şi unor cauze neexplicate (18, 1996, art. 147). În Olanda, în inima Europei, nivelul subraportării a fost estimat la 26%, în special datorită unor clasificări greşite (decese indirecte, în timpul travaliului, după naştere, în puerperium, problemelor cerebro-vasculare). Ca urmare, se propune necesitatea înregistrării statutului de gravidă pe certificatul de deces (18, 1997, art.). O altă problemă, legată de asemenea de înregistrarea statistică a mortalităţii materne, se iveşte în multe ţări în curs de dezvoltare, în care propriu- zis, fie că nu există o înregistrare sistematică, oficială, la nivel naţional, fie că multe naşteri nu au loc la spitale, ci în mod tradiţional, acasă. Pentru aceste cazuri s-au pus la punct sisteme complicate de estimare, prin intervievarea unei populaţii randomizate „sisterhood method” (18, 1996, art.), ori folosirea datelor din „Demographic Surveilance System”, introdus în 1966 în Matlab, Bangladesh (18, 1995, art. 227), prin colectarea informaţiei despre condiţiile, evenimentele şi simptomele ce preced decesul, informaţie evaluată ulterior ca o cauză a decesului matern (18, 1995, art. 185). Un alt sistem, folosit în India, este estimarea mortalităţii materne prin modelul regresiei „Simple Registration System” (01995, art. 198). Mortalitatea maternă reprezintă un factor de risc pentru femei, ce continuă să rămână important, în diverse proporţii, pe întreg globul. După unele date, o femeie moare în fiecare minut datorită unor probleme legate direct/indirect de graviditate, adică 585.000 femei gravide mor în întreaga lume într-un an, din care 99% în ţările în curs de dezvoltare (16, p. 106). Riscul este în Africa de 1:16, în Asia 1:65, iar în Europa 1:1400. Sau, şansa de supravieţuire a unei femei la naştere este de 8999 din 9000 în SUA (6, p. 125). PETRA ŞTEFAN 6 114 Putem afirma că, pentru fiecare femeie care moare, cel puţin 30 au probleme în legătură cu graviditatea (7, p. 1). Pe lângă problemele gravidităţii propriu-zise, apar tot felul de complicaţii, directe/indirecte, legate de mamă şi copil, ce constituie, în ultimă instanţă o unitate indisolubilă. Aşa încât mortalitatea maternă este vârful unui aisberg, a cărui bază este dată de factori economici şi sociali, legaţi de subdezvoltare, sărăcie şi ignoranţă, tradiţii şi subalimentare. Nu întâmplător aproape totalitatea mortalităţii materne se regăseşte azi în ţările în curs de dezvoltare - 99%. S-au realizat numeroase cercetări asupra cauzelor mortalităţii materne. Cauzele se schimbă de-a lungul timpurilor; unele, deosebit de importante în trecut, putând fi prevenite, tratate şi eliminate în prezent. Condiţiile economico-sociale, deşi nu apar distinct la prima vedere, reprezintă condiţia de bază, ce influenţează în mod fundamental toată viaţa femeii şi cu atât mai mult perioada de graviditate şi viitorul nou-născutului. E un lucru de care trebuie să ţinem cont şi dacă am putea face ceva în acest domeniu, scăderea ar fi categorică şi pe termen lung. Subalimentaţia, ca factor de bază al mortalităţii materne, se exprimă printr- o slăbire generală a organismului feminin, ce trebuie să suporte povara propriei vieţi, dar şi pe cea a viitorului copil. Nu întâmplător se spune că o mamă sănătoasă va da naştere la copii sănătoşi. Dar alimentaţia trebuie să fie suficientă şi cu aporturi alimentare corecte şi multilaterale - „contează mai puţin cantitatea de calorii, cât calitatea alimentaţiei” (6, p. 129). Lipsa acesteia poate duce fie la agravarea unor boli preexistente, fie la apariţia altelor noi. Proteinele, calciul şi fierul constituie factorii cei mai importanţi în alimentaţia gravidei (vezi anemia feriprivă, hg sub 110/l). Subalimentaţia endemică, în Africa mai ales, dar şi în unele ţări şi regiuni din Asia şi America de Sud, se face simţită şi în estul Europei – 17% şi în republicile Asiei centrale – 40-50% (5, p. 6). Evident, greutatea redusă a gravidei (dar şi obezitatea), reprezintă un factor de risc suplimentar la naştere, atât pentru mamă, cât şi pentru copil, ce poate să se nască prematur, ori cu o dezvoltare fizică şi psihică retardată (malformaţii, subponderal, debil/anormal psihic). Situaţia defavorizată a femeii, discriminarea, statutul ei social inferior, creează de asemenea probleme în cursul gravidităţii, lipsa suportului social, munca fizică grea, nivelul de instrucţie limitat, limitarea posibilităţilor de decizie în domeniul planificării familiale ori graviditatea nedorită, întâmplătoare, nefiind deloc benefice pentru sănătatea gravidei. Un alt grup de cauze se datorează insuficienţei sau deficienţelor sistemului sanitar. Aflat în multe ţări slab dezvoltate într-un stadiu primar de organizare şi dezvoltare, cu o dotare tehnică şi umană defectuoasă, acesta duce la o calitate a îngrijirii prenatale şi materne, inclusiv post-natale, deficitare, „substandard”, cauză importantă şi azi a mortalităţii materne în 50-80% dintre acestea (2, p. 93). Şi aceasta, în condiţiile în care „perioada post-partum reprezintă cheia mortalităţii materne” (18, 1996, art. 150). Ce atenţie se poate da femeii gravide dacă, în unele 7 MORTALITATEA MATERNĂ ÎN CONTEXT SOCIAL CONTEMPORAN 115 cazuri, Pakistan de exemplu, distanţa până la cel mai apropiat spital este de 40 mile (18, 1997, art. 97)? Un factor primar de risc în mortalitatea maternă este, desigur, vârsta redusă a mamei, adică mamele tinere, adolescente, primigravide, al căror număr poate fi chiar mare, mai ales în ţările în curs de dezvoltare – 37,8% în Mozambic, de exemplu (18, 1998, art. 27). Importanţa acestei categorii ne este dată şi de cifra mare a naşterilor la femeile între 15-19 ani – 17 mil. în 1997 şi care nu va scădea sub 16 mil. în 2025 (16, p. 85). Metodologia nu este nici aici chiar unitară. Uneori se ia în considerare grupa de vârstă „15-19 ani”, alteori „17 ani şi sub”, ori chiar două categorii: „12-15 ani şi 16-18 ani”, la care riscul de complicaţii este deosebit de mare – 5% la prima categorie şi 1% la a doua (18, 1995, Mexic, art. 48). La mamele adolescente apar în mai mare măsură factori cum ar fi: un comportament sexual cu risc, graviditatea neintenţionată, cu consecinţele respective: greutatea redusă la naştere, naştere prematură, traumatism la naştere, graviditate prelungită, anemii, toxemii, cezariene, retardarea naşterii uterine, malformaţii congenitale într-o măsură mult mai mare decât la femeile adulte. Există şi numeroase probleme de ordin social pe care le au mamele adolescente, spre deosebire de cele mature. De obicei ele nu sunt căsătorite, suferă presiunea adulţilor, sunt forţate să-şi abandoneze copilul şi propria educaţie, au resurse financiare limitate şi au în mai mare măsură experienţa izolării, a stresului, a avorturilor nesigure, a lipsei unei informări adecvate asupra mijloacelor de contracepţie (12, p. 36). Un alt factor de risc este şi vârsta mamei peste 35 ani, mai ales în cazul primiparelor, caz în care musculatura nu mai este la fel de elastică şi, inevitabil, încep să se manifeste tot felul de probleme de sănătate. O altă experienţă nedorită, deseori traumatizantă şi cu efecte negative asupra unei gravidităţii viitoare este avortul, adică „moartea produsului de gestaţie înaintea săptămânii a 24-a de graviditate” (9, p. 171). O altă definiţie ar fi: „terminarea gravidităţii pentru cauze diferite, înainte ca fătul să fie capabil pentru viaţa extrauterină” (12, p. 2). Avortul poate fi de mai multe feluri: a) spontan, din cauze naturale, ori indus, la cerere; b) complet, ori incomplet, caz în care expulzarea placentei nu se face încă; c) sigur, în condiţii adecvate din punct de vedere igienico-medical, ori septic, cu infecţii; d) legal sau clandestin; cel din urmă, în afara legii, cu toate că în majoritatea ţărilor el este permis în diferite forme şi cu anumite condiţii. De multe ori, cauza avortului este necunoscută, dar ea rezidă adeseori în dezvoltarea anormală a ovulului, boli cronice, infecţioase acute, incompatibilitate Rh, deficienţa progesteronului, sifilis, nefrite, alcoolism, anormalităţi congenitale ale uterului ce compromit implantarea corectă a oului în uter, cauze uneori tratabile. Alteori avortul nu poate fi evitat (9, p. 174). Oricum, avortul este traumatic din punct de vedere fizic, emoţional, psihic pentru mamă, prin implicaţiile medicale, dar şi prin posibilele consecinţe: depresie, complicaţii la următoarele gravidităţi, imposibilitatea unei gravidităţi ulterioare. PETRA ŞTEFAN 8 116 Pentru România, mortalitatea prin avort reprezintă mai bine de jumătate din totalul deceselor materne, în condiţiile în care avortul în ţara noastră prezintă cifre deosebit de mari. 1:5 avorturi provocate empiric au fost însoţite de complicaţii şi chiar 1:10 dintre avorturile efectuate legal prezintă risc de complicaţii (14, p. 13). Conform „Raportului asupra sănătăţii lumii, 1995”, în 1990 au fost în medie 140 avorturi în condiţii periculoase la femeile fertile între 15-49 ani la 1.000 naşteri vii, desigur cu diferenţe mari între ţări şi regiuni (15, p. 36). Multiparitatea reprezintă de asemenea un factor de risc pentru femeile gravide. Chiar dacă – se spune (19, p. 9) – cel de-al treilea copil are cele mai bune şanse, posibilităţile fizice şi fiziologice ale femeii sunt limitate, aşa încât după al cincilea sau al şaselea copil, problemele la naştere sunt mult mai mari. Dintr-un studiu efectuat în Malawi, 1991, rezultă că graviditatea multiplă duce la 5,5% decese perinatale, 1,2% decese postperinatale şi 11,5% decese materne (18, 1995, art. 225). De asemenea, prezintă un risc accentuat şi graviditatea multiplă, gemenii, tripleţii etc., al căror număr a crescut în mod deosebit în ultima perioadă. Teoretic, probabilitatea gravidităţii multiple este dată de „legea lui Heinlin”: dacă incidenţa 23 dubleţilor ar fi 80, a tripleţilor este de 80 (6.400), a cvadrupleţilor 80 (512.000). În Anglia, de exemplu, dacă în 1982 incidenţa tripleţilor a fost de 1:9.000, în 1993 ea a crescut dramatic la 1:2.700 (9, p. 194). Sarcina gemelară, cum i se mai zice, depinde de rasă, vârstă, numărul copiilor concepuţi. Ea se moşteneşte şi este mai probabilă după vârsta de 35-40 ani ai mamei. Dacă, la prima naştere incidenţa sarcinii multiple este de 1:74, la a şaptea naştere este mult mai mare, de 1:45 (19, p. 273). Graviditatea multiplă reprezintă un efort suplimentar pentru organismul feminin, ce se traduce prin anemie, placenta praevia, travaliu prematur, creşterea redusă a fătului, deces intrauterin, hemoragii post-partum, pre-eclampsie şi eclampsie, dificultăţi în travaliu şi la naştere, discrepanţă de creştere între cei doi feţi (9, p. 194-199). O altă problemă de ordin general de risc crescut este dată de sarcina ectopică, extrauterină, cu o incidenţă de aproximativ 1:300 sarcini (19, p. 265). Ea este localizată – 95%, în trompele fallopiene. Acestea au însă o musculatură inadecvată sarcinii şi acest tip de graviditate duce rar la naşteri normale, datorită rupturilor, hemoragiilor severe. Cauzele sarcinii ectopice pot fi multiple: anormalităţi congenitale ale tubului-obstruat, inflamaţii tubale sau pelvice, sterilizării, unor metode de contracepţie (sterilet), ori migraţiei ovulului dintr-o parte în alta (9, p. 162). Graviditatea extrauterină poate fi rezolvată cel mai adesea, prin operaţie – laparotomie şi transfuzii de sânge împortiva hemoragiei şi şocului. Un caz mai aparte îl reprezintă graviditatea abdominală, în care ovulul se implantează în peritoneu şi care se soldează tot cu operaţie şi avort. Un grup important de cauze ale mortalităţii materne îl reprezintă anormalităţile/defecţiunile cromozomiale, de care femeia nu este nicidecum răspunzătoare, apărute întâmplător, dar care pot fi şi induse prin poluare, supunerea 9 MORTALITATEA MATERNĂ ÎN CONTEXT SOCIAL CONTEMPORAN 117 organismului la radiaţii, droguri, fumat, alcool, alimente conservate, preparate farmaceutice care nu sunt suficient verificate. „Ele pot fi detectate în perioada de graviditate cuprinsă între 14-20 săptămâni, când avortul terapeutic (din punct de vedere medical) este permis legal în multe state” (6, p. 130). Aceasta, desigur, în condiţiile unei îngrijiri prenatale şi a unui control corespunzător, cu dotările necesare de aparatură şi personal medical, lucru dificil, dacă nu imposibil de realizat în foarte multe ţări slab dezvoltate. Din punct de vedere genetic, problemele ce apar în legătură cu graviditatea pot fi clasificate astfel (19, p. 70-72): a. boli asociate cu anomalii cromozomiale; b. boli cu transmitere ereditară legată de sex; c. boli cu transmitere ereditară complexă; d. malformaţii ce apar în cursul dezvoltării; e. boli şi deficienţe mintale transmisibile ereditar (schizofrenie, psihoze) mai frecvente la gemeni; f. alte tulburări constituţionale şi degenerative; g. boli alergice: astm, ulcer duodenal. Problema este complexă şi gravă. Pe de o parte lipsa selecţiei naturale ar putea fi înlocuită printr-o igienă genetică atent controlată (19, p. 75). Există posibilităţi în acest sens, printr-un test standard – screening – privind serul alfa- feteoprotein (MSAFP) pentru detectarea defecţiunilor tubului neural în fetus, dar care nu este informativ decât în perioada 15-18 săptămâni de graviditate (6, p. 130). Un alt tip de analiză genetică este amniocenteza, analiza fluidului amniotic în uterul mamei, care ne poate da informaţii despre anormalităţile genetice. Dar nu toate sunt detectabile. Pe de altă parte, implicaţiile genetice sunt majore, de vreme ce 36% dintre avorturile spontane sunt cauzate de defecţiuni cromozomiale (mai mult de 100.000 pe an în SUA). Maximum 40% din mortalitatea infantilă rezultă din factori genetici şi afectează 5% din totalul naşterilor vii (6, p. 130)! „Triada clasică” (18, 1998, art. 50) a cauzelor directe din punct de vedere medical, a mortalităţii materne este dată de hemoragie, infecţii şi eclampsie. Incontestabil, hemoragiile de diverse tipuri reprezintă cea mai importantă cauză a mortalităţii materne, aflată în toate statisticile pe primul loc, cu aproximativ 25% din totalul cauzelor de deces matern. Cauza apariţiilor hemoragiilor este diversă. Putem vorbi de cauze generale în urma unor boli endocrine, infecţioase (variolă, rujeolă), tuberculoză, boli ale sângelui (tulburări de coagulare, anemii), boli nervoase, psihice. Dar mai sunt şi cauze locale: vulvo-vaginale (inflamaţii, traumatisme ş.a.), uterine (eroziuni de col, avort), tumori (polipi, fibroame, cancer), inflamaţii genitale şi apoi carenţe alimentare – avitaminoze. Se deosebeşte hemoragia internă, atunci când se rup ovarul, uterul, trompa, de cea externă – scurgeri de sânge la exterior, în afara menstruaţiei normale (9, p. 185). Mai putem deosebi hemoragia ante-partum, după săptămâna 24 de graviditate datorită placentei praevia (implantarea redusă a placentei în uter), ori ruperi complete ale placentei, apoi hemoragia post-partum, ce intervine în cursul travaliului ori a naşterii. Şi aceasta poate avea cauze multiple: ruptura placentei, travaliu prelungit/dificil, dilatare uterină excesivă, multiparitate ori anestezie generală. Dar mai poate fi vorba de traume ale uterului, cervixului, vaginului ori retenţia unor fragmente de placentă. PETRA ŞTEFAN 10 118 Consecinţele pot fi deosebit de grave: anemie, hemoragie generală, colaps circulator, deces, ce pot fi uneori combătute prin transfuzii de sânge în primul rând, prin tratament, dar care uneori se sfârşesc cu decesul matern. Demn de amintit este faptul că 71% din cazurile de hemoragie în mortalitatea maternă pot fi evitate (20, p. 110). De la hemoragie la pre-eclampsie şi eclampsie numai este decât un pas. Eclampsia poate fi urmarea unei hemoragii severe, dar şi a unor probleme pre- existente, din timpul gravidităţii ori chiar înainte de aceasta. Hipertensiunea arterială a femeilor se datorează condiţiilor de viaţă ori unor probleme renale, circulatorii, cardio-vasculare. Dacă pre-eclampsia se caracterizează prin „semne fără simptome” (9, p. 116), eclampsia este o fază mai înaintată, cu simptome clare. Problemele cardiace sunt deosebit de frecvente, hipertensiunea arterială constituind, pe plan mondial, prima cauză de morbiditate şi mortalitate, inclusiv la gravide – 12-18% din mortalitatea maternă (7, p. 1; 2, p. 93). A treia componentă a „Triadei” este dată de infecţii, aproximativ 15% (19, p. 325), şi ea se datorează în principal nerespectării igienei, mai ales în ţările în curs de dezvoltare, la naşterile ce nu au loc în cadrul unui spital, caz în care manoperele au loc în condiţii dubioase putând apărea leziuni, infecţii, septicemii, infecţii puerperale locale, propagate, generalizate. În mod normal există la nivelul organelor genitale o floră microbiană, ce creşte odată cu începerea vieţii sexuale. Cauze generatoare de infecţii sunt şi avorturile, naşterile vaginale, procedurile chirurgicale, naşterile cu rupturi ce pot duce la inflamaţii, secreţii, leziuni, abcese (19, p. 202). Netratarea acestora poate duce la complicaţii serioase în timpul travaliului şi după. Există şi infecţii datorate bolilor cu transmitere sexuală – sifilis, gonoree, HIV/SIDA, ori infecţii fetotoxice ale organelor genitale externe, vaginului ori uterului (Toxoplasmoza, Rubella, Citomegalovirus, Herpex Simplex, Parvovirus, Streptococus B) (9, p. 154). Descoperirea şi tratarea la timp a tuturor cauzelor posibile ale acestor infecţii, mai ales în cazul existenţei unei atente îngrijiri prenatale, duce la prevenirea a cca. ¾ din mortalitatea maternă datorată acestei cauze. Distocia (naştere dificilă) apare de obicei printre primele cinci cauze de deces matern. Ca totdeauna, găsim şi aici o cauzalitate multiplă. Ea poate proveni din partea fătului angajat în travaliu (mărime excesivă - peste 4 kg., distocie de angajare - diferenţa de mărime făt-bazinul matern, poziţie anormală la naştere) pe de o parte, iar pe de altă parte din partea mamei, ce are tulburări ale contracţiei uterine, modificări ale dimensiunilor bazinului: strâmt/deformat, dificultăţi în travaliu la naşterea copilului (19, p. 3-5). Şi în acest caz naşterea supravegheată, în condiţii de spital şi cu personal medical calificat poate duce, în foarte multe cazuri, la evitarea complicaţiilor şi chiar a mortalităţii materne. Strâns legat de distocie este o altă cauză a mortalităţii materne, şi anume, cezariana, ce se impune ca intervenţie chirurgicală deseori, tocmai în urma unor probleme ce ar putea apărea în cursul unei naşteri vaginale normale. 11 MORTALITATEA MATERNĂ ÎN CONTEXT SOCIAL CONTEMPORAN 119 În unele cazuri, operaţia cezariană se impune, fie la alegere (în caz de placenta praevia, reducerea creşterii intrauterine, antecedente obstetricale, diabet matern, prezentarea defectuoasă a fătului, în special la prematuri), fie în cazuri de urgenţă (stres fetal, prolaps al cordonului, pre-eclampsie, ruperea placentei când copilul este în viaţă) (9, p. 314). În multe cazuri cezariana este o naştere aproape normală, o soluţie atractivă, atraumatică, ce salvează deseori viaţa mamei şi a nou-născutului. Deseori însă, se apelează abuziv la cezariană, lucru ce duce la o creştere nejustificată a acestei manopere în ultimii ani. De exemplu, în SUA, într-o perioadă scurtă, 1983- 1992, numărul operaţiilor cezariene a crescut în medie cu 12,5% (18, 1997, art. 146). Dar cezarienele dau naştere la numeroase şi grave complicaţii: hemoragii grave, anemii, infecţii, embolism pulmonar, ce duc la creşterea mortalităţii materne, cu o doză de risc deloc neglijabilă. Un studiu efectuat în Olanda arată că „cezariana este de 7 ori mai riscantă ca naşterea vaginală”. Cu toate că, în condiţii civilizate, cezariana este o procedură relativ sigură, riscul este de 0,04 la 1.000 naşteri vaginale şi 0,53 la 1.000 cezariene (18, 1997, art. 113). În Africa însă, Zair, de exemplu, riscul mortalităţii materne cu cezariană este de 13 ori mai mare decât la naşterea vaginală, 93% fiind urgenţe!!! Din această cauză se recomandă insistent metode alternative, ca managementul activ al travaliului, extracţia vaginală, simfiseotomia (18, 1997, art. 135, ori naşterea vaginală după cezariană (18, 1997, art. 146). Evident, mortalitatea maternă şi perinatală se asociază cu cezariana şi cu rată mică a fertilităţii: 5,6 la 1.000 cezariene – Indonezia (18, 1995, art. 189). Am amintit în cele de mai sus, pe scurt, principalele cauze ale mortalităţii materne. Dar mai sunt încă multe altele, ce arată complexitatea şi riscul acestui moment esenţial în viaţa femeii, dar şi a speciei umane: epilepsia, diabetul, diverse probleme renale, pancreatita acută, carcinomul hepatocelular, embolismul pulmonar sau al fluidului amniotic, cancerul de col ori diverse alte tipuri de cancer ş.a. Un loc aparte îl ocupă depresiile post-natale, „blues post-partum”. Relativ comune la peste 50% din cazuri, ele pot dura 4-5 zile, depresia moderată, ori patru săptămâni până la şase luni în cazul depresiilor post-natale ce pot ajunge până la tendinţe de sinucidere şi psihoze puerperale – la 0,2% dintre mame. Acestea se pot trata însă prin psihoterapie sau, uneori, psihiatric (9, p. 348). Analiza, chiar şi sumară, a principalelor cauze ale mortalităţii materne şi a problemelor legate de acestea trebuie să ne conducă, în mod necesar la evaluarea măsurilor, a posibilităţilor de reducere a mortalităţii materne. Aceste posibilităţi există în mod cert, o bună parte din cauzele deceselor materne pot fi evitate: 55% în cazul hemoragiei, 75% al septicemiei, 65% al eclampsiei, 80% pentru distocie, 75% pentru avortul periculos, 20% pentru cauze indirecte (15, p. 36). Este un fapt deosebit de preţios de la care trebuie să pornim: mortalitatea maternă nu este nici pe departe un dat inevitabil, ea poate fi şi trebuie prevenită, redusă la niveluri „acceptabile”, din ce în ce mai mici, odată cu progresul economic şi social şi cu dezoltarea ştiinţei medicale. Graviditatea, naşterea, după cum am văzut, sunt procese deosebit de complexe, ce implică o mulţime de factori dintre cei mai PETRA ŞTEFAN 12 120 diverşi: sociali, economici, de alimentaţie, genetici, diverse boli ori traumatisme. Niciodată mortalitatea maternă nu poate fi „zero”, ea va continua să existe, într-o anumită măsură, dar cauzele evitabile trebuie...evitate într-o măsură maximă posibilă pentru nivelul dat. Ne exprimăm cu precauţie, de vreme ce posibilităţile şi chiar dorinţa de acţiune în acest domeniu variază enorm de la o ţară la alta. Barierele ce există ţin atât de factori obiectivi: costuri financiare, grad de organizare a serviciilor de urgenţă şi a spitalelor, dotarea umană şi materială a acestora, cât şi de factori subiectivi: tradiţii şi obiceiuri sexuale, credinţe personale, factori culturali, nivel de instrucţie sexuală şi maternă ce se modifică doar în timp. Principala problemă este cea a banilor, a fondurilor necesare. Cu cât un stat este mai dezvoltat din punct de vedere economic, cu atât îşi poate „permite” un sistem de protecţie sanitară, inclusiv maternă mai avansat, mai cuprinzător, mai preventiv. În fond, evitarea riscului mortalităţii materne se poate face, în principal, prin prevenire – o atentă şi generalizată îngrijire prenatală, detecţia timpurie a problemelor şi complicaţiilor posibile în graviditatea femeii, selectarea şi tratarea gravidelor cu risc înalt. Se pune, de asemenea, şi problema financiară a dotării cu echipamente de laborator pentru efectuarea testelor prenatale, pentru transfuzii de sânge, transport de urgenţă ş.a. O altă problemă constă în continua organizare, reorganizare şi perfecţionare a sistemului sanitar la nivel naţional, atât în ţările slab dezvoltate, cele aflate în tranziţie post-comunistă, cât şi în cele dezvoltate, de tip occidental. Preocuparea în acest domeniu trebuie să fie continuă, niciodată încheiată. Tot de prevenţie ţine şi planificarea familială, adică prevenirea gravidităţii nedorite, neintenţionate, ce duce cel mai adesea la avort, planificarea gravidităţii şi a naşterilor la momentul oportun din punctul de vedere al individului şi al familiei, distanţarea naşterilor în cazul femeilor multipare, de fapt, o sănătate sexuală şi a reproducerii optime. Nu putem să nu amintim şi necesitatea educaţiei pentru sănătate în vederea viitoarei gravidităţi şi chiar paternităţii, încă din anii de şcoală, mai ales pentru femeile gravide ante- şi post-partum, dar şi pentru cazuri speciale cum ar fi planificarea familială post-avort, în cazul administrării contraceptivelor şi, nu în ultimul rând, consultanţa psihosexuală în cadrul cabinetelor de planificare familială şi a laboratoarelor judeţene de promovare a sănătăţii. BIBLIOGRAFIE 1. xxx Anuar de statistică sanitară, Ministerul Sănătăţii, Centrul de Calcul, Statistică Sanitară şi Documentare Medicală, 1997. 2. Anthony J., Kaye P., Notes for the DRCOG, New York, Editura Churchill Livingstone, 1995. 3. xxx Conferinţa internaţională pentru populaţie şi dezvoltare, Cairo, ONU, New York, 1995. 4. xxx Contraceptive Method Mix, Geneva, WHO, 1994. 5. xxx Family Planning and Reproductive Health in CCEE/NIS, Editura UNFPA, 1994. 13 MORTALITATEA MATERNĂ ÎN CONTEXT SOCIAL CONTEMPORAN 121 6. Green L., Ottosan J., Community Health, Canada, Editura Mosby, 1994. 7. xxx Maternal Health Around the Word, 1997. 8. May, K.A., Mahlmeister, L.R., Comprehensive Maternity Nursing, Philadelphia, J.B. Lippincott Co., 1990. 9. Miller, A.W.F., Hanretty, K.P., Obstetrics Illustraded, New York, Editura Churchill Livingstone, 1997. 10. Molnar, Anamaria, Evoluţia unor indicatori de sănătatea reproducerii în jud. Cluj, în perioada 1988-1996, în „Sesiunea ştiinţifică anuală a Institutului de Sănătate Publică Cluj”, 1998. 11. Pescaru, Al., Populaţie şi economie, Bucureşti, Editura Ştiinţifică, 1969. 12. xxx Post-abortion Family Planning: a Practical Guide for Programme Managers, Geneva, WHO, 1997. 13. xxx Preventive Health care, Editura P.S. Chang, 1981. 14. xxx Sănătatea femeii, sănătatea naţiunii, Proiectul Policy în România, 1997. 15. xxx Rapport sur la Santé dans le Monde, Genève, OMS, 1995. 16. xxx Rapport sur la Santé dans le Monde, Genève, OMS, 1998. 17. Rayburn, W.F., Carey, J.C., Obstetrics and Gynecology, Editura Williams, Wilkins, 1996. 18. xxx Culegere de articole din reviste medicale din toată lumea, pe seama mortalităţii materne, din perioada 1995-1998, art. 1-241, (lb. engl). 19. Vinţi, I., Adolescentul de azi, familia de mâine, Editura Dacia, 1973. 20. Willocks, J., Essential of Obstetrics and Gynecology, Editura Churchill Livingstone Medical Text, 1982. 21. Zarcovic, G., Enăchescu, D., Probleme privind politicile de sănătate în ţările Europei centrale şi de răsărit, Info-medica, 1998. RECENZII „EVOLUŢIE, INVOLUŢIE ŞI TRANZIŢIE ÎN AGRICULTURA ROMÂNIEI” MARIANA MĂNĂSTIREANU În literatura de specialitate, lucrarea „Evoluţie, involuţie şi tranziţie în agricultura României” (Gheorghe Socol, Bucureşti, I.R.L.I., 1999) confirmă încă o dată, dacă mai era nevoie, necesitatea elaborării unor studii fundamentale şi fundamentate de sociologie rurală, care să analizeze realitatea satului românesc din perioada postdecembristă. Dincolo de datele statistice imperfecte şi incomplete pentru diagnosticarea unui fenomen atât de complex, autorul, împreună cu echipa de investigaţie, a folosit ca bază de date ample studii de teren, anchetele sociologice constituind instrumentarul predilect de analiză. Într-un demers ştiinţific unitar, studiul analizează principalele fenomene şi procese caracteristice perioadei actuale, comparativ cu perioadele anterioare instaurării comunismului în România. Analizând impactul relaţiilor agrare asupra producţiei agricole, autorul relevă pe bună dreptate că societatea socialistă a constituit o deviere de la evoluţia firească a agriculturii româneşti, fapt demonstrat de falimentul economico-social al agriculturii socialiste, agravat în ultimii ani ai dictaturii comuniste. În mod firesc, perioada actuală deţine în economia lucrării ponderea cea mai însemnată, în concordanţă cu complexitatea şi unicitatea trecerii de la socialism la capitalism, ca şi cu utilitatea concluziilor pentru factorii de decizie din agricultură. În mod normal se consideră că reforma în agricultură a fost obstrucţionată din start de imperfecţiunile Legii nr.18, de lipsa voinţei politice pentru reconstruirea proprietăţii private în agricultură şi eliminarea consecinţelor economice şi comportamentale ale socializării în mediul rural, marcat de imobilism. Datele culese de colectivul de investigaţii, în urma extrem de laborioaselor anchete sociologice, reprezintă o bancă de date de o deosebită relevanţă, care conferă lucrării autenticitate şi putere de convingere. Acest portofoliu de date a permis autorului o analiză profundă şi o diagnosticare a ruralului în perioada de tranziţie. Plecând de la teoria sociologică a lui Adrian G. Negrea, discipol a lui Dimitrie Gusti, care consideră gospodăria ţărănească drept celula elementară a satului, autorul realizează un diagnostic al exploataţiei agricole ţărăneşti, atât în ceea ce priveşte potenţialul economic, cât mai ales prin prisma veniturilor şi a calităţii vieţii. Sunt relevate dificultăţile, aparent insurmontabile care stau în faţa întreprinzătorului agricol, abandonat de către stat în „jungla” economiei de piaţă, lipsit de inventar agricol şi de capital. Se subliniază şi se nuanţează rolul statului în această perioadă dificilă, care poate marca pentru mulţi ani evoluţia agriculturii. Sunt analizate explicit modificările comportamentale ale ţăranului român, în special atrofierea sentimentului proprietăţii, transformarea CALITATEA VIEŢII, anul 11, nr. 1-4/2000, p. 123-124 EVOLUŢIE, INVOLUŢIE ŞI TRANZIŢIE ÎN AGRICULTURA ROMÂNEASCĂ 2 124 sa într-un hibrid descalificat, ca urmare a migrării forţate către oraş, diluarea forţei de atracţie a spaţiului rural tradiţional. Stoparea acestei derive periculoase este considerată o prioritate absolută şi permanentă a reformei spaţiului rural, ea necesitând timp, fonduri şi eforturi multidisciplinare. În ultimul capitol, autorul pledează în favoarea unei strategii naţionale de modernizare a agriculturii şi a satului, care, debarasată de coloratura politică, să proiecteze o politică agrară valabilă câteva decenii de acum încolo, adică pentru întreaga perioadă în care va avea loc tranziţia de la structurile agrare actuale la cele caracteristice agriculturii moderne. Se consideră necesar să se înlocuiască evoluţia spontană a agriculturii noastre cu evoluţia programată. Fiind o problemă de interes naţional, politica agrară trebuie să aibă un caracter naţional. Pentru a-l dobândi, ea trebuie să fie rezultatul consensului, motivat ştiinţific. Această necesitate este argumentată prin comparaţia cu alte ţări dezvoltate. Din această perspectivă, autorul se referă la câteva dintre dezideratele politicii agrare româneşti: restructurarea proprietăţii funciare; crearea structurilor auxiliare ale agriculturii; rolul statului; finanţarea. În concluzie, lucrarea „Evoluţie, involuţie şi tranziţie în agricultura României” are câteva atuuri incontestabile, care o recomandă specialiştilor şi publicului larg: - caracterul ştiinţific; - seriozitatea elaborării şi bogatul conţinut de date socio-economice pe care se bazează analiza; - oportunitatea abordării unui asemenea subiect, de o stringentă actualitate şi aplicabilitate; - stilul agreabil, cursivitatea şi expresivitatea expunerii. O putem numi o carte de viitor pentru viitorul agriculturii. „MANAGING COMPLEX NETWORKS” - Strategies for the Public Sector - CRISTINA ION (Walter J.M.Kickert, Erik-Hans Klijn, Joop F.M. Koppenjan (eds.), Sage Publications, London,1997) Conform celor trei editori, reţelele sunt caracteristici fundamentale ale societăţilor moderne şi este sarcina cercetătorilor sociali de a explora potenţialul realizării politicii publice şi guvernării în reţele. Editorii definesc reţeaua de politici având în vedere relaţii relativ stabile între organizaţii guvernamentale diferite şi organizaţii semiprivate, în care au loc procese de luare a deciziei. Lucrarea este concepută în trei părţi. Prima parte prezintă reţelele de politici şi managementul reţelei; dinamica reţelei reprezintă subiectul celei de-a doua părţi, reluându-se şi amănunţindu-se în acelaşi timp noţiuni de management al reţelei, cu accente pe instrumente, implementarea proceselor în reţele etc. În partea a treia, care este cea dedicată concluziilor, sunt prezentate strategii pentru managementul reţelei. Partea de introducere prezintă o perspectivă asupra managementului reţelelor de politici. Conform autorilor, „conceptul de ‘reţea de politici’ conectează politicile publice cu contextul lor strategic şi instituţionalizat: reţeaua publică, semipublică şi actorii privaţi care participă în acest câmp al politicilor publice”. Se urmăreşte participarea în reţea a tuturor actorilor care pot contribui într-un anume fel la realizarea politicilor (actori publici, actori privaţi, sectorul nonprofit). Noutatea conceptului de ’reţea’ constă în utilizarea lui în sfera politicilor publice, altminteri acesta fiind un termen des utilizat în alte arii de cercetare (securitate naţională, sănătate publică, locuire). Editorii purced în cartea lor la o definire a diferenţei dintre guvernare şi management public. Conform acestora, guvernarea poate fi descrisă în general ca fiind ‘o influenţă directă asupra proceselor sociale’. Această definiţie acoperă toate mecanismele care sunt legate de politicile publice. În viziunea autorilor, aceasta înseamnă că formele de conducere în discuţie nu sunt restricţionate la forme de ghidare conştiente şi deliberate. Din acest punct de vedere, sunt implicate în guvernare toate tipurile de actori sociali, chiar şi doar pentru simplul motiv că guvernarea nu se realizează într-un cerc restrâns, ci implică o mulţime de actori sociali. „Managementul public diferă de guvernare prin aceea că se concentrează pe acţiunile conştiente şi deliberate ale actorilor publici de a influenţa procesele sociale”. Se poate afirma că managementul public este guvernare, dar nu tot ce înseamnă guvernare este management public. Argumentul principal al celor trei editori în demersul lor este acela că politica publică este rezultatul interacţiunilor între actorii publici şi actorii privaţi. Mai mult, politica publică este realizată şi implementată în reţele de actori interdependenţi. CALITATEA VIEŢII, anul 11, nr. 1-4/2000, p. 125-127 ION CRISTINA 2 126 „Această carte pune problema a ceea ce este managementul de reţea şi ce tipuri de strategie există pentru a guverna procesele politice complexe în reţele”. Autorii oferă modelul reţelei ca variantă alternativă la modelul clasic al guvernării. „Modelul reţelei consideră realizarea politicilor şi guvernarea ca având loc în reţele alcătuite din diverşi actori sociali (indivizi, coaliţii, sindicate, organizaţii), nici unul dintre aceşti actori neavând destulă putere pentru a determina strategiile pentru ceilalţi actori”. Realizarea politicii publice în cadrul reţelei are în vedere cooperarea sau necooperarea dintre părţi independente care au interese şi strategii diferite, adesea conflictuale. Procesele politice nu sunt văzute ca o implementare de scopuri anterior formulate, ci ca interacţiuni în care actorii schimbă informaţii despre probleme, preferinţe şi înţelesuri şi în acest fel rezultă scopurile şi resursele. Desigur, acest model nu are pretenţia de a rezolva toate problemele, iar autorii menţionează câteva posibile cauze ale eşecului, cum ar fi: „lipsa stimulentelor de a coopera şi blocările acţiunii colective”; „scopurile propuse pot fi vagi sau nu oferă nici o provocare”; „actorii importanţi pot fi absenţi, în timp ce prezenţa unora dintre actori poate descuraja participarea altora”; ”pot lipsi informaţiile care sunt necesare pentru luarea unei decizii” etc. „Conceptul ‘reţea de politici’ este utilizat pentru a indica modele ale relaţiilor dintre actori interdependenţi, implicaţi în procesul de luare a deciziilor. Actorii în reţea sunt interdependenţi, deoarece ei nu-şi pot atinge scopurile prin ei înşişi, ci au nevoie de resurselor altor actori pentru a face ceea ce şi-au propus”. Reţelele de politici sunt definite în această carte ca modele stabile ale relaţiilor sociale dintre actori interdependenţi, care au legătură cu problemele politice şi/sau programele politice. Prima parte a acestei lucrări este un rezumat al literaturii legate de reţele şi de managementul de reţea, servind nu doar la clarificarea conceptelor de bază utilizate şi dezvoltarea teoretică a acestora, ci oferind, de asemenea, un background pe baza căruia este construită întreaga lucrare. Astfel, în capitolul doi sunt examinate bazele teoretice ale conceptelor legate de reţele. Capitolul trei oferă o explorare a conceptului de management de reţea, începând cu o privire de ansamblu asupra recentelor dezvoltări în aria managementului public şi guvernării. Partea a doua oferă anumite teme elaborate pe baza conceptelor teoretice de bază şi a observaţiilor empirice. O problemă pe care o pune literatura de specialitate este aceea că procesele politice tind să aibă loc în comunităţi închise. În capitolul patru, Schaap şi Van Twist discută problema închiderii (Closedness) şi consecinţele acesteia asupra managementului de reţea. În capitolul cinci, Koppenjan şi Termeer consideră diferite percepţii ale actorilor în reţea ca un punct de plecare în analiza lor asupra strategiilor managementului de reţea. Klijn şi Teisman (cap.6) arată cum pot fi analizate procesele politice în termeni de strategii şi jocuri, şi care strategii de management sunt la îndemâna unui manager, pentru a ghida procesele politice strategice complexe în reţea. În capitolul următor, De Brujin şi Ten Heuvelhof se concentrează asupra instrumentelor accesibile pentru managementul de reţea. 3 MANAGING COMPLEX NETWORK 127 Hanf, Hupe şi O’Toole accentuează caracterul specific al managementului de reţea la nivelul structurilor de implementare. Ei leagă ideea managementului de reţea de noţiunile teoretice ale implementării şi birocraţia locală (cap.8). În capitolul 9, De Brujin şi Ringeling elaborează anumite aspecte norma- tive ale managementului de reţea. Ultima parte a lucrării este destinată rezumării concluziilor capitolelor anterioare, fiind lansate, de asemenea, direcţii pentru cercetări viitoare. Lucrarea este utilă prin aceea că propune o nouă viziune asupra guvernării, oferind diverse alternative, dar luând în calcul şi slăbiciunile noii perspective. 